Obamage Saudi dhathurufulhuge hurihaa samaalukameh Michelle ah!\nއޮބާމާގެ ސައޫދީ ދަތުރުފުޅުގެ ހުރިހާ ސަމާލުކަމެއް މިޝޭލް އޮބާމާ އަށް!\nސައޫދީ އަށް ކުރެއްވި ދަތުރުފުޅުގައި މިޝޭލް އޮބާމާ ސައޫދީ ރަސްގެފާނު ސަލްމާނާ ސަލާމްކުރައްވަނީ. --ފޮޓޯ:އޭއެފްޕީ\nއިންޑިއާ އަށް ކުރެއްވި ރަސްމީ ދަތުރުފުޅު ކުރުކޮށްލެއްވުމަށް ފަހު އެމެރިކާގެ ރައީސް ބަރަކް އޮބާމާ އާއި އަނބިކަނބަލުން މިޝޭލް ސައޫދީ އަރަބިއްޔާ އަށް ވަޑައިގެންނެވިއިރު މި ދަތުރުފުޅުގެ ހުރިހާ ސަމާލުކަމެއް ލިބިވަޑައިގެންނެވި ފަރާތަކީ މިޝޭލް އެވެ.\nސައޫދީގެ ކުރީގެ ރަސްގެފާނު އަބްދުﷲ އަވަހާރަވުމާ ގުޅިގެން މިހާރުގެ ރަސްގެފާނު، ސަލްމާނަށް ތައުޒިއާ ދެންނެވުމަށް އޮބާމާގެ ދެކަނބަލުން ކުރެއްވި މި ދަތުރުފުޅުގެ ފޮޓޯތައް އާންމުވެފައިވާއިރު އެންމެ ބޮޑަށް މަޝްހޫރުވެ ސޯޝަލް މީޑިއާގައި އެނބުރެމުންދާ ފޮޓޯ އަކީ ސަލްމާން ރަސްގެފާނާ މިޝޭލް ސަލާމްކުރައްވަވާ މަންޒަރު ފެންނަ ފޮޓޯއެކެވެ. އަދި މިޝޭލް ބުރުގާއެއް ނުވަތަ ބޮލުގައި ފޮތިކޮޅެއް ނާޅުއްވައި ހުންނެވި ހުންނެވުން ވެސް އާންމުންނާއި މީޑިއާތަކުން ފާހަގަކޮށްފައިވެ އެވެ.\nނަމަވެސް މީޑިއާ އާއި އާންމުންގެ ސަމާލުކަމަށް މިޝޭލް އޮބާމާގެ މި "ސްޓައިލް" އައިސްފައިވީ ނަމަވެސް ސައޫދީ އަށް ޒިޔާރަތްކުރައްވާ ދުނިޔޭގެ އެހެން އަންހެން ލީޑަރުން ވެސް އެ ގައުމަށް ވަޑައިގަންނަވަނީ ބުރުގާއިން އައުރަ ނިވައި ކުރައްވައިގެންނެއް ނޫނެވެ. އެގޮތުން އެމެރިކާގެ ކުރީގެ ޚާރިޖީ ވަޒީރު ހިލަރީ ކްލިންޓަނާއި މެޑެލިން އޯލްބްރައިޓްގެ އިތުރުން ޖަރުމަންގެ ޗާންސެލާ އެންޖެލާ މާކެލް ވެސް ސައޫދީ އަށް ވަޑައިގެން ހަމަ މިގޮތަށް އެގައުމުގެ ވެރިންނާ ބައްދަލުކުރައްވާފައިވެ އެވެ.\nރަސްގެފާނު އާއި އެހެން އިސް އޮފިޝަލުންގެ ގޮތުގައި ހަރަކާތްތެރިވެ ވަޑައިގެންނެވި ފިރިހެން ބޭފުޅުންނާ ސަލާމް ވެސް ކުރައްވާފައިވެ އެވެ. އެހެންވީމަ މިޝޭލް އޮބާމާ ސައޫދީ އަށް ވަޑައިގެން ރަސްގެފާނާ އަތް ޖޯޑުކޮށް ސަލާމްކުރެއްވުމުން އެކަން މީހުން ބޮޑުކޮށްލީ ކީއްވެހެއްޔެވެ؟\nފަހަރެއްގައި އިންޑޮނީޝިއާ އަށް އޮބާމާއާ އެކު މިޝޭލް ކުރެއްވި ދަތުރުފުޅެއްގައި އެކަމަނާ ބުރުގާ ނުވަތަ ސްކާފް އަޅުއްވައިގެން ހުންނެވި ފޮޓޯތަކެއް ކުރިން އާންމުވެފައިވީމަ އެވެ.


Test flaitaaeku inthihaa ufaaverikamaai, foni unmeedhu !\nޓެސްޓް ފްލައިޓާއެކު އިންތިހާ އުފާވެރިކަމާއި، ފޮނި އުންމީދު !\nސެޕްޓެމްބަރ މަހު 19 ވަނަ ދުވަހަކީ ޔަގީނުންވެސް ކުޅުދުއްފުށީގެ ރައްޔިތުންގެ ހިތްތަކުން ފިލާ ނުދާނެ ދުވަހެކެވެ. އެއީ ކުޅުދުއްފުށީގެ ތަރައްގީއަށް އިތުރު ބޮޅެއް އެމުނި އިންތިހާ އުފާވެރިކަމާއި އުންމީދުން ރަށް އުޖާލާ ކުރި ދުވަހެވެ.\nކުޅުދުއްފުށީ އެއާޕޯޓުގެ ހުވަފެން ގާތްގަނޑަކަށް ހަގީގަތަކަށްވެފައިވާއިރު މިއީ ރައްޔިތުންނަށް ލިބުނު އުފަލާއި އެއްވަރަށް ޖީބަށްވެސް ވި ފަސޭހައެކެވެ. ކުޅުދުއްފުއްޓަކީ އުތުރުގެ މައި ހަބަށްވެފައި ކުޅުދުއްފުށީގައި އެއާޕޯޓެއް އޮތުން ވެގެންދާނީ ބޮޑު ތިލަދުންމަތީގެ ރައްުޔިތުންނަށްވެސް ލިބިގެންދާނެ ވަރަށް ބޮޑު ފަސޭހައަކަށެވެ.\nއިއްޔެ ކުޅުދުއްފުށީ އެއާޕޯޓްގެ ރަންވޭ ނިންމާ ޓެސްޓު ފްލައިޓު ޖައްސާފައިވާއިރު އެކަމުން ލިބުން ހިތްހަމަޖެހުން އެތަނުގެ ތިބި ރައްޔިތުންގެ މޫނުމަތިން ފެނިގެން ދިޔައިރު މިއީ ރައްޔިތުންގެ ދިގު އިންތިޒާރެއްގެ ނިމުމެެވެ. އެކަމަކު އަދި ނިންމާލެވިފައިވަނީ ރަންވޭ އެކަންޏެވެ.\nރަންވޭ ނިންމާ އިއްޔެ ޓެސްޓް ފުލައިޓް ޖައްސަނީ–\nއެތަނުގައި ތިބި ބައެއް ރައްޔިތުންނާއި ވާހަކަ ދައްކާލުމުން ބުނީ މިއީ ވަރަށް ބޭނުންވެފައި ހުރި ކަމެއްކަމަށާއި މިކަމުން ރައްޔިތުން މަތިން ދަތުރުކުރުމަށް ނުހަނު ބޮޑު ފަސޭހައެއް ލިބިގެން ދާނެ ކަމަށެވެ.\n“ކުރިން ވިއްޔާ ހަނިމާދޫއަށް ދަތުރު ކުރަން މިޖެހެނީ މަތިން މާލެދާންވެސް، އިތުރަށް ލޯންޗެއްނަގައިގެން ދިއުމަކީ ޓިކެޓެއްގެ އަގަށް ވުރެ ބޮޑަށް ހޭދަކުރަން ޖެހޭކަމެއް” ލިބުނު ހިތްހަމަޖެހުން ފާޅު ކުރަމުން ރައްޔިތަކު ބުންޏެވެ.\nކުޅުދުއްފުށީގައި ހަދަމުންދާ އެއާޕޯޓްގެ ރަންވޭ ނިންމާ ޓެސްޓް ފުލައިޓް ޖެއްސުމުގެ އުފަލުގައި ބައިވެރިވަނީ–\nމީގެ އިތުރުން އަތޮޅުންނައި އަތޮޅުގެ ބޭރުން ކޮންމެ ދުވަހަކުހެން ކުޅުދުއްފުއްޓަށް ފެރީތައް އޮތުމަކީ އެހެންރަށްތަކުގެ ރައްޔިތުންނަށް ކުޅުދުއްފުށީގައި އެއާޕޯޓު އެޅުމުން ވެގެންދާނެ ފަސޭހައެވެ. ކުޅުދުފުށީގައި މިސަރަހައްދުގެ ރީޖަނަލް ހޮސްޕިޓަލު އޮތުމާއި އެކިއެކި ކަންކަމުގައި ކުޅުދުއްުފުއްޓަށް ކޮންމެ ދުވަހަކުހެން ގިނަ އަދަދެއްގެ ރައްޔިތުން އާދެއެވެ.\nއަދި މީގެ އިތުރުން އެމަޖެންސީގައި ބަލިމީހަކު ފޮނުވާލުމަކީވެސް މީގެ ކުރިން ނުހަނު ގިނަ ތަކުލީފުތަކެއް އުފުލަން ޖެހިފައިވާ ކަމެެކެވެ. ހާއްސަކޮށް މޫސުން ގޯސް ދުވަސް ވަރެއްނަމަ ހަނިމާދޫއަށް ދަތުރު ކުރުމަކީ ރައްޔިތުންނަށް އެހާ ފަސޭހަ ކަމަކަށް ނުވެއެވެ.\n“މިރަށު (ކުޅުދުއްފުށީ) އެއާޕޯޓު އެޅުމުން ކުޅުދުއްފުއްޓަށް ސިއްހީ ހިދުމަތް ހޯދަން އަންނަ މީހުންނަށް ވަރަށް ބޮޑު ފަސޭހައެއް މިލިބުނީ، މިރަށައް ކިތަންމެ ކުޑަކަމަކު ޑޮކްޓަރަށް ދައްކަން އައީމަ ބުނާނީ މާލެ ދާށޭ، މިހާރުދެން އިތުރު ދަތުރެއްކޮށް ހަނިމާދޫއަށް ނުގޮސް މިކަން ވާނެކަމަށް މިބަލަނީ” ރައްޔިތަކު ބުންޏެވެ.\nކުޅުދުއްފުށީ އެއާޕޯޓުގެ ވައުދަކީ ރައީސް ޔާމިންގެ ނިމިގެން މިދާ5އަހަރުގެ ދައުރުގެ ފުރަަތަމަ2އަހަރުގެ ތެރޭގައި ފުއްދަވައި ދެއްވާނެ ކަމަށް ވިދާޅުވި ވައުދެކެވެ. އެއާއެކު ރައްޔިތުން ދެކެމުން އައި ހުވަފެނުގައި ކުލަ ޖެހިފައި މިވަނީ ގިނަ ބަޔަކު އެއާޕޯޓުގެ ހުވަފެން ފުރިހަމަ ނުވާނެ ކަމަށް ނިންމައިގެން ތިއްބައެވެ. އަދި ލަހުން ނަމަވެސް ހުވަފެނުގައި ކުލަޖެހުމުންގެ އުންމީދުން އާލާވެ، ރައްޔިތުންގެ ރައީސް ޔާމިނަށް ޝުކުރުވެރިވާ ހާލުގައެވެ.


ލ.ކަލައިދޫ މިސްކިތް ޢިމާރާތް ކުރުމުގެ މަސައްކަތް\n1. މިނިސްޓްރީ އޮފް އިސްލާމިކް އެފެއާޒްގެ އެދިލެއްވުމުގެ މަތިން ލ.ކަލައިދޫ މިސްކިތް ޢިމާރާތް ކުރުމުގެ މަސައްކަތް ކޮށްދޭނެ ފަރާތެއް ހޯދަން ބޭނުންވެއެވެ. ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ފަރާތްތަކަށް ހުޅުވާލަމެވެ.\n2. 30 މާރިޗު 2019 އިން ފެށިގެން މި މިނިސްޓްރީއިން ކުރިއަށް ގެންދެވޭ ބީލަންތަކުގައި ބައިވެރި ވެވޭނީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ "ޢިމާރާތްކުރުމުގެ ޢަމަލީ މަސައްކަތްކުރާ ފަރާތްތަކުގެ ޤަވާއިދު" ގައިވާ ގޮތުގެމަތީން ރަޖިސްޓަރީ ވެފައިވާ ފަރާތްތަކަށެވެ. މިބީލަމުގައި ބައިވެރިވެވޭނީ އެރަޖިސްޓަރީގެ GC01-01 ، GC01-02 ، GC01-03 ، GC01-04 ، GC01-05 އަށް ޝަރުތުހަމަވެފައިވާ ކޮންޓްރެކްޓަރުންނަށެވެ.\n3. މި މަސައްކަތަށް ޝަރުތުހަމަވާ ފަރާތެއް ހޯދުމުގެ ކަންތައް ކުރިޔަށް ގެންދެވޭނީ ނެޝަނަލް ކޮމްޕެޓިޓިވް ބިޑިންގ (އެން.ސީ.ބީ) އުޞޫލުގެ މަތިންނެވެ. މިކަމަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތަކާއި އިވެލުއޭޓްކުރެވޭ ކްރައިޓީރިއާ ބީލަން ފޮތުގައި ބަޔާންކުރެވިފައިވާނެއެވެ.\n4. ބީލަމުގައި ބައިވެރިވުމަށް500/- (ފަސްސަތޭކަ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 29 ޖުލައި 2019 އިން 21 އޮގަސްޓު 2019 އަށް، ބަންދު ނޫން ކޮންމެ ދުވަހެއްގެ 08:30 އިން 12:30 އަށް މި މިނިސްޓްރީއިންނެވެ.\n5. މި މަސައްކަތާއި ބެހޭ އެންމެހައި ލިޔެކިޔުންތައް 29 ޖުލައި 2019 އިން ފެށިގެން ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓްwww.finance.gov.mv އިން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n6. މި ޕްރޮޖެކްޓްގެ ބިޑް ސެކިއުރިޓީގެ ގޮތުގައި 35,000/- ރުފިޔާ ހުށަހަޅުއްވަންވާނެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n7. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ6އޮގަސްޓު 2019ވާ އަންގާރަ ދުވަހުގެ 13:00 ގެ ކުރިން، ތިރީގައިވާ އީމެއިލް އެޑްރެހަށެވެ.\n8. ބީލަން ހުޅުވުން އޮންނާނީ 22 އޮގަސްޓު 2019 ވާ ބުރާސްފަތި ދުވަހުގެ 11:00 ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބިޑްތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.


Student of the Year 10 gai fenigendhaane Taimur\n26 އޭޕްރީލް 20190ކޮމެންޓް\n"ސްޓޫޑެންޓް އޮފް ދަ އިޔާ 10" ގައި ފެނިގެންދާނީ ތައިމޫރު\n"ސްޓޫޑެންޓް އޮފް ދަ އިޔާ 10" ގައި ފެނިގެންދާނީ ބޮލީވުޑުގެ މަޝްހޫރު ތަރި ސައިފް އަލީ ހާނާއި ކަރީނާ ކަޕޫރުގެ ހުރި ހަމައެކަނި ފިރިހެން ދަރިފުޅު ތައިމޫރު އަލީ ހާނު ކަމަށް ޑައިރެކްޓަރު ޕުނިތް މަޅޯތްރާ ބުނެފިއެވެ.\nއަންނަ މަހު 10 ގައި ނެރުމަށް ހަމަޖެހިފައިވާ ފިލްމު "ސްޓޫޑެންޓް އޮފް ދަ އިޔާ 2" ގެ ޕްރޮމޯޝަން އިވެންޓެއްގައި ވާހަކަ ދައްކަމުން ގެ ޑައިރެކްޓަރު ކުރާ ޕުނިތު ބުނީ ސްޓޫޑެންޓް އޮފް ދަ އިޔާ ގެ 10 ވަނަ ބައެއް ހަދާނަމަ އެބައިގައި ތައިމޫރު ފެނިގެންދާނެ ކަމަށެވެ.\nއުމުރުން ދެ އަހަރުގެ ތައިމޫރަކީ ގިނަ ބައެއްގެ ލޯބި ހޯދާފައިވާ ކުއްޖެކެވެ. އެގޮތުން ތައިމޫރާ ވައްތަރު ބުދެއް ވިއްކަން މީގެ ކުރިން ފަށާއިވާއިރު އޭގެ ފަހުން ތައިމޫރުގެ ނަމުގައި ފިލްމެއް ވެސް ހަދަން ވަނީ ނިންމާފައެވެ. އަދި ތައިމޫރުގެ ފޮޓޯ ޖެހި ކުކީސް ތަކެއް ވެސް ވަނީ ދާދި ފަހުން ހަދާފައެވެ.\nސައިފާއި ކަރީނާ އާ އެއް ފަދައިން ތައިމޫރަށް ވެސް ބޮޑު ސަމާލުކަމެއް ލިބެމުން އަންނައިރު އޭނާގެ ސަލާމަތީ ކަންކަމާއި އޭނާގެ މައިންބަފައިން ވަރަށް ކަންބޮޑުވެއެވެ.


Mal Athun Fenunu Juice Petty Kothalhugai Drug Huri - Heki - Vaguthu\nފިލްމީ ތަރި މަލީހާ މިއަދު ކްރިމިނަލް ކޯޓަށް ހާޒިރު ކުރަނީ - ވަގުތު އިމޭޖަސް: އަހްމަދު އަޝްހާދު އަބްދުﷲ\nފިލްމީ ތަރި މަލީހާ ވަޙީދު (މަލް) އަތުން ފެނުނު ޖޫސް ޕެޓީ ކޮތަޅުގައި މަސްތުވާތަކެތީގެ ބާވަތެއް ކަމުގައިވާ ޑައިމޯފިން ހުރި ކަމަށް ފުލުހުންގެ ތަހުލީލުން އެނގިފައިވާ ކަމަށް ދައުލަތުގެ ފަރާތުން ހެކިވެރިޔެއްގެ ގޮތުގައި ހުށަހަޅާފައިވާ ފުލުހުންގެ ފޮރެންސިކް އޮފިސަރު ބުނެފިއެވެ.\nމަލް ހައްޔަރުކޮށްފައިވަނީ، އދ.މަހިބަދޫ ޕޮލިސް ސްޓޭޝަނާއި މާމިގިލީ ޕޮލިސް ސްޓޭޝަން ގުޅިގެން ހިންގި އޮޕަރޭޝަނެއްގައި މާމިގިލިންނެވެ. އެއީ އޮގަސްޓް 2019 ގައެވެ. މި މައްސަލައިގައި މަލްއާ އެކު އިތުރު އަންހެނަކު ހައްޔަރުކުރިއެވެ. އެއީ ހ.ސޯސަންޕްލާވާރ، ފާތިމަތު ރިފްޤާއެވެ. މި ދެ މީހުންގެ މައްޗަށް ދައުލަތުން އުފުލާފައިވަނީ ޑައިމޯފިން ކުރުމުގެ ދެ ދައުވާއެކެވެ. މި ސާބިތުވެއްޖެނަމަ އުމުރު ދުވަހުގެ ޖަލު ހުކުމެއް އަންނާނެއެވެ.\nކްރިމިނަލް ކޯޓުގައި މިއަދު ކުރިއަށް ދިޔަ މި ޝަރީއަތުގެ އަޑުއެހުމުގައި މަލް އަތުން ފެނުނު ޖޫސްޕެޓީ ކޮތަޅާއި ސެލޯފިން ތަހުލީލު ކުރި ފުލުހުންގެ ފޮރެސިންކް އޮފިސަރު ފާތިމަތު ޝިމްޒާ ހަސަން ހާޒިރުކޮށް އޭނާގެ ހެކިބަސް ނަގައިފައެވެ.\nދައުލަތުން ކުރި ސުވާލުތަކަށް ޖަވާބު ދެމުން ޝިމްޒާ ބުނީ ފުލުހުންގެ ތަހުގީގަށް ނެގިފައިވާ ދެ ހެކި ކަމުގައިވާ ޖޫސް ޕެޓީ ކޮތަޅާއި ސެލޯފިން ތަހުލީލުކުރިއިރު، ޖޫސް ޕެޓީ ކޮތަޅުން ޑައިމޯފިންގެ ބާވަތްތައް ތަހުލީލަށް ފެނިފައިވާ ކަމަށެވެ.\nމަލްގެ ދިފާއީ ވަކީލް އިބްރާހީމް ޝިޔާމް ވަނީ ފުލުހުންގެ ތަހުގީގީ ރިޕޯޓާ ގުޅޭ ގޮތުން ގިނަ ސުވާލުތަކެއް ކުރިމަތިކޮށްފައެވެ. މި ގޮތުން ފުރަތަމަ ވެސް އެ ރިޕޯޓްގައި ހަމައެކަނި ބަރުދަނުގެ މައުލޫމާތުތަކެއް އޮތުމުން އެކަމާ މެދު ސުވާލު އުފެއްދިއެވެ.\nއޭގެ ޖަވާބުގައި ޝިމްޒާ ބުނީ ފުލުހުން އަމަލު ކުރާ އެސްއޯޕީ ރިޕޯޓް ފޯމެޓްގައި އޮންނަނީ ހަމައެކަނި އެ މައުލޫމާތު އެކަނި ހިމަނަން ކަމުން އިތުރު ކަންކަން ރިޕޯޓްގައި ފާހަގަ ނުކުރާ ކަމަށެވެ. އެހެންވިޔަސް ފުލުހުން އެކުލަވާލާފައި އޮންނަ ވޯކްޝީޓްގައި ފެނުނު މަސްތުވާތަކެތީގެ ބާވަތާއި ފެނުނު މިންވަރު ފާހަގަ ކޮށްފައި އޮންނާނެ ކަމަށް އޭނާ ބުންޏެވެ.\nމަސްތުވާތަކެތި ތަހުލީލު ކުރުމުގެ ރިޕޯޓް އެކުލަވާލުމުގައި އދ. ގައި އޮންނަ ޔުނައިޓެޑް ނޭޝަންސް އޮފީސް އޮން ޑްރަގްސް އެންޑް ކްރައިމްސް (ޔޫއެންއޯޑީސީ) ގެ ގައިޑްލައިންތަކަށް އަމަލު ކުރިތޯ ވެސް ދިފާއީ ވަކީލް އެއްސެވިއެވެ. އޭގެ ޖަވާބުގައި ޝިމްޒާ ވަނީ އެއަށް ރިއާޔަތްކޮށްފައި އޮންނާނެ ކަމަށް އޭނާ ބުނެފައެވެ.\nމީގެ އިތުރުން ވެސް ރިޕޯޓްގައި ދެ ގްރާފެއް އޮތުމުންނާއި ދެ ގްރާފަކީ ކޮބައި ކަން ސުވާލުކޮށްފައިވެއެވެ. އަދި ފާހަގަވާ އިތުރު ކަންކަން ލިޔަން ރިޕޯޓް ފޯމެޓްގައި އޮންނަ ގޮޅީގައި އިތުރު އެއްވެސް ކަމެއް ލިޔެފައި ނެތުމުން އެކަމާ ވެސް ދިފާއީ ވަކީލް ސުވާލު ކުރިއެވެ.\nއޭގެ ޖަވާބުގައި ފުލުސް އޮފިސަރު ބުނީ، މަތީ ގްރާފްގައި ހިމަނާފައި އޮންނާނީ ކޮތަޅުން ފެނުނު އެހެން ބާވަތްތައް ކަމާއި ތިރީ ގްރާފް ހިމަނާފައި އޮންނާނީ ޑައިމޯފިންއާ ގުޅޭ ބައި ކަމުގައެވެ. އަދި ގޮޅީގައި އެއްޗެއް ލިޔެފައި ނެތީ ފާހަގަ ކުރާނެ ކަމެއް ނެތުމުން ކަމަށް އޭނާ ބުންޏެވެ.\nހެކިވެރިޔާއަށް ދައުލަތުން އިތުރު ސުވާލެއް ނުކުރެއެވެ. އަދި ފާތިމަތު ރިފްގާގެ ފަރާތުން ގާނޫނީ ވަކީލް ޝަހުނީމް ވެސް ވިދާޅުވީ ހެކިވެރިޔާއަށް ރިފްގާގެ ފަރާތުން ކުރަން ބޭނުންވާ ސުވާލެއް ނެތް ކަމަށެވެ.\nމި މައްސަލާގައި ދައުލަތުން ހުށަހެޅި ހުރިހާ ހެކިންގެ ހެކިބަސް ނަގައި ނިމުމުންނާއި ދިފާއުގެ ފަރާތުން ހެއްކެއް ހުށަހަޅާފައި ނެތުމުން ދެން އޮންނަ އަޑުއެހުމުގައި މައްސަލައިގެ ޚުލާސާ ބަޔާން އިއްވުން އޮންނާނެ ކަމަށް މި މައްސަލަ ބައްލަވާ ގާޒީ ހުސައިން ފާއިޒް ރަޝާދު ވިދާޅުވިއެވެ. އެ އަޑުއެހުން އަންނަ މަހުގެ ހަތްވަނަ ދުވަހަށް ތާވަލުކޮށްފައި އޮންނާނެ ކަމަށް ގާޒީ އިއުލާން ކުރެއްވިއެވެ.\nކުއްޖަކު މަރުވި އެކްސިޑެންޓް: މަރުގެ ދިޔައަށް އެއް މިލިއަން ރުފިޔާ ދައްކަން ހުކުމްކޮށްފި\nސެޕްޓެމްބަރު 22, 2021 14:20\nއެއްވެސް މަލް އެއް ގަސް އެއް ނޯންނާނެ މަސްތުވާތަކެތީގައި މައްސަލަ ޒީރޯ ޓޮލަރެންސް ނުގެންގުޅެ ގައުމުގެ މުސްތަގުބަލު އުޖާލާ ނުވާނެ. މިގައުމުގައި ކޮންމެ އާއިލާއެއްގައި ބަލި ޒުވާނެއް ހިމެނޭތީ އާއިލާ ތައް ތިބީ ގޮތް ހުސްވެ މާލީ ގޮތުން ބަނޑަށްޖެހިފައި. ވިއްކާ މީހުން މުއްސަނދި ވަނީ\nސެޕްޓެމްބަރު 22, 2021 16:26\nއުމުރު ދުވަހަށް ގޮޅިޔަށްލާ! ތިކަހަލަ މުޑުދާރު މީހުން މުޖުތަމައުގެ ދޫކޮށްލާފަ ބައިތިއްބާނެ ކަމެއްނެތް!\nސެޕްޓެމްބަރު 28, 2021 20:43\nމަލެއް ގަހެއް ފަތެއް ނޯންނާނެ ގޮތެއްފޮތެއްނެތި އުޅެންޏާ އެކަށީގެންވާ ޢަދަބު ލިބެންޖެހޭނެ\nއިބޫ ސޮހޮލުގެ ޒީރޯ ޓޮލަރެންސަކީ މަސްތުވާ ތަކެއްޗަށް މަގުފަހިކުރުން!!!


Rajjeygai loan dhekkeyne fenvaru ebahuritha?\nރާއްޖޭގައި ލޯނު ދެއްކޭނެ ފެންވަރު އެބަހުރިތަ؟\nމާލެ، 29 ޑިސެމްބަރު 2018 - ވެލާނާ އިންޓަނޭޝަނަލް އެއާޕޯޓޯގައި ތަރައްގީ ކުރަމުން އަންނަ ފިއުލް ޓޭންކެއްގެ މަސައްކަތް ކުރަނީ: ގިނަ މަސައްކަތް ކުރަނީ ބޮޑެތި ލޯނުތަކުން--- އަހުމަދު ޝުރާއު | އަވަސް\nމި އަހަރު ރާއްޖޭގެ ބަޖެޓުގެ ޖުމްލައަކީ 30 ބިލިއަން ރުފިޔާ އެވެ. ބަޖެޓުގައި އާމްދަނީ އަދި ހިލޭ އެހީގެ ގޮތުގައި ލިބޭނެ ކަމަށް ބުނެފައިވަނީ 23 ބިލިއަން ރުފިޔާ އެވެ. މި ވަރުގެ ބަޖެޓަކުން ރާއްޖޭގެ ބޮޑެތި މަޝްރޫއުތައް ހިންގޭނެ ހެއްޔެވެ؟ ސަރުކާރުގެ ހަރަދުރައް ފޫބައްދައިގެން މަސައްކަތްތައް ކުރެވޭނެ ހެއްޔެވެ؟ ޖަވާބަކީ ހަމައެކަނި ބަޖެޓަށް ބަރޯސާ ވެގެން ކަންކަން ކުރަން އުޅުމަކީ މޮޔަ ކަމެކޭއެވެ.\nދެން އޮތީ ކޮން ގޮތެއް ހެއްޔެވެ؟ މިހާ ހިސާބުން މި ޖެހެނީ ލޯނާ ދިމާލަށް ދާށެވެ. ދަރަންޏަށް ނަގާށެވެ. ގައުމެއްގެ ބޭންކަކުން ނޫނީ، ދުނިޔޭގެ މާލީ އިދާރާއެއްގެ ދޮރޯށީގައި ޓަކިދީގެން ނަމަވެސް ލޯނެއް ހޯދާށެވެ. ހުރިހާ ގައުމަކުން ވެސް ކަންކުރަނީ މި ގޮތަށެވެ. މި ގޮތަށް ލޯނު ނަގަން ފެށުމާއެކު، މައްސަލަތައް ކުރިމަތިވެ އެވެ. ގައުމު ދަރަނީ އެވެ. އެ ދަރަނި ބޮޑު ވަނީ އެވެ. ރާއްޖޭގައި ލޯނު ނެގުމާއި ދެއްކުމުގެ ފެންވަރު އެބަހުރި ހެއްޔެވެ؟\n"މައްސަލައަކީ ލޯނު ނެގުމެއް ނޫން، މައްސަލައަކީ ދަރަނި ދެއްކުމުގެ ފެންވަރު. ދަރަންޏަށް ނަގާއިރު ޖެހޭ ދަރި ދެއްކުމުގެ ގާބިލްކަން ހުރިކަން ވެސް ޔަގީން ވާން،" މާލީ ދާއިރާއެއްގައި ކުރިން މަސައްކަތް ކުރެއްވި ރާއްޖޭގެ އިސް ބޭފުޅަކު ނޫހުގައި ނަން ނުޖެހުމަށް ޝަރުތުކޮށް ވިދާޅުވި އެވެ.\nދަރަނީގެ ބަހުސަށް ފަށާއިރު، ފުރަތަމަ ސުވާލަކީ މިހާރު ރާއްޖޭގެ ދަރަނި ހުރީ ކިހާވަރެއްގައި ހެއްޔެވެ؟ އެންމެ ބޮޑު ޝަކުވާއަކީ ދަރަނި ބޮޑު ވުމެވެ. މިއީ މައްސަލައެއް ހެއްޔެވެ؟\nދަރަނި ނަގާނެ، ތަރައްގީ ވާނީ ނަގައިގެން!\nރާއްޖޭގެ ދަަރަނީގެ މައްސަލާގައި އަބަދު ވެސް ދުނިޔޭގެ މާލީ އިދާރާތަކުން ކަންބޮޑުވެފަ އެވެ. ހިސާބުތަކަށް ބަލާއިރު ރާއްޖޭގެ ޖުމްލަ ދަރަނި ހުރީ 55 ބިލިއަން ރުފިޔާގަ އެވެ. މި ދަރަނީގެ 29 ބިލިއަން ރުފިޔާއަކީ އެތެރޭގެ ދަރަންޏެވެ. ދަރަނީގެ އެންމެ ކައިރި ތާރީހުތަކަށް ބަލާއިރު، ނިމިދިޔަ ފަސް އަހަރު އެކަނި ނެގި ލޯނު ތަކާއި ދޫކޮށްފައިވާ ސޮވެރިން ގެރެންޓީތަކުގެ އަގު އުޅެނީ 57 ބިލިއަން ރުފިޔާގަ އެވެ. އެއީ ފިނޭންސް މިނިސްޓްރީގެ ހިސާބެވެ.\nމީގެތެރޭގައި 24 ފަރާތަކަށް ދޫކުރި ސޮވެރިން ގެރެންޓީ ވެސް ހިމެނެ އެވެ. އަދި ރައީސް އަބްދުﷲ ޔާމީންގެ ވެރިކަމުގެ ފަސް އަހަރު ނިމުނުއިރު، ޗައިނާ އިން ނެގި ދަރަނި ވަނީ 1.4 ބިލިއަން ޑޮލަރުގަ އެވެ. މީގެ މާނައަކީ ރާއްޖޭގެ ދަރަނީގެ 38 ޕަސެންޓު އޮތީ ޗައިނާގެ އަތުގަ އެވެ.\nދެން، އޮތީ ގައުމުގެ ހިންގަން އަލަށް ހަވާލުވި އާ ސަރުކާރުގެ ވާހަކަ އެވެ. މި ސަރުކާރަށް ވެސް ދަރަންޏާ ނުލައި ތަރައްގީ ގެނެވޭނެ އެއްވެސް ގޮތެއް ނުހޯދޭނެ އެވެ. އިގްތިސޯދީ ނަޒަރުގައިވެސް އެކަން ވާނީ ހަމަ އެ އެގޮތަށެވެ. އެހެންނޫނީ ޖެހޭނީ "ބާޓާ ސިސްޓަމަ" ށް ތަންތަން ދޭށެވެ. އެއްޗެއް ދީފައި އެއްޗެއް ހޯދާށެވެ. ފަޅު ރަށެއް ދިނިއްޔާ، އެއާޕޯޓެއް އަޅައިދޭ ގޮތަށެވެ.\nރައީސް އަބްދުﷲ ޔާމީން ސަރުކާރުގެ މަޝްރޫއުތަކުގެ ބޮޑުބައިގައި ލޯނާއި ހިލޭ އެހީއާއެކު "ބެސްޓް ފްރެންޑް" އަކީ ޗައިނާ އެވެ. އެހެންވެ، ގިނަ ދަރަނި އޮތީ އެ ގައުމަށެވެ. އާ ސަރުކާރުން މިހާރު ފެންނަ ފެނުމަށް "ބެސްޓް ބަޑީ" އަކީ އިންޑިއާ އެވެ. އެހެންވެ، ޔަގީނާ ގާތަށް އެނގޭ ކަމަކީ މި ފަހަރު ދަރަނި އަންނާނީ އިންޑިއާ ކަނޑުން ކަމެވެ.\nއެކަން ޔަގީން ވަނީ އާ ސަރުކާރުގެ ރައީސްގެ ފުރަތަމަ ރަސްމީ ދަތުރުފުޅުގައި އިންޑިޔާއަށް ވަޑައިގެން ސޮއިކުރެއްވި އެއްބަސްވުންތަކުންނެވެ. އިންޑިޔާ އިން ވަނީ ރާއްޖެ އަށް 1.4 ބިލިއަން ޑޮލަރުގެ ކްރެޑިޓް ފެސިލިޓީ އެއް ދޭން ނިންމާފަ އެވެ.\nސަރުކާރުން ހަދަމުން އަންނަ ދަރުމަވަންތަ ސްކޫލްގެ އެނެކްސް: ހަރަދު ކުޑަކުރުމުގެ ގޮތުން ބައެއް ފިޔަވަޅުތައް ވަނީ އަޅާފައި -- އަވަސް ފައިލް ފޮޓޯ\nމި ސަރުކާރުގެ ފިނޭންސް މިނިސްޓަރު އަހުމަދު އަމީރު އެ ކްރެޑިޓް ފެސިލިޓީގެ އިތުރު ތަފުސީލް ދެއްވަމުން ވިދާޅުވެފައިވާ ގޮތުގައި އެ އެހީގެ ތެރޭގައި ބަޖެޓް ސަޕޯޓްގެ ގޮތުގައި ދޭ 200 މިލިއަން ޑޮލަރުގެ އިތުރުން އިންޑިޔާ އިން ދޭ 50 މިލިއަން ޑޮލަރަކީ ހިލޭ އެހީ އެވެ.\nމި ފެސިލިޓީގައި ހިމެނޭ، އިންޑިއަން އެގްޒިމް ބޭންކުން ލައިން އޮފް ކްރެޑިޓްގެ ގޮތުގައި ދޫކުރާ 800 މިލިއަން ޑޮލަރުގެ އިންޓްރެސްޓަކީ 1.5 ޕަސެންޓެވެ. މީގެ އިތުރުން 400 މިލިއަން ޑޮލަރު ވަނީ ކަރެންސީ ސްވެޕްގެ ގޮތުގައި ދޭން ވެސް ނިންމާފަ އެވެ. ނަމަވެސް މި ކަރަންސީ ސްވެޕް އާއި ފެސިލިޓީ އަނބުރާ ދައްކަން ޖެހޭ މުއްދަތު އަދިވެސް ސަރުކާރުން ބުނެފައެއް ނުވެ އެވެ.\nމިއީ ކްރެޑިޓް ފެސިލިޓީއެކޭ، މިއީ ލޯނެއް ނޫނޭ ބުނެވިދާނެ އެވެ. ނަމަވެސް މި ވެސް ހަމަވާނީ ދަރަންޏަކަށެވެ. އާހިރުގައި މި ވެސް ގުނާނީ ދަރަނީގެ ގޮތުގަ އެވެ. މީގެ ކުޑަ މިސާލަކީ، 2009 ވަނަ އަހަރު އިންޑިޔާ އިން ދިވެހި ސަރުކާރަށް ދިން ބަޖެޓް ސަޕޯޓެވެ. އެ ފަހަރު ދިން 110 މިލިއަން ޑޮލަރު ވަނީ އަނބުރާ ދައްކާފަ އެވެ. މީގެ ބުރަ އޭރުގެ ރިޒާވަށް ވެސް ކުރި އެވެ. އެހެންވީއިރު މި ހުރިހާ އެއްޗެއް ވެސް ވާނީ ހަމަ ލޯނަށެވެ. ލޯނު ނަގައިގެން ނޫނީ ކަމެއް ނުވެސް ވާނެ އެވެ.\nދަރަނި މަތިވުމަކީ ކަންބޮޑުވުމެއް!\nދަރަނި އިތުރުވާނެ އެވެ. ނަމަވެސް ދަރަނި ހުންނަން ޖެހޭނީ ވަކި މިންގަނޑެއްގެ ތެރޭގަ އެވެ. އެހެންނޫނަމަ، މީގެ ނުބައި އަސަރު މުޅި ގައުމަށާއި އިގްތިސޯދަށް ކުރާނެ އެވެ. ހާއްސަކޮށް ދަރަނީގެ ގޮތުގައި ހޯދާ ފައިސާ ޖެހެނީ އެންމެ ރަނގަޅު ގޮތުގައި ހޭދަ ކުރާށެވެ.\nމިސާލަކަށް ލޯނު ނަގަން ޖެހޭނީ އިގްތިސޯދީ މަންފާ އިތުރުވާނެ ކަންކަން ކުރާށެވެ. މި ގޮތަށް ބޭރުން ދޭ މާލީ އެހީގެ ބޭނުން ކޮށްގެން ރިކަރެންޓް ހަރަދު ހަމަޖެއްސުމަކީ އިގްތިސޯދީ ގޮތުން ނުބައި އަސަރެއް ކުރާނެ ކަމެކެވެ. އެ ފައިސާ މި ފަދަ ކަންކަމަށް ބޭނުން ކުރާނަމަ އެއީ ކަނޑުގައި ރޮނގެއް އެޅުން ކަހަލަ ކަމަކަށް ނޫނީ ނުވާނެ އެވެ.\nދަރަނި މަތިވަމުންދާކަމުގެ ބިރުވެރި "ރަނގަބީލު" އަބަދު ވެސް ދުނިޔޭގެ މާލީ އިދާރާތަކާއި ރާއްޖޭގެ މަރުކަޒީ ބޭންކު (އެމްއެމްއޭ) އިން ދިޔައީ ޖަހަމުންނެވެ.\nމަރުކަޒީ ބޭންކުގެ 2017 ވަނަ އަހަރުގެރިޕޯޓް.pdfi) ގައިވާ ގޮތުން އެ އަހަރު ނިމުނުއިރު، ރާއްޖޭގެ ބޭރުގެ ދަރަނި ހުރީ 1.4 ބިލިއަން ޑޮލަރުގަ އެވެ. ގައުމީ އުފެއްދުންތަކުގެ ނިސްބަތުން ދަރަނި ހުރީ 2016 ވަނަ އަހަރު 20 ޕަސެންޓުގަ އެވެ. ނަމަވެސް 2017 ގައި މި އަދަދު ވަނީ 26 ޕަސެންޓަށް އިތުރުވެފަ އެވެ. މިއީ ރާއްޖޭގެ އާބާދީގެ ނިސްބަތުން ބަހާލާނަމަ ބޮލަކަށް ގާތްގަނޑަކަށް 30،000ރ. ގެ ދެރުމެކެވެ.\nރާއްޖޭގެ ދަރަނި އިތުރު ވަމުންދިޔަ ގޮތް-މައުލޫމާތު:އެމްއެމްއޭ\nދަރަނި ބޮޑުވުމުގެ ޝަކުވާ 2016 ވަނަ އަހަރު ވޯލްޑް ބޭންކުން ނެރު ރިޕޯޓެއްގައި ވެސް ވެއެވެ. އެ ރިޕޯޓްގައި ބުނެފައިވާ ގޮތުން އަހަރުން އަހަރަށް ދިވެހި ދައުލަތުގެ ދަރަނި ދަނީ ބޮޑުވަމުންނެވެ. ދަރަނި އިތުރުވާ މިންވަރަށް ބަލާއިރު 2020 ވަނަ އަހަރު ގައުމީ އުފެއްދުންތެރިކަމުގެ ނިސްބަތުން ބޮލަކަށް ޖެހޭ ދަރަނި 120 ޕަސެންޓަށް އަރާނެ ކަމަށް ބުނެފައިވެ އެވެ. އޭރުން ބޮލަކަށް ޖެހޭ ދަރަނީގެ މިންވަރު 140،000ރ. އަށް ވުރެ މަތިވާނެ ކަމަށް ވޯލްޑް ބޭންކުން ބުނެފައިވެ އެވެ.\nދަރަނި މަތިވާނަމަ ވާނީ ކިހިނެއް؟\nދަރަނި ކޮންޓްރޯލް ނުކުރެވިއްޖެނަމަ އިގްތިސޯދަށް ގިނަ މައްސަލަތަކާ ކުރިމަތިވާނެ އެވެ. އެއް މައްސަލައަކީ އިންފްލޭޝަންގެ ބިރެވެ. އަނެއް ކަމަކީ ބޭރުގެ މާލީ އިދާރާތަކުން ދޭ މާލީ އެހީތައް ލިބުން ދަތިވުމެވެ. ރާއްޖެއަކީ އިންވެސްޓަރުންނަށް ފަހި ގައުމަކަށް ހަދަން ކުރާ މަސައްކަތްތަކަށް ހުރަސް އެޅިގެން ދާނެ އެވެ. މިކަން އެނގޭނީ ރާއްޖޭގެ ސޮވެރިން ކްރެޑިޓް ރޭޓިންއިންނެވެ. ރާއްޖޭގެ ފުރަތަމަ ކްރެޑިޓް ރޭޓިން ވަނީ 2016 ވަނަ އަހަރު ނެރެފަ އެވެ. މޫޑީސް އިންވެސްޓްމަންޓް ސާވިސް އިން ނެރުނު މި ރޭޓިންގައި ރާއްޖެ އަށް ލިބުނީ "ބީ-2" ރޭޓިން އެވެ. މި ރޭޓިންގައި ތަރައްގީވަމުން އަންނަ ގައުމުތަކާއި ކުދި އިގްތިސާދުތައް ހިމެނޭ މި ރޭޓިން ރާއްޖެއަށް ދީފައި ވަނީ، ޓޫރިޒަމްގެ ސަބަބުން ރާއްޖޭގެ އިގްތިސާދު ދުވެލި މެދުރާސްތާގައި ރަނގަޅު ރޭޓެއްގައި ކުރިއަރާނެކަމަށް ލަފާކޮށްފަ އެވެ. ނަމަވެސް އިގްތިސޯދީ ދުވެލި ދެމެހެއްޓެނިވި މަގަކަށް ގެންދިއުމަށްޓަކައި އިގްތިސޯދު ފުޅާކޮށް ސިނާއަތްތައް އިތުރުކުރުމުގެ މުހިންމުކަން މޫޑީސް އިން ފާހަގަ ކުރިއެވެ.\nރާއްޖޭގެ ކްރެޑިޓް ރޭޓިން ހަދާ މޫޑީސް އިންވެސްޓާސް. --\nރާއްޖެ ކްރެޑިޓް ރޭޓިން ނެރުމަކީ ގިނަ ގޮތްގޮތުން ފައިދާހުރި ކަމެކެވެ. އެހެންވެ ސަރުކާރުން ވަނީ ޕިޗާ ހަވާލު ކޮށްގެން ވެސް ރާއްޖެ ރޭޓްކޮށްފަ އެވެ. ކްރެޑިޓް ރޭޓިންއަކީ އިންވެސްޓްމަންޓަކާއި އެކަށޭނަ ފައިނޭންޝަލް އަގު ދެނެ ގަތުމަށް ބޭނުން ކުރާ މިންގަނޑެކެވެ. އަދި މި ފަދަ ރޭޓިންއެއް ނެތުމުން މާލީ ދާއިރާ ތަރައްގީ ކުރުމަށާއި ބޭރުގެ އިންވެސްޓްމަންޓްތައް ރާއްޖެއަށް މީގެ ކުރިން ހުރަސް އެޅިފައިވެ އެވެ.\nސޮވެރިން ކްރެޑިޓް ރޭޓިންއަކީ އިންވެސްޓް ކުރުމާއި ވިޔަފާރި ކުރުމުގައި ގައުމެއްގައި އޮތް ގޮން ޖެހުންތަކާއި ރިސްކް ދެނެގަތުމަށް އެއް ކުރެވޭ މުހިންމު މައުލޫމާތު ތަކެވެ. މި ރޭޓިންގައި ރާއްޖެ ހުރީ އެއްވަރެއްގައި ހިފެހެއްޓިފަ އެވެ. ނަމަވެސް މިދިޔަ އަހަރު ނެރުނު ރޭޓިން ގައި ދަރަނީގެ ކަންބޮޑުވުން މޫޑީސް އިން ފާހަގަކޮށްފައި ވެއެވެ.\nއެސްޑީއެފް: ދަރަނީގެ ޔަގީން\nދަރަނި މަތިވުމުގެ ޝަކުވާ ކުރާއިރު ދަރަނި ދެއްކޭނެކަމުގެ ޔަގީންކަން ދޭނީ ކިހިނެއް ހެއްޔެވެ؟ ދަރަނީގެ ޔަގީންކަން ދިނުމުގައި ދުނިޔޭގެ ގިނަ ގައުމުތަކުގައި ތަފާތު އުސޫލުތައް ގާއިމްކޮށްފައި ހުރެ އެވެ. މިގޮތުން ދަރަނި މެނޭޖް ކުރުމުގެ ގާބިލްކަން މަތިކުރުމަށް އެކަމަށް ހާއްސަ ފަންޑުތައް ގާއިމް ކުރެ އެވެ. އަދި އެ ފަންޑުން އިންވެސްޓް ކޮށްގެން ފަންޑު ފުޅާކުރާ ގައުމުތައް ގިނަ އެވެ. އެކަމަށްޓަަކައި ރާއްޖޭގައި ސޮވެރިން ޑިވެލޮޕްމެންޓް ފަންޑް (އެސްޑީއެފް) އުފެއްދާފައިވަނީ 2017 ވަނަ އަހަރު އެވެ. ސޮވްރިން ފަންޑަކީ ކުއްލި ހާލަތު ކުރިމަތިވެދާނެ ކަމަށްޓަކައި ތަރައްގީގެ މަޝްރޫއުތައް ހިންގަން ނަގާ ބޮޑެތި ލޯނުތައް އަނބުރާ ދެއްކުމުގައި އިގްތިސޯދަށް އަތުވެދާނެ ލޮޅުމަކުން ފޫބެއްދުމަށް އެކުލަވާލާފައިވާ ފަންޑެކެވެ.\nރާއްޖޭގެ މި މި ފަންޑަށް ޖަމާ ކުރަނީ އެއާޕޯޓް ޑިވެލޮޕްމެންޓް ފީ އާއި ވެލާނާ އިންޓަނޭޝަނަލް އެއާޕޯޓް (ވީއައިއޭ) އިން ދޭ ހިދުމަތްތަކުގެ އަގަށް ބަދަލު ގެނައުމުން ލިބޭ ފައިސާ އެވެ. އެގޮތުން މި އަހަރު އެ ފަންޑަށް ޓްރާންސްފާ ކުރުމަށް ބަޖެޓްގައި ޖަހާފައިވަނީ 705.6 މިލިޔަން ރުފިޔާ އެވެ. މިދިޔަ އަހަރުގެ ނިޔަލަށް އެސްޑީއެފް ފަންޑުގައި ހުރީ 100 މިލިއަން ޑޮލަރު ކަމަށްވެ އެވެ. ނަމަވެސް މި ފަންޑުގެ މައުލޫމާތު މިފަހުން ހާމައެއް ނުކުރެ އެވެ.\nފިނޭންސް މިނިސްޓްރީން ކޮންމެ ހަފުތާއަކު އާއްމުކުރާ ހަފުތާގެ މާލީ ހިސާބު ތަކުގައި ވެސް މި ފަންޑުގެ މައުލޫމާތު ހިމަނާފައެއް ނެތެވެ. އެންމެ ފަހުން މި ފަންޑު އަޕްޑޭޓެއް އޮތީ ޑިސެމްބަރު މަހާހަމަ އަށެވެ. މި ފަންޑަކީ ރާއްޖޭގެ ދަރަނި މިހާރު ހުރި މިންވަރުން ގާނޫނަކުން ހިމާޔަތް ދޭންޖެހޭ އެއްޗެކެވެ.\nމި ފަންޑު ހިމާޔަތް ކުރަން ގާނޫނެއް ބޭނުން ވަނީ ކީއްވެގެން ހެއްޔެވެ؟ މި ފަންޑަކީ މަރުކަޒީ ބޭންކުގެ ރިޒާވްއާ ތަފާތުކޮށް ވަކިކަމަށް ހާއްސަކޮށް ފައިސާ ރައްކާ ކުރާ ފަންޑެކެވެ. ނަމަވެސް މިހާރު މި ފަންޑު އޮތް ގޮތުން ފިނޭންސް މިނިސްޓަރަކަށް ހުންނަ ބޭފުޅަކު ބޭނުންވެއްޖެ ކޮންމެ ވަގުތެއްގައި ބޭނުން ކުރެވިދާނެ އެވެ. އެހެންވެއްޖެނަމަ، މި ފަންޑު އުފެއްދުމުގެ އަސްލު މަގުސަދު ގެއްލުމުގެ ބިރު އޮންނާނެ އެވެ. އެހެންކަމުން މި ފަންޑަށް ގާނޫނީ ހިމާޔަތް މިހާރުން މިހާރަށް ބޭނުންވެ އެވެ.\nގައުމު ތަރައްގީ ކުރަން، ލޯނު ނެގުމަކީ މައްސަލައެއް ނޫނެވެ. ލޯނުން ނަމަވެސް ތަރައްގީ ގެންނަންވީ އެވެ. އެކަމަކު ލޯނު ނަގާއިރު ލޯނު ދެއްކޭނެ ގާބިލްކަން ހުރި މިންވަރު ދެނެގަންނަން ޖެހެ އެވެ. ލޯނު ނެގުން ވެސް އޮންނަން ޖެހެނީ ވަކި ހައްދެއްގެ ތެރޭގަ އެވެ. އަދި ހަމަމިއާއެކު، ލޯނު ދެއްކޭނެކަމުގެ ޔަގީންކަން ދިނުމަކީ މިހާރުން މިހާރަށް މުހިންމު ކަމެކެވެ.


LUX resort: Hudhu kulaige hiygaimukameh | Mihaaru\nލަކްސް ނޯތު އައިލެންޑް ރިސޯޓުގެ އިސް ވެރިން ގެސްޓުންގެ އިސްތިގުބާލުގައި ފާލަން މަތީގައި މަޑުކޮށްލައިގެން --ފޮޓޯ:ހުސައިން ވަހީދު/މިހާރު\nލަކްސް ރިސޯޓް: ހުދު ކުލައިގެ ހިތްގައިމުކަމެއް\n04 ފެބުރުއަރީ 2019 - 07:40 8 comments\nކަންދިމާކުރި ގޮތުން ލަކްސް ނޯތު މާލެ އެޓޯލް ހުޅުވި ދުވަހު އެ ރިސޯޓުގެ ކަންކަން ތަޖުރިބާކޮށްލާނެ ފުރުސަތު ލިބުނެވެ. ރިސޯޓަށް އަރައިގެންދާއިރު އެންމެ ބޮޑަށް ފާހަގަކުރެވުނު އެއް ކަމަކީ، ރިސޯޓްގެ ނަމުން ރަމްޒުކޮށްދޭ ފަދަ އަލިކަމަކާއި ސާފުކަން ހިމެނޭ ހުދު ކުލައިގެ ވިލާތަކެވެ. ލެޓިންގެ ބަހެއް ކަމަށް ވާ ލަކްސްގެ މާނައަކީ "އަލިކަމެ"ވެ. ރިސޯޓުގެ ވިލާތަކާއި ރެސްޓޯރެންޓްތައް ވެސް ހުރީ ހުދު ކުލައިން ޒީނަތްތެރިކޮށްފަ އެވެ. ރެއިލިންތަކާއި ގޮނޑިމޭޒު އަތުރާފައި ހުންނަ ގޮތުން އެ ރިސޯޓުގެ ކޮންމެ އިމާރާތަކުން ވެސް ކުރެވެނީ ބޯޓެއްގެ ސިފަ އެވެ.\nއާންމުކޮށް ރާއްޖޭގެ ރިސޯޓުތަކުން ފެންނަ ފަން ޖެހި ފުރާޅުތަކެއް މި ރިސޯޓަކު ނެތެވެ.\nލަކްސް ނޯތު މާލޭ ރިސޯޓުގައި 67 ވިލާ ހުރެ އެވެ. ކޮންމެ ވިލާއެއްގައި ޕޫލެއް އޮވެ އެވެ. ދެ ބުރިއަށް ހުންނަ ކޮންމެ ވިލާއެއް ބޮޑު ޓެރެސްއަކާ އެކު އެވެ. އެ ޓެރެސް މަތިން ކުޑަކުޑަ ރިސޯޓްގެ މަލަމަތި ވަރަށް ރީތިކޮށް ފެންނަން އޮވެ އެވެ.\nލަކްސްގެ ވޯޓާ ވިލާ ސަރަހައްދު ރޭގަނޑު ދިއްލާލާފައި --ފޮޓޯ:ހުސައިން ވަހީދު/މިހާރު\nއެންމެ ހަ ހެކްޓަރުގެ މި ރަށް އެއްކޮށް ބަލައިލަން ނަގާނީ 10 ވަރަކަށް މިނިޓެވެ. އެ ހިތްގައިމުކަން ބަލައިލަން ނުކުންނަ އިރު ފުރަތަމަ ވެސް އަޅައިގަންނަނީ ބަހައްޓާފައި ހުރި ފޯނު ބޫތަށެވެ. ރަށުގެ އެހެން ހުރިހާ ތަނެއް ހުދު ކުލައިން ފެންނަ އިރު ފޯނު ބޫތު ހުންނަނީ ރަތް ކުލައިގަ އެވެ. އެހެންކަމުން އެތަން ފާހަގަނުކުރެވި ނުދާނެ އެވެ. ކޮންމެ މީހެއްގެ އަތުގައި މޯބައިލް ފޯނެއް އޮންނަ ޒަމާނެއްގައި ފޯނު ބޫތަކީ ކީއްކުރާ ތަނެއް ބާވަ އެވެ؟\nއެކަމަކު އެއްވެސް ލިމިޓެއް ނެތި ދުނިޔޭގެ ކޮންމެ ތަނަކަށް ވެސް އެ ފޯނު ބޫތުގެ ފޯނުން ގުޅާލެވެ އެވެ. އެއީ މޮބައިލް ފޯން އާންމުވުމުގެ ކުރީގެ ދުވަސްތައް ހަނދާންކޮށްދޭ ރަތް ކުލައިގެ ހިތްގައިމު ވަސީލަތެކެވެ.\nލަކްސް ރިސޯޓުގެ ބީޗް ވިލާއެއް: ކުލަ އާއި ޑިޒައިން ހިތްގައިމު --ފޮޓޯ:ހުސައިން ވަހީދު/މިހާރު\nމުވައްޒަފުން ނެގުމުގައި ދިވެހިންނަށް އިސްކަން\nލަކްސް މޯލްޑިވްސް ރީޖަނަލް ޑިރެކްޓަ އޮފް ޓްރެއިނިން، ޑިވެލޮޕްމެންޓް އެންޑް ކުއަލިޓީގެ މަގާމުގައި ހުންނެވި އަފީފު ހުސެއިން ގަބޫލުކުރައްވާ ގޮތުގައި ލަކްސް ރިސޯޓްގައި ހުރީ ވަރަށް ހާއްސަ ސިފަތަކެކެވެ.\n"އަޅުގަނޑުމެންގެ ހިދުމަތް ތަފާތުވާނެ. ފުރަތަމަ ކަމަކީ ޑިޒައިން. ލަކްސް ނޯތު އެޓޯލް މާލެ ވަކިވާނެ އެހެން ރިސޯޓުތަކާ،" އަފީފް ވިދާޅުވި އެވެ.\n"ދެވަނަ ކަމަކީ މީހުން ހަޔާ ކުރުމުގައި [ވަޒީފާއަށް ނެގުމުގައި] ބަލާފައިވާ މިންގަނޑު. ވީހާވެސް ފްރެންޑްލީ ޕާސަނަލިޓީތަކެއް ހަޔާ ކުރެވޭތޯ އެންމެ އިސްކަމެއް ދިނީ."\nލަކްސް މޯލްޑިވްސްގެ އަފީފު ހުސައިން "މިހާރު" އަށް އިންޓަވިއު ދެއްވަނީ --ފޮޓޯ:ހުސައިން ވަހީދު/މިހާރު\nއޭނާ ވިދާޅުވި ގޮތުގައި ރިސޯޓްގައި ޗުއްޓީ ހޭދަކުރާ ޓޫރިސްޓުންނަށް ތަފާތު ހިދުމަތެއް ފޯރުކޮށްދެންޏާ އެފެންވަރުގެ މީހުން ވަޒީފާތަކުގައި ތިބެން ޖެހޭނެ އެވެ.\nލަކްސްގައި މިހާރު މަސައްކަތްކުރާ 260 މުވައްޒަފުންގެ ތެރެއިން 55 ޕަސެންޓަކީ ދިވެހިންނެވެ. ކުރިއަށް އޮތް ތަނުގައި ދިވެހިންގެ ނިސްބަތް 58 ޕަސެންޓަށް އަރާނެ ކަމަށް އެ ރިސޯޓުން ލަފާކުރެ އެވެ. ރިސޯޓުގެ ޓޮޕް މެނޭޖުމެންޓުގެ 60 ޕަސެންޓް ހިއްސާކުރަނީ ވެސް ދިވެހިންނެވެ. މިއީ ރާއްޖޭގެ ފައިވް ސްޓާ ލަގްޒަރީ ރިސޯޓަކުން ނުފެންނަ ފަދަ މިސާލެކެވެ.\nލަކްސް ރިސޯޓު: އުފާވެރި ޗުއްޓީއަކަށް ހުރިހާ ކަމެއް ފުރިހަމަ ---ފޮޓޯ:ހުސައިން ވަހީދު:މިހާރު\n"ދިވެހި ހޮސްޕިޓަލިޓީ ކިޔައެއް ނުދެވޭނެ ބޭރު މީހުން އައިސްގެނެއް. އަޅުގަނޑުމެން މަސައްކަތް ކުރަނީ އެތަނެއްގެ ބަޔަކު ބޭނުން ކޮށްގެން އެތަނަކުން ހިދުމަތް ދެވޭތޯ،" އަފީފް ވިދާޅުވި އެވެ.\n"މޮރީޝަސްގައި ހިންގާ ލަކްސްގައި 90 ޕަސެންޓް އުޅޭނީ އެ ގައުމުގެ މީހުން. ރާއްޖޭގައި ވެސް ދިވެހިން ގިނަވާނެ. އެކަމަކު އަދިވެސް ޓެކްނިކަލް ދާއިރާތަކުން ދިވެހިން ހޯދަން އުނދަގޫ."\nކުދިކުދި ކަންކަމުން ވެސް ސަމާލުކަން ލިބޭ\nވަރަށް ކުޑަ އާދައިގެ ކަމަކުން ވެސް މީހުންގެ ސަމާލުކަން ލިބިދާނެ އެވެ. މިސާލަކަށް "މެސެޖު އިން ދަ ބޮޓުލް"ގެ ނަމުގައި ލަކްސްގައި ގޭމެއް އޮވެ އެވެ. ފުޅިއެއްގައި މެސެޖެއް ލިޔެފައި ރިސޯޓުގެ ކޮންމެވެސް ހިސާބެއްގައި ވަޅުލަނީ އެވެ. އޭގެ ފުޅިއެއް ހޯދާ ގެސްޓަކަށް ފުޅީގައި ހިމެނޭ މެސެޖްގައި ބުނެފައިވާ ކަމެއް ކޮށްދޭނެ އެވެ.\nލަކްސްއަކީ ތިމާވެއްޓާ ރަހުމަތްތެރި ރިސޯޓެކެވެ. ގެސްޓް އޭރިއާގައި އެއްވެސް ވަރަކަށް ޕްލާސްޓިކެއް ބޭނުމެއް ނުކުރެ އެވެ. އެއްފަހަރު ބޭނުންކޮށް އުކާލާ ޕްލާސްޓިކް މި ރިސޯޓްގައި މަނަ އެވެ.\nލަކްސް ރިސޯޓުގެ ވިލާއެއްގެ ފާހާނާ: މި ރިސޯޓް ހުޅުވީ މި މަހު 1 ގައި --ފޮޓޯ:ހުސައިން ވަހީދު/މިހާރު\nލަކްސިން މަސައްކަތް ކުރަނީ މި އަހަރު ނިމުމުގެ ކުރިން ރަށުގައި ސޯލާ ޕެނަލް ހަރުކޮށް އަވިން ކަރަންޓް އުފައްދާށެވެ. އޭރުން އެރަށުގައި ބޭނުން ކުރާ ހަކަތައިގެ ބޮޑު ބައެއް އަވިން އުފައްދާ ކަރަންޓަށް ބަދަލުވެގެންދާނެ އެވެ.\nލަކްސްގެ ރޫމެއް ދުވާލަކަށް ވިއްކަނީ 1،500 ޑޮލަރާއި 3،000 ޑޮލަރާ ދެމެދުގެ އަގުތަކުގަ އެވެ. އެކަމަކު ރިސޯޓުގެ ހިތްގައިމުކަމާއި ލިބޭ ހިދުމަތްތަކަށް ބަލާއިރު ކޮންމެ ގެސްޓަކު ވެސް ޗުއްޓީ ހޭދަކޮށް ނިންމާލާނީ އުފަލުން ތިބެކަން މި ރިސޯޓުން ޔަގީންކޮށްދޭނެ އެވެ.


9 vana Dhivehi Film Awards mi aharu baavvanee | Mihaaru\nނުވަ ވަނަ ދިވެހި ފިލްމު އެވޯޑްސް މި އަހަރު ބާއްވަނީ\n24 ސެޕްޓެމްބަރ 2019 - 12:26\nއެ އެވޯޑް އިންތިޒާމުކުރާ ނެޝަނަލް ސެންޓް ފޮ ދި އާޓްސް (އެންސީއޭ) އިން ބުނިގޮތުގައި ދިވެހި ފިލްމުތަކަށް އެވޯޑް ދޭ ހަފުލާ ބޭއްވުމުގެ ތައްޔާރީތައް މިހާރު އަންނަނީ ވަމުންނެވެ. އެގޮތުން ޓްރޮފީ ހަދައިދޭނެ ބަޔަކު ހޯދަން ވެސް މިހާރު ވަނީ އިއުލާންކޮށްފަ އެވެ.\nއެކަމަށް ޝައުގުވެރިވާ ފަރާތްތަކަށް ކުރިމަތިލުމުގެ ފުރުސަތު އަންނަ މަހުގެ3ވަނަ ދުވަހާ ހަމައަށް ހުޅުވާލާފައިވާ އިރު، އެކަމާ ބެހޭ ގޮތުން މައުލޫމާތު ދިނުން އަންނަ ބުރާސްފަތި ދުވަހު ހެނދުނު 11:00 ގައި އެންސީއޭގައި އޮންނާނެ އެވެ.\nމި އަހަރު އެވޯޑް ބާއްވަން ނިންމި ނަމަވެސް އަދި ވަކި ތާރީހެއް އިއުލާނެއް ނުކުރެ އެވެ. އެންސީއޭ އިން ބުނީ އެވޯޑް ހަފުލާ ބާއްވާނެ ތާރީހެއް ނިންމައި، ވަރަށް އަވަހަށް ފިލްމުތައް ބައިވެރިކުރަން ހުޅުވައިލާނެ ކަމަށެވެ.\nނުވަ ވަނަ ދިވެހި ފިލްމު އެވޯޑްސް ކުރިން ބާއްވަން އޮތީ މިދިޔަ އަހަރުގެ ޑިސެމްބަރު މަހުގެ ތެރޭގަ އެވެ. ނަމަވެސް އެވޯޑް ހަފުލާ ކެންސަލްކުރީ ނޮވެމްބަރު މަހުގެ ކުރީކޮޅު އެވެ.\nއެންސީއޭ އިން މިދިޔަ އަހަރުގެ ޖުލައި މަހުގެ 24 ވަނަ ދުވަހު، އެވޯޑްސްގައި ފިލްމުތައް ބައިވެރި ކުރަން ހުޅުވާލައި އެ އަހަރުގެ އޮގަސްޓް 31 އަށް މުއްދަތު ހަމަވި އިރު، ހުށަހަޅާފައި ވަނީ7ފިލްމެވެ. ނަމަވެސް އެ އަދަދަކީ ދިވެހި އެވޯޑް ދިނުމާ ބެހޭ ގޮތުން ހަދާފައިވާ އުސޫލުގައިވާ އަދަދަށް ވުރެ މަދު އަދަދެއް ކަމަށް އެންސީއޭ އިން ބުންޏެވެ.\nއެތަނުން ބުނި ގޮތުގައި އާންމުކޮށް ފިލްމު އެވޯޑްސް ބާއްވަނީ ފީޗާ ފިލްމު ކެޓަގަރީގައި މަދުވެގެން 13 ފިލްމު ވާދަކުރާނަމަ އެވެ.\nދެހާސް ސަތާރަ ވަނަ އަހަރު 8 ވަނަ ދިވެހި ފިލްމު އެވޯޑްސް ބޭއްވީ 2014-2016 އަށް ރިލީޒްކުރި ފިލްމުތަކަށް ހާއްސަކޮށްގެންނެވެ. އެވޯޑްސްގައި 17 ފީޗާ ފިލްމާއި ކުރު ހަތް ފިލްމު ވާދަކުރި އެވެ.\nމިދިޔަ އަހަރު އެވޯޑް ހަފުލާ ނުބާއްވަން ނިންމި އިރު 2017 ގައި ސިނަމާ އައީ 8 ފިލްމެވެ. އެއީ މަލިކާ، ވިޝްކާ، އިލް ނޮއިސް، މީ ލޯތްބަކީ، ނޯޓީ 40، ހައްދު، ބޮސް އަދި ނޭދެން ވަކިވާކަށް އެވެ.\nDhivehi film awards mi aharu cancel koffi\nމި އަހަރު އެވޯޑް ހަފުލާ ބާއްވާނީ މި އަހަރުގެ ފިލްމުތަކާ އެކީގައި ކަމަށް އެންސީއޭ އިން ބުންޏެވެ. މި އަހަރުގެ މިހާތަނަށް ވަނީ 8 ފިލްމު އަޅުވައިފަ އެވެ. އެއީ ނިވައިރޯޅި، ގޮށްރާޅު، 40+، މާމުއި، ނަފުރަތުވުމުން، ދައުވަތު، ލީނާ އަދި ބަވަތި އެވެ. މިރޭ އޮލިމްޕަހުގައި އަޅުވަނީ "ކާކު؟" އެވެ.\nމި އަހަރު އަދި އިތުރު ދެ ފިލްމެއް ރިލީޒްވާން އެބައޮތެވެ. އެއީ އަންނަ މަހުގެ 22 ގައި ރިލީޒްކުރާ "އަނދިރިކަން" އާއި ނޮވެމްބަރުގައި އަޅުވާ "ކޮސް ގިނަ މިސްޓޭކް" އެވެ.


Screen Ge Sababun Lolah Libey Gellun Kuda Kuraanee Kihineh? - Vaguthu\nސްކްރީނުގެ ސަބަބުން ލޮލަށް ލިބޭ ގެއްލުން ކުޑަކުރާނީ ކިހިނެއް؟\nޒަމާނަށް އައި ބަދަލުތަކާއި ދިރިއުޅުމަށް އައި ބަދަލުތަކާއެކު، ދުވަހުގެ ބޮޑު ބައެއް ހޭދަކުރަން ޖެހިފައިވަނީ ކޮމްޕިއުޓަރު ނުވަތަ އެނޫންވެސް އެއްޗެއްގެ ކުރިމަތީގައެވެ. އެފަދަ ވަސީލަތްތަކާ ނުލައި ކުރެވޭ ކަންކަމުގެ އަދަދު އަތުން ގުނާލެވޭހާ މަދުވެފައިވާއިރު، އެކަމުން ލިބޭ ގެއްލުންތަކުގެ އަދަދުވެސްވަނީ ދުވަހެއް ދުވަހަކަށް އިތުރުވަމުންނެވެ.\nގިނަ ވަގުތު ސްކްރީނުގެ ކުރިމަތީގައި ހޭދަކުރުމުން، އެންމެ ބޮޑު ގެއްލުމެއް ލިބޭ އެއް ގުނަވަނަކީ ލޮލެވެ. އެގޮތުން، ލޮލަށް ލިބޭ އެންމެ ބޮޑު އެއް ގެއްލުމަށް، ކަމުގެ މާހިރުން ދީފައިވާ ނަމަކީ "ކޮމްޕިއުޓަރ ވިޜަން ސިންޑްރޮމް" (ސީވީއެސް) އެވެ.\nސީވީއެސްގެ ސަބަބުން ތިމާގެ ލޮލަށް އެތައް ގެއްލުމެއް ލިބޭއިރު، މިކަންކަމުން ދުރުވާނީ ނުވަތަ، ގެއްލުން ކުޑަކުރާނީ ކިހިނެއް ހެއްޔެވެ؟\nލޮލުގެ ޓެސްޓެއް ހެދުން\nމިކަމުގެ ސަބަބުން އެންމެ ބޮޑަށް ލިބޭ އެއް ގެއްލުމަކީ ލޯ ފުސްވުމެވެ. މިގޮތަށް ވުމާއެކު، ބޮލުގައި ރިއްސާ ނުވަތަ ލޮލުން ފެން އަންނަކަމުގައިވާނަމަ، ލަސްނުކޮށް ކަމާ ގުޅޭ ޑޮކްޓަރަކަށް ދައްކާ، ޓެސްޓެއް ހެދުން މުޙިއްމެވެ.\nމޭޒުމަތީގައި މޮނީޓަރު ހުންނަ ގޮތަށް ބަދަލު ގެނައުން\nސީވީއެސްގެ އުނދަގޫ ކުރިމަތިވާނަމަ، މޭޒުމަތީގައި ކޮމްޕިއުޓަރުގެ މޮނީޓަރު ހުންނަ ގޮތް ނުވަތަ މޭޒުމަތީގައި ލެޕްޓޮޕް ބަހައްޓާނަމަ، އޭގެ ސްކްރީން ހުންނަ ގޮތަށް ބަދަލުތަކެއް ގެންނަ ޖެހެއެވެ. މި ގޮތަށް ބަދަލު ގެންނައިރު، މޮނީޓަރަށް ބެލުމަށް ކަރަށް އިތުރު ބާރެއްލާ، ލޮލަށް ބަދަލުތަކެއް ނުގެނެސް، ކަން ކުރެވޭނެ ގޮތަކަށް އަތުރާލަން ޖެހެއެވެ.\nސްކްރީނުގެ ސެޓިންގ ބަދަލުކުރުމާއި އެންޓި- ގްލެއަރ އައިނު ބޭނުންކުރުން\nސްކްރީނަށް ބެލުމުން ލޮލަށް ގެއްލުންވާނަމަ ނުވަތަ އުނދަގޫ ވާނަމަ، ސްކްރީނުގެ ސެޓިންގ ބަދަލުކުރުން މުޙިއްމެވެ. އެގޮތުން އަލި ހުންނަ މިންޒަރާއި ފޮންޓު ސައިޒް ބަދަލުކުރެވިދާނެއެވެ. ހަމައެހެންމެ، ސްކްރީނަށް ބެލުމަށް ޚާއްޞަ ކޮށްގެން އުފައްދާފައި ހުންނަ އެންޓި- ގްލެއަރ އައިނެއް ބޭނުންކުރެވިދާނެއެވެ.\nއަލި ތަނެއްގައި ކޮމްޕިއުޓަރު ބޭނުންކުރުން\nއެކަށޭނެ މިންވަރަށް އަލިވާ، އަނދިރި ނޫން ތަނެއްގައި ކޮމްޕިއުޓަރުގެ ސްކްރީން ބެހެއްޓުމަކީ މުޙިއްމު ކަމެކެވެ. ހަމައެހެންމެ، އެތަނެއްގައި ހުންނަ ކުޑަދޮރުތަކުގެ ރިފްލެކްޝަން، ސްކްރީނަށް ނޭޅޭނެ ގޮތަކަށް ހަމަޖެއްސުމަކީވެސް މުޙިއްމު ކަމެކެވެ.\nސްކްރީނުތަކުގެ ކުރިމަތީގައި ހޭދަކުރާ ވަގުތު މަދުކުރުން\nދިރިއުޅުމުގެ ކަންކަން ހުންނަ ގޮތުން، މިއީ އެންމެ ފަސޭހައިން ކުރެވޭނޭ ކަމަކަށް ނުވިކަމުގައިވިޔަސް، މަސައްކަތްތައް ނިމުމުން ނުވަތަ ކިޔެވުމުގެ ކަންކަން ނިމުމުން، ހުސްވަގުތު ކުރާ ކަންކަމުގެ ގޮތުގައި ސްކްރީނަށް ބަލައިގެން ކުރާ ކަންކަން ނުހިމެނުން މުޙިއްމެވެ. ހަމައެހެންމެ، ނިދުމުގެ ކުރިންނާއި ނިދައިން ހޭލާ ގޮތަށް ފޯނުގެ ސްކްރީނަށް ބެލުމުން ދުރުވުންވެސް ބުއްދިވެރިއެވެ.\nގިނަ ވަގުތު ސްކްރީނަށް ބެލުމުން ލޮލަށް އުނދަގޫ އިހުސާސްކުރެވޭނަމަ، ލޮލުގެ ކަސްރަތުކުރުންވެސް މުޙިއްމެވެ. އެގޮތުން ކުރެވޭނެ ކަސްރަތުތަކުގެ ތެރޭގައި އަވަސް އަވަހަށް އެސްފިޔަ ޖެހުމާއި، ދުރުގައި ހުންނަ އެއްޗަކަށް ފޯކަސް ކުރުމަކީ ކުރެވޭނެ ކަންކަމެވެ.


Siyasee Hayaaiy Feshumugai Irushaadhu Dhevvee Mohamed Nooradheen: Nasheed - Vaguthu\nސިޔާސީ ހަޔާތް ފެށުމުގައި އިރުޝާދު ދެއްވީ މުހައްމަދު ނޫރައްދީން: ނަޝީދު\nއެމަނިކުފާނުގެ ސިޔާސީ ހަޔާތުގައި ކުރިޔަށް ދިޔުމުގައި އެންމެ ރަނގަޅު އިރުޝާދާއި ލަފާ ދެއްވާ އެއް ބޭފުޅަކީ އަލްއަމީރު މުހައްމަދު ނޫރައްދީން ކަމަށް ރައްޔިތުންގެ މަޖިލިހުގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nނަޝީދު އެހެން ވިދާޅުވީ، ނޫރައްދީން އަވަހާރަވުމާއި ގުޅިގެން ފޮނުއްވި ތައުޒިޔާގެ މެސެޖެއްގައެވެ. ސަރުކާރަށް ވަރަށް ދިގު މުއްދަތެއްގައި ވަރަށް އިހްލާސްތެރި ހިދުމަތްތަކެއް ކުރައްވައިފައިވާ އަދި ދައުލަތުގެ އިސް މަގާމުތަކެއް ފުރުއްވާފައިވާ ނިޝާން އިއްޒުއްދީނުގެ އިއްޒަތުގެ ވެރިޔާ މުހައްމަދު ނޫރައްދީން އަވަހާރަވީ އާލާސްކަންފުޅާ އުޅުއްވާތާ ގިނަ ދުވަސްތަކެއްވުމަށް ފަހު މިއަދު ހެނދުނު ދަރުމަވަންތަ ހޮސްޕިޓަލުގައެވެ. އަވަހާރަވިއިރު އުމުރުފުޅަކީ 89 އަހަރެވެ.\nމުހައްމަދު ނޫރައްދީނަކީ ރާއްޖޭގެ ރަސްކަން ކުރެއްވި އައްސުލްތާން ހަސަން ނޫރައްދީނުގެ ދަރިކަލެކެވެ.\nނަޝީދު ފޮނުއްވެވި ތައުޒިޔާގެ މެސެޖްގައި ވިދާޅުވީ، ނޫރައްދީންއަކީ މީހުންގެ ލޯތްބާއި އިހްތިރާމް ލިބިވަޑައިގަތް ބޭފުޅެއް ކަމަށެވެ. އަދި ދުވަހަކުވެސް ކޮރަޕްޝަންގެ އިލްޒާމެއް ނުވަތަ އަނިޔާވެރިވެ ވަޑައިގަތްކަމުގެ އިލްޒާމެއް ނުރައްދީންގެ އިސްތަށިފުޅުގައި ނޭޅެ ކަމަށެވެ.\nނަޝީދު ވިދާޅުވީ މުހައްމަދު ނޫރައްދީން އެންމެ ބޮޑަށް ފާހަގަވަނީ މިނިވަން ހިޔާލަށް އަދި އިސްލާމްދީނަށް ވަރަށް ލޯބި ކުރައްވާ ބޭފުޅެއްގެ ގޮތުގައި ކަމަށެވެ. ރާއްޖެއަށް އިސްލާހު ގެންނަންޖެހޭކަމާއި ދިވެހިރާއްޖެ ޑިމޮކްރަޓިކް ވާންޖެހޭކަމާއި އަދި މަލްޓި ޕާޓީ ޑިމޮކްރަސީ އަކީ ދިވެހިންނަށް ރަގަޅު ގޮތްކަމަށް ވަރަށް ބޮޑަށް ދެކިވަޑައިގަތް އެއް ބޭފުޅަކީވެސް ނޫރައްދީން ކަމަށް ނަޝީދު ވިދާޅުވިއެވެ.\nމެއި 25, 2021 15:31\nކޮން އަމީރެއް.މިދުނިޔޭގައި އަމީރުންނާއި އަމީރާއިންނެއް ނުތިބޭނެ.އަމީރުންނާއި އަމީރާއިން ތިބެނީ ސުވަރުގޭގައި.އެތަނުން އިނގޭނެ އަމީރުންނާ އަމީރާއިންނަކީ ކޮންބައެއްކަން.\nމެއި 25, 2021 16:59\nއަނެއްކާ އަނެއްދޮގުހެދީ މީގެކުރިންކީއްވެބާ ތިވާހަކަނުދެއްކީ\nމެއި 25, 2021 17:02\nނޫރައްދީނަކީ ރަނގަޅު ބޭފުޅަކަށްވިޔަސް ރ ނަޝީދަކީ ރާއްޖެއަށް ފާވެފައިވާ ބޮޑު ބަލާ މުސީބާތެކެވެ.


Redwave pavilion: bodhu fihaara eh\nރެޑްވޭވް ޕެވީލިއަން: ބޮޑު ފިހާރައެއް\nރެޑްވޭވް އިން އަލަށް ހުޅުވި ފިހާރަ: މި ފިހާރައިން ގިނަ ބާވަތްތަކުގެ މުދާ ލިބެން ހުރޭ -- އާއިމް ޒަމީރު | އަވަސް\nރާއްޖޭގެ އެންމެ ބޮޑު އެއް ސޯލް ސޭލް ވިޔަފާރި ޗެއިން ކަމަށްވާ ރޭޑްވޭވުން މާލޭގައި 12 ވަނަ ފިހާރައެއް ހުޅުވައިފި އެވެ.\n"ރެޑްވޭވް ޕެވީލިއަން" ގެ ނަމުގައި މިއަދު ހުޅުވި ފިހާރަ ހުޅުއްވައިދެއްވީ އޭދަފުށި ދާއިރާގެ މެމްބަރު އަދި ރެޑްވޭވްގެ ޗެއާމަން އަހްމަދު ސަލީމް އެވެ. ތިން ފަންގިފިލާ އަށް ހުންނަ މި ފިހާރަ އިން ގިނަ އަދަދެއްގެ ސާމާނު ލިބެން ހުންނާނެ އެވެ. އެގޮތުން ގޭތެރެ އަށް ބޭނުންވާ ހުރިހާ ސާމާނެއް ހެޔޮ އަގުގައި މި ފިހާރަ އިން ލިބިގެން ދާނެ ކަމަށް ރެޑްވޭވުން މައުލޫމާތުދެ އެވެ.\nރެޑްވޭވް ޕެވީލިއަން ޝޯރޫމް -- އާއިމް ޒަމީރު | އަވަސް\nމީގެ އިތުރުން ރެޑްވޭވުން ބުނީ، އެކި ބްރޭންޑްތަކުގެ ބަދިގެ ސާމާނާއި، އިލެކްޓްރޯނިކް ދާމާނުގެ އިތުރުން ފަރުނީޗަރު ވެސް ހެޔޮ އަގުގައި ލިބިގެން ދާނެ ކަމަށެވެ. އަދި ރެޑްވޭވްގެ އެހެން ފިހާރަތަކުން ލިބޭ ސާމާނު މިފިހާރައިން ވެސް ލިބޭނެ ކަމަށް ބުންޏެވެ.\nރެޑްވޭވް ޕެވީލިއަން ޝޯރޫމް -- ފޮޓޯ: އަވަސް\nއަލަށް ހުޅުވި މި ފިހާރަ ހުންނާނީ، ރައްޔިތުން މަޖިލިސް ކައިރި، ރާއްޖޭ ޓީވީ ކުރިން ހިންގި އިމާރާތުގެ ކުރިމައްޗަށްވާ ގޮތަށެވެ.\nރެޑްވޭވުން ބުނީ ކުރިއަށް އޮތް ތަނުގައި ފިހާރައިގައި ވިއްކާތަކެތީގެ އަގު މިހާރަށް ވުރެ ހެޔޮ ވެގެންދާނެ އެވެ.\nރާއްޖޭގެ އެންމެ ބޮޑު އެއް ހޯލްސޭލް ވިޔަފާރި ޗެއިންއިން ދަނީ ރާއްޖޭގައި ފުޅާ ދާއިރާއެއް ވިޔަފާރި ކުރަމުންނެވެ. އެ ކުންފުނިން އިލެކްޓްރޯނިކް ސާމާނުގެ އިތުރުން ކެއިން ބުމަށް ބޭނުންވާ ގިނަ ސާމާނުވެސް ވިއްކަ އެވެ.\nރެޑްވޭވުން "މަޖަން" ކިރު ތައާރަފުކޮށް\nރެޑްވޭވުން ބެގްރީސްގެ އުފެއްދުންތައް ބާޒާރަށް\nރެޑްވޭވްގެ އަހަރީ ބާޒާރު ފަށައިފި


Raajje athun molhuve Bangladesh ah thaareehee molheh\nރާއްޖެ އަތުން މޮޅުވެ ބަންގްލަދޭޝްއަށް ތާރީހީ މޮޅެއް\nބަންގްލަދޭޝްގެ ޓޯޕޫ ބާމަން މިއަދު ރާއްޖެ ކޮޅަށް ޕެނަލްޓީ ޖަހަނީ -- ފޮޓޯ: ފުބްބޯލް ސްރީލަންކާ\nމަހިންދަ ރާޖަޕަކްސަ ފުޓްބޯޅަ މުބާރާތުގައި ރާއްޖެ މިއަދު ކުޅުނު ދެވަނަ މެޗުގައި ބަންގްލަދޭޝް އަތުން 2-1 ރާއްޖެ ބަލިވެއްޖެ އެވެ.\nރާއްޖެ އަތުން ބަންގްލަދޭޝް އެންމެ ފަހުން މޮޅުވީ 2003 ވަނަ އަހަރު ބަންގްލަދޭޝްގައި ބޭއްވި ސާފް ޗެމްޕިއަންޝިޕްގެ ފައިނަލްގަ އެވެ. އެ މެޗުގައި ރާއްޖެ ބަލިވީ ޕެނަލްޓީ ޖަހައިގެން 5-3 އިންނެވެ.\nކޮލަމްބޯގެ ރޭސްކޯސް ސްޓޭޑިއަމްގައި ކުޅުނު މެޗުގައި ފުރަތަމަ ލަނޑު ޖެހީ ބަންގްލަދޭޝްގެ ކެޕްޓަން ޖަމާލް ބުޔާން އެވެ. މެޗުގެ 11 ވަނަ މިނެޓުގައި އޭނާ އެ ގޯލް ޖެހީ ރާއްޖޭގެ އޭރިއާގެ ތެރެއިން ރާއްޖެ ކުޅުންތެރިއެއްގެ ބޮލުގައި ޖެހިފައި އައި ބޯޅަ ގޯލް ތެރެއަށް ފޮނުވާލައިގެންނެވެ.\nއެ ލަނޑު ގޯލެއް ނޫން ކަމަށް ރެފްރީ ފުރަތަމަ ނިންމި ނަމަވެސް ލައިންސްމަނާ ވާހަކަ ދެއްކުމަށްފަހު ފަހުން ވަނީ ގޯލަކަށް ނިންމާފަ އެވެ.\nއެކަމުގެ ސަބަބުން ރާއްޖޭގެ ޓީމަށް ހަމަލާ އުފައްދަން އުދަގޫވި ނަމަވެސް މެޗުގެ ފުރަތަމަ ހާފް ނިމުމުގެ ކުރިން ރާއްޖޭގެ ޓީމުން ވަނީ ލަނޑެއް ޖަހާ އެއްވަރުކޮށްފަ އެވެ. އެ ލަނޑު ޖެހީ އަލީ އަޝްފާގު (ދަގަނޑޭ) ނަގައިދިން ކޯނަރެއް ރާއްޖޭގެ ޓީމުގެ ކެޕްޓަން އައްސަދު އަބްދުލްޣަނީ ގޯލަށް ފޮނުވާލި ވަގުތު މުހައްމަދު އުމޭރު އެ ބޯޅަ ގޯލަށް ވައްދާލައިގެންނެވެ.\nބަންގްލަދޭޝްގެ ކުޅުންތެރިން މިއަދު ރާއްޖެ ކޮޅަށް ފުރަތަމަ ލަނޑު ޖެހުމަށްފަހު އުފާފާޅުކުރަނީ -- ފޮޓޯ: ފުބްބޯލް ސްރީލަންކާ\nބަންގްލަދޭޝް ޓީމުން ދެވަނަ ހާފްގައި ރާއްޖެ މައްޗަށް ކުރި ހޯދީ އެ ޓީމުގެ ޖުވެލް ރާނާ އަށް ރާއްޖޭގެ ކީޕަރު އަލީ ނާޖިހް ކުރި ފައުލަކާ ގުޅިގެން ލިބުނު ޕެނަލްޓީއެއް ގޯލަށް ވައްދާލައިގެންނެވެ. މެޗުގެ 88 ވަނަ މިނެޓްގައި ޕެނަލްޓީ ޖެހީ ޓޯޕޫ ބާމަން އެވެ.\nމިއަދުގެ މެޗުގައި ރާއްޖެ ބަލިވެފައިވާތީ އާއި ފުރަތަމަ މެޗުގައި ލަންކާއާ ވާދަކޮށް 4-4 އިން އެއްވަރުވެފައިވާތީ މިމުބާރާތުގައި ކުރިއަށް ދިއުމަށް ރާއްޖެއަށް ވަނީ ދަތިތަކެއް ކުރިމަތިވެފަ އެވެ.\nމުބާރާތުގެ ޕޮއިންޓް ޓޭބަލަށް ބަލާއިރު ހަތަރު ޕޮއިންޓާ އެކު މިވަގުތު އެއްވަނައިގައި އޮތީ ބަންގްލަދޭޝް އެވެ. ޓޭބަލްގެ ފުލުގައި އޮތީ ރާއްޖެ އެވެ.\nމަހިންދަ ރާޖަޕަކްސަ ފުޓްބޯޅަ މުބާރާތުގައި މިރޭގެ މެޗުގައި ބައްދަލުކުރާނީ ސީޝެލްސް އާއި ލަންކާ އެވެ.


Apple Ge Adapter Sottibiz in Mihaaru Libeyne - Vaguthu\nއެޕަލްގެ އެޑަޕްޓަރު ސޮއްޓިބިޒް އިން މިހާރު ލިބޭނެ\nއެންމެ ފަހުގެ އައިފޯން ސީރީޒްގައި ފޯނު ޗާޖަރު ނެތުމުން ބައެއް ފަރާތްތަކުން އެހެން ބްރޭންޑްތަކުގެ އެޑަޕްޓަރުތައް ބޭނުން ކުރަން ފެށިއެވެ. މިކަން ހައްލުކޮށްލުމަށް މިއޮތީ ރަނުގެ ފުރުސަތެކެވެ. އެޕަލްގެ ޖެނުއިން އެޑަޕްޓަރު ސޮއްޓިބިޒް އިން މިހާރު ލިބޭނެއެވެ.\nގިނަ ބައެއްގެ މަގްބޫލުކަން ހޯދާފައިވާ ސޮއްޓިބިޒް ފިހާރަ އިން މި އެޑަޕްޓަރު 800ރ. އަށް ލިބޭނެއެވެ. އެޕަލްގެ 20 ވޮޓް ޔޫއެސްބީ-ސީ އެޑަޕްޓަރުން ވަރަށް އަވަހަށް ފޯނު ޗާޖުކޮށްލެވޭނެއެވެ. އައިފޯނުގެ އިތުރުން އައިޕެޑް ޕްރޯ އާއި އައިޕެޑް އެއާ ޗާޖުކޮށްލުމަށް ވެސް މި އެޑަޕްޓަރު ބޭނުންކޮށްލެވޭނެ އެވެ.\nސޮއްޓި ބިޒް އިން މި ވިއްކާ އަވަހަށް ޗާޖުވާ އެޑަޕްޓަރު ބޭނުން ކޮށްގެން ސެމްސަންގް ގެ ފޯނުތައް ޗާޖުކޮށްލުމަށް ވެސް ބޭނުން ކޮށްލެވޭނެއެވެ.\nސޮއްޓިބިޒް އިން އަންނަނީ އެންމެ ފަހުގެ ފޯނާއި ޓެކް ގެޖެޓްސް ވިއްކަމުންނެވެ. އެގޮތުން އެންމެ ފަހުގެ އައިޕޯނު 12 އާއި ސެމްސަންގެ އެންމެ ފަހުގެ ފޯނުތައް ވެސް އެފިހާރައިން ލިބޭނެއެވެ. އެފިހާރައިން ވިއްކާ ތަކެތި މޯލްޑިވްސް ފައިނޭންސް އެންޑް ލީޒިން ކޮމްޕެނީ (އެމްއެފްސީއެލް) އިން އިންސްޓޯލްމަންޓަށް ނެގޭނެއެވެ.\nސޮއްޓިބިޒް ފިހާރަ ހުންނަނީ ޗާންދަނީ މަގު ޖަލާލުއްދީން މިސްކިތުގެ މައި ދޮރު ކުރިމަތީގައެވެ. އެ ފިހާރައިން މާލޭގެ ހުރިހާ ސަރަހައްދަކަށް ޑެލިވަރީ ވެސް ކޮށްދެއެވެ. އަދި ބޯޓުތަކަށް ވެސް ޑެލިވަރީ ކޮށްދެއެވެ. އެފިހާރައިން ވިއްކާ ތަކެތި ޑެލިވަރީ ކުރަން ބޭނުންވާ ފަރާތްތަކުން 7750004 އަށް ނުވަތަ 7449955 އަށް ގުޅައިގެން ކުރިއަށް ގެންދެވޭނެއެވެ.


China'in Loan Thakah Adhives Luyeh Nudhey: Nasheed - Vaguthu\nކުރީގެ ރައީސް އަބްދުﷲ ޔާމީންގެ ވެރިކަމުގައި ޗައިނާއިން ނަގާފައިވާ ލޯނުތަކަށް އަދިވެސް ލުޔެއް ދީފައިނުވާ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއިންޑިއާގެ "ވިއޯން" ނޫހަށް އިއްޔެ ދެއްވި އިންޓަވިއުއެއްގައި ނަޝީދު ވިދާޅުވީ، ޗައިނާގެ ނުފޫޒު ރާއްޖެއަށް ރާއްޖެއަށް ކުޑަކުރުމަށް އެންމެ ފުރަތަމަވެސް ކުރި ކަމަކީ ޗަައިނާއަށް ދަރާފައިވާ މިންވަރު އިތުރަށް ބެލުން ކަމަށެވެ. އެ މަސައްކަތުގެ ތެރެއިން ޗައިނާގެ ކުންފުނިތަކާއި ބޭންކުތަކުގެ އިތުރުން އެ ގައުމުގެ ސަރުކާރަށް ދަރާފައިވާ އަދަދު ބަލަން މަޖިލީހުން ބުރަ މަސައްކަތްތަކެއް ކުރައްވާފައިވާނެ ކަމަށް ވިދާޅުވިއެވެ.\n"ދަރަނިތައް ރީސްޓްރާ ކުރަން އެދުނިމާވެސް އަދިވެސް ލުޔެއް ނުލިބޭ" ނަޝީދު ވިދާޅުވިއެވެ.\nމިހާރު ދިމާވެފައިވާ އިގްތިސާދީ ދަތިކަމާއި ހެދީ ޗައިނާއަށް ދަރާފައިވާ އަދަދު ދެއްކުން ވެގެންދާނީ ވަރަށް އުނދަގޫ ކަމެއްގެ ގޮތުގައި ނަޝީދު ވިދާޅުވިއެވެ.\nޗައިނާގެ ލޯނުތަކާއި ގުޅޭ ގޮތުން ނަޝީދު މީގެ ކުރިންވެސް ވަނީ ވަރަށް ބޮޑަށް ފާޑުވިދާޅުވެ ވާހަކަދައްކަވާފައެވެ.\nރާއްޖެއިން ނަގާފައިވާ ލޯނުތައް ފަސްކޮށްދޭން ޗައިނާއިން ވަނީ ނިންމާފައެވެ.\nޖުލައި 21, 2021 15:18\nނަޝީދު ކަލެ އަށް ކޮންބެހޭ ކަމެއް؟ މީ ކަލޭއާއި ބެހޭ ސަރުކާރެއް ނޫނެއްނު. މައިތިރި ވެގެން އިގެރޭސި ވިލާތުގަ ހުރެވޭތޯ ބަލާބަލަ ޕްލީސް. ނޫނީ ތިކިޔާ އެއްޗެއް ކިޔަން މި ޤައުމަށް އައިސް ކިޔާބަލަ؟ ހާދަ ގަޓެއް ނެތޭދޯ؟\nނަޝީދު ކަލޭތީ ބޮޑު މުސީބާތެކޭ މިރާއްޖެއަށް ފާކުރައްވާފައިވާ!! ކަލެއއަށް އަދިވެސް ނޭނގޭތަ އެކަމެއް؟ ކަލޭދެކެ ހާދަހާ ގިނަ މީހުނެއް ނަފުރަތުކުރެޔޭ!! ކަލޭ އަދިވެސް މައިތިރިވާންނުވޭތަ؟ ކޮންފަދަ ބޮޑުކަމެއް މިއީ!\nޖުލައި 21, 2021 15:52\nނަޝީދު އުޅުއްވަނީ ގޮތް ހުސްވެގެން. ރައީސް ސޯލިހުގެ ވެރިކަން އުފެދުމާއިއެކު އެމްޑީޕީ ތެރޭގައި ނަޝީދު ނޫން އެހެން ލީޑަރުން ތިބިކަމާއި އަދި އެފަދަ ލީޑަރުންނަކީ ވަރަށް ޤާބިލް އަދި ސިޔާސީގޮތުން ވަރަށް ފުންނާބު އުސް ހިކްމަތްތެރި ބޭފުޅުންކަން މިހާރު ވަނީ ބައިނަލްއަޤވާމީ ފަރާތްތަކުން ޤަބޫލުކޮށްފައި. އެއިގެ އެއް ހެއްކަކީ ދާދި ފަހުން އދ ގެ އާއްމު މަޖިލީހުގެ 76 ވަނަ ދައުރުގެ ރައީސް ކަމަށް އަބްދުﷲ ޝާހިދް އިންތިޚާބު ކުރުމަށް ދުނިޔޭގެ 147 ޤައުމަކުން ތާއީދު ކުރި ކުރުން. ވީމާ މީގެ ކުރިން ނަޝީދަށް އެންމެ ބޮޑު މަދަދުވެރިކަމެއް ފޯރުކޮށްދެމުން އައި އިންގިރޭސި ވިލާތާއި ޔޫރަޕުންވެސް މިހާރު ވަނީ ނަޝީދަކީ އެއްވެސް އުރަތްޕެއް ނެތް ސިޔާސީ ގޮތުންވެސް މާބޮޑު ބުރަދަނެއް ނެތް މީހެއްކަން ޤަބޫލުކޮށް އެމީހުންގެ ތައީދު ވެސް އަމބުރާ ގެންގޮސްފަ.\nވީމާ ނަޝީދު ވެރިކަމަށް އައުމަށް މިހާރު އޮތް ހަމައެކަނި ގޮތަކީ ރާއްޖޭގެ މައްޗަށް މުތްލަގަށް އަތްގަދަ ކުރުމަށް ފެންބޮވައިގެންފައި އޮތް އިންޑީއާ އަށް ވިކި ހުސްވުން. އިންތިޚާބަށް އެމީހުންގެ އެހީ ލިބޭނެ ގޮތެއް ހޯދުން. ވީމާ ޗައިނާ އާއި ގުޅޭގޮތުން ނަޝީދު ދައްކާ މިފަދަ ބުހުތާނު ދޮގު ވާހަކަ ތަކަކީ އިންޑިއާ ރުއްސަން ދައްކާ ދެވުޅި އެއްނުވާ ހަޤިގަތާއި ޚިލާފު ވާހަކަ.\nހަޤީޤަތަކީ ޖީ20 ގެ ނިއްމުމާއި އެއްގޮތަށް ޗައިނާއިން ވަނީ ރާއްޖެއާއި ޗައިނާ އާއި ދެމެދު އޮތް ދަރަނީގެ ކަންކަމަށް ބޮޑެތި ލުއިތަކެއް ދީފައި. އެކަން ވަނީ ރާއްޖޭގައި ކުރީގައި ހުރި ޗައިނާ ސަފީރު ވަރަށް ސާފުކޮށް ބަޔާން ކޮށްދެއްވާފައި. ސަފީރު ދެއްކެވީ ވަރަށް ހަޤީޤަތާއި އެއްގޮތް ވާހަކަ. ނަޝިދު މިއުޅެނީ ވަރަށް ފަހަތުގައި. އެހެން ނަމަވެސް ދެން ނަޝީދު މިހާރު ހިތުން މިޖަހަނީ އެއްދޮނުގައި ދެބުޅި. ދެން ނަޝިދު ބުނާނީ ޗައިނާއިން ލޯނުތަކަށް ލުއިދިނީ ތިމަންނާ ޕްރެޝަރު ކޮށްގެނޭ. އެކަމަކު ހަޤީޤަތަކީ އެކަމަކީ ރައީސް ސޯލިހުއާއި ޗައިނާގެ ރައީސް އާއި ދެބޭފުޅުންގެ ފޯން ކޯލުގައި ދެއްކެވި ވާހަކައިގެ ދަށުން މިހާރުވެސް ނިމިފައި އޮތް ކަމެއް. މުޅި ދިވެހި އުއްމަތް އެއްކޮށް ނަޝީދު އާއި ނަޝީދުގެ ސެކިއުލާރ ފިކުރަށް ނޫނެކޭ ބުނަން ޖެހޭ!\nޖުލައި 21, 2021 16:11\nނިކަން ޗަރުކޭސް ނުކުޅެ، މީހުން ފުރޭމް ނުކޮށް ޔާމީނު މިނިވަން ކޮށްބަލަ؟ ޔާމީނު ނުދޭ ބަހަނާ ދައްކާގެން ގައުމު ދޫކޮށް ފިލާގެނެއްވެސް. ޔާމީން އެބުނަނީ އިންސާފު ވެރި ތަހުގީގެއް ހިންގާށޭ. ޔަގީން ކަމާއެކު އެބުނަނީ. ކެރޭނޭތަ؟؟؟؟\nޖުލައި 22, 2021 00:17\nނަޝީދާ ދެމީހުން އެއް ގޮޅިއަކައްލާފަ ބައިންދާ\nއިބޫ އާ3މީ ހުން ވެސް ޖަލަށްލާ\nޖުލައި 21, 2021 16:55\nލޯނު އެގްރިމެންޓާއި އެއްގޮތައް ލާރި ދެއްކޭނީ ލާރި އެއް އޮވެގެން. ނަށީދައް ގައުމު ހަވާލު ކުރީމަ ގައުމު އިނދަ ޖެހިއްޖެ. އަދި އިތުރައް އިންޑިޔާ އައް ދަރުވާލަނީ\nޖުލައި 21, 2021 17:08\nކަލޭ ޗައިނާއާ ގެޅިގަނެގެން ތިޔައުޅެނީ ކިހިނެއް ވެގެން.\nޖުލައި 21, 2021 19:06\nމިއަދު ބޯލައިގެން ހުރި ދުވަހެކަންނޭގެ ! ވަރަށް އަނގަ ގަދަކޮށް އުޅެނީ، ވަރަށް ގިނަ ވާހަކަ ދައްކާނެ މިދުވަސްކޮޅު . ރައްޔިތުން ވިސްނައިގެން ތިބޭތި ދައްކާހުރިހާވަހަކައެއްގެ ވެސް އިދިކޮޅު އެއީ އަސްލު .... ކޮރޯނާއަށްވުރެއް ބޮޑު މުސީބާތެއް މިއީ!\nޖުލައި 21, 2021 19:15\nޗައިނާއަށްވުރެ ބޮޑީ އިންޑިއާގެ ދަރަނި. އިންޑިއާގެ ދަރަނިތައް މާފުކޮށްދިނީތަ\nޖުލައި 21, 2021 19:35\nމިސަރުކާރުން އިންޑިއާއިން ނެގި ލޯނުތަކަށް ކިހާ ލުއެއް ދީފިތަ؟\nޖުލައި 21, 2021 20:47\nތީކަލޭގެ ބޭނުމަކީ. ކަލޭގެބޭނުމަކީ މިގައުމު ތަރައްގީވިޔަނުދީ މިގައުމު އިދަޖައްސާލުން. ކަލޭހީކުރީ ކަލޭ ޗައިނާއައް އެެްޗިހިގޮވީމަ ޗައިނާ ވ ސިހޭނެކަމައް. ބަލަ ކަލޭތީ އެއްވެސް އަގެއްނެތް ނުބައިނުލަފާ ޖައްބާރެއް.\nޖުލައި 21, 2021 21:13\nކޮންތާކު........ ޗައިނާއިންބުނީ ކާފަގެ ފޮށާނުވިއްކާވެސް ލޯނުގެކަންތައް\nނިން މިދާނެކަ މަށް .. އެކަ މަކު އިންޑިއާލޯނު ނުދެއްކުނަސް މާ މަގެ ފައްޓަރުބައި އިންޑިއާއަށްނުދެއްޗޯ !!\nޖުލައި 21, 2021 21:25\nދޭނެކަމެއްނެތް ހިތުހުރިހާ އެއްޗެއް އެމީހުންނާދިމާލައް ގޮވާފައި ދެން ލޯނެއްގެވާހަކަ ދައްކާކައް ، އިންޑިޔާކައިރީ ބުނެ ލާރިދޭށޭ މިހާރު އަހަރުންގެ ބިންތައް ނަގައި ހުސްކޮއްފި\nޖުލައި 21, 2021 22:28\nބޭފުޅާތީ ގާނޫނުހަދާމަޖްލިހުގެ ރައީސް ބޭފުޅާއެތާއިންނަވާ ތިގެންގުޅުއްވާކުދިންކޮޅައް ފިލާވަޅުނަގާދީ ސަރުކާރުގެ ކަންތައްތަކާ ނުބެހިވަޑައިގަންނަވާ މަނިކުފާނަކައް އެނގޭކައްނުޖެހޭ ގައުމުތަކުން ސަރުކާރުން ނަގާފަހުރިލޯނުތަކުގެ މުއްދަތު ދިގުކުރިޔަސް ނުކުރިޔަސް އެއީވެރިޔަކައް ހުންނަމީހާ އެނގެންޖެހޭކަމެއް ކުރިންވެސް ބުނިހެން މަނިކުފާނުގެ ކަމަކީ ގާނޫނުހެދުން\nޖުލައި 21, 2021 23:26\nބަލަ ކަލޭމެން އާންމު ރައްޔިތުމީހާ ނަގާ ލޯނައް ލުޔެއްދޭތަ ލޯނުޖެހޭތަ ނަގަން ދެން ދުވަސްކޮޅަކުންގޮވާނެ އިންޑިއާއިންލޯނުތަކައް ލުޔެއް ނުދޭ ކީއްކުރަންތޯ ލޯނުނަގަނީ ކާކުބުނެގެންތޯ؟\nޖުލައި 22, 2021 01:19\nނަފުރަތުގެ ބިލު ފާސްވެއްޖިއްޔާ އެންމެ ފުރަތަމަ އެބިލުން ފެއިލްވާނީ ވެސް މިކަލޭގެ. ބައިނަލް އަޤްވާމީ ގައުމުތަކުގެ މެދުގައިވެސް އަމިއްލަ ގައުމުފިތުނައިގެ އަލިފާނަށް ވައްޓާލާކަށް ޖެހިލުމެއްވެސް ނެތް. މީނަ އާއި މީނަގެ އާއިލާގެ ތަރިކަ މުދާގަނޑެއްތަ ދިވެހި ގައުމަކީ! ބޮޑު މުސީބާތެއްމީ\nކޮންމެހެން ލޯނޭ ކިޔައިގެން ޗައިނާ ބަދުނާމު ކުރަން އުޅޭނެ ކަމެއްނެތް! ޖީއެމްއާރު އަތުން ނެގި ރިސްވަތުގެ ފައިސާގެ އަދަދު ކޮބައިތޯ މިވާހަކަ ދައްކަބަލަ! ކަލެއަކަށް މިގައުމުގައި އެއްވެސް ސަޕޯޓެއްނެތް! ކޮބައިތަ ޗައިނާއަށް ދިންކަމަށް ދޮގުވެރި ނަޝީދު ބުނި 16 ރަށް! ތިޔައީ ޝައިތާނާއަށްވުރެވެސް ދޮގުހެދުމުގައި ކުޅަދާނަ މީހެއްކަން ދިވެހި ރައްޔިތުންދަނޭ!ކޮންމެ ދޮގުވެރިއަކީ އަމިއްލައަށް ހަލާކުވާނެ މީހެއް މިދުވަސް މިހާރު ކަލެޔާ އެބައްދަލުކުރަނީ!\nޖުލައި 23, 2021 10:42\nނަޝީދަކީ މާތްﷲ އަޅަމެން އިމްތިޙާން ކުރެއްވުމަށް ފޮނުއްވާފައިވާ މަޚްލޫގެއް. އަޅަމެންނަށް އޮތީ އެ މަޚްލޫގުގެ މައްޗަށް ހެޔޮގޮތުގައި ގަދަވެގަތުން. މާތްﷲ މި އިމްތިޙާނުން އަޅަމެންނަށް ކާމިޔާބު ދެއްވާނދޭވެ. އާމީން.


February gai 4,000 positive, 10 maru\nކޮރޯނާ ވައިރަސް ބަލި ރާއްޖޭގައި ފެތުރުނު ފަހުން ކުރިން ގަބޫލު ކުރެވިފައި ނެތް މިން ވަރަށް ވަނީ މީހުން މަރުވެފައި\nކޮވިޑް-19 ގައި ދިވެހިން މިހާރު މި ތިބީ އެންމެ ނުރައްކާތެރި ހާލަތުގައެވެ. ކޮވިޑްގެ ޕޮޒިޓިވް ކޭސްތަކުގެ އަދަދު 100 އިން މަތީގައި ހުންނަތާ 40 ދުވަސްވީއެވެ. ކޮވިޑްގައި ދިވެހިން ހޭދަކުރި އަހަރެއްހާ ދުވަހުގެ ތެރޭގައި މިދިޔަ އޮގަސްޓް މަހަކީ ނުރައްކާތެރިކަން އެންމެ ބޮޑުވީ މަހެވެ. އެ މަހު އެތަށް ހާސް ބަޔަކު ކޮވިޑަށް ޕޮޒިޓިވްވެ 12 މީހަކު މަރުވިއެވެ. ނަމަވެސް ރައްކާތެރިކަމަށްޓަކައި އެޅި ހަރުކަށި ފިޔަވަޅުތަކުގެ ސަބަބުން ދުވަސްކޮޅެއްގެ ތެރޭގައި ބަލި ވަނީ ކޮންޓްރޯލް ކުރެވިފައެވެ.\nނަމަވެސް ހަރުކަށި ފިޔަވަޅުތަކާއެކު މިފަހަރު މަސް ދުވަސްވީއިރުވެސް ކޮވިޑް ފެތުރޭ މިންވަރު ދަށް ކުރެވިފައެއް ނުވެއެވެ.\nއިއްޔެ ހުސްވި ފެބްރުއަރީ މަސް ރެކޯޑް ކުރެވިފައި ވަނީ މިހާތަނަށް އެންމެ ގިނަ ބަޔަކު އެއް މަހެއްގައި ކޮވިޑަށް ޕޮޒިޓިވްވީ މަހުގެ ގޮތުގައެވެ. ފެބްރުއަރީގެ 28 ދުވަހު 4،000 އާ ގާތްކުރާ އަދަދަކަށް މީހުން ވަނީ ޕޮޒިޓިވްވެފައެވެ. އެއީ 3،952 މީހުންނެވެ. އެންމެ ގިނަ ބަޔަކު ޕޮޒިޓިވްވީ މަހުގެ ފުރަތަމަ ދުވަހު އެވެ. އެ ދުވަހު އެކަނިވެސް 215 މީހަކު ވަނީ ޕޮޒިޓިވްވެފައެވެ. އެ ފަހުން ފެބްރުއަރީ ނުވަވަނަ ދުވަހު 192 މީހަކު އަދި 11 ވަނަ ދުވަހު 186 މީހަކު ޕޮޒިޓިވްވި އެވެ. ފެބްރުއަރީ 25 ގައި 184 މީހަކު ޕޮޒިޓިވްވިއިރު 100 އިން ދަށުގައި ޕޮޒިޓިވް ކޭސްތައް ހުރީ އެންމެ ދުވަހަކު އެވެ. އެއީ ފްބްރުއަރީ ދެވަނަ ދުވަހުއެވެ. އެ ދުވަހުގެ ނަންބަރަކީ 99 އެވެ.\nކޮވިޑް ބަލީގައި ފެބްރުއަރީގައި 10 މީހަކު ވަނީ މަރުވެފައެވެ. މިއީ މިދިޔަ އަހަރެއްހާ ދުވަހުގެ ތެރޭގައި ކޮވިޑްގައި ދެވަނައަށް އެންމެ ގިނަ މީހުން މަރުވި މަހެވެ.\nކޮވިޑްގައި މިދިޔަ ފުރަތަމަ މީހަކު މަރުވީ ތިންވަނަ ދުވަހުއެވެ. އެއީ ކޮވިޑް ބަލީގެ އެންމެ ހާލުބޮޑު ބަލި މީހުންނަށް ފަރުވާދޭން ދިވެހިންގެ މައި ހޮސްޕިޓަލް ދަރުމަވަންތާގައި ފަރުވާ ދެމުން ދިޔަ އުމުރުން 70 އަހަރުގެ ދިވެއްސެކެވެ. އަދި ޖެހިގެން އައި ދުވަހު އުމުރުން 84 އަހަރުގެ ދިވެއްސަކުވެސް މަރުވިއެވެ. ތިންވަނަ މަރު އައީ ފެބްރުއަރީ ހަތްވަނަ ދުވަހު އެވެ. އެ ދުވަހު މަރުވީ 60 އަހަރު ދިވެއްސެކެވެ.\nމިދިޔަ ފެބްރުއަރީގައި ގއ. ކޮވިޑް ފެސިލިޓީގައި ފަރުވާ ދެމުންދިޔަ އުމުރުން 77 އަހަރުގެ ދިވެއްސަކުވެސް ވަނީ މަރުވެފައެވެ. އެއީ ފެބްރުއަރީ މަހުގެ ނުވަވަނަ ދުވަހުއެވެ. އަދި އެ މަހުގެ 13 ވަނަ ދުވަހު އައިޖީއެމްއެޗްގެ އީއާރުގައި ފަރުވާ ހޯދަމުންދިޔަ 78 އަހަރުގެ މީހަކުވެސް ވަނީ މަރުވެފައެވެ. އަދި ހަމަ އެ ދުވަހު 59 އަހަރުގެ މީހަކުވެސް މަރުވިއެވެ. ފެބްރުއަރީ 13 ގައި ދެ މީހަކު މަރުވިއިރު 20 ވަނަ ދުވަހުވެސް ދެ މީހަކު މަރުވިއެވެ. އެއީ އުމުރުން 76 އަހަރުގެ ދިވެއްސަކާއި 63 އަހަރުގެ މީހެކެވެ.\nއޭގެ ފަހުން ފެބްރުއަރީ 27 ވަނަ ދުވަހު އުމުރުން 80 އަހަރުގެ މީހަކު އަދި 28 ވަނަ ދުވަހު 62 އަހަރުގެ މީހަކު މަރުވިއެވެ. އެއީވެސް ދިވެހިންނެވެ.\nމިހާތަނަށް ކޮވިޑްގައި ރާއްޖެއިން 54 ދިވެހިންނާއި 8 ބިދޭސީއަކު ވަނީ މަރުވެފައެވެ.\nވެކްސިން ޖެހި ފަހުން ދެ މީހަކު މަރުވުން\nރާއްޖޭގައި ކޮވިޑް ވެކްސިން ޕްރަގްރާމް ފަށާފައި ވަނީ ފެބްރުއަރީ މަހުގެ ފުރަތަމަ ދުވަހުއެވެ. ވެކްސިން ޕްރަގްރާމް ކާމިޔާބު ކަމާއެކު ކުރިއަށްދާއިރު މިދިޔަ މަހުގެ ތެރޭގައި ވެކްސިން ޖެހި ފަހުން ދެ މީހަކު ވަނީ މަރުވެފައެވެ. އެކަމާއި ގުޅިގެން ބަލަން ޖެހޭ ކަންކަން ކަމާގުޅޭ އިދާރާތަކުން ދަނީ ބަލަމުންނެވެ.\nވެކްސިން ޖެހި ފަހުން ހާލަތު ގޯސްވެ ތިނަދޫ ހޮސްޕިޓަލްގައި ފަރުވާ ދެމުން ދަނިކޮށް މަރުވީ އުމުރުން 93 އަހަރުގެ މީހެކެވެ. އެ މީހާއަށް ވެކްސިންގެ ފުރަތަމަ ޑޯޒް ދީފައިވަނީ މިދިޔަ މަހުގެ 17 ވަނަ ދުވަހުއެވެ. އޭނާ މަރުވީ 19 ވަނަ ދުވަހުއެވެ. މަރުވި މީހަކީ ގިނަ ބަލިތަކަކަށް ފަރުވާ ހޯދަމުންދާ އަދި ހިނގާބިނގާވެ ނޫޅެވޭތާ 10 އަހަރެއްހާ ދުވަސްވެފައިވާ މީހެކެވެ. މަރުގެ ހަގީގީ ސަބަބު ދެނެގަތުމަށް ތަހުގީގު ފަށާފައިވާ ކަމަށް އެޗްޕީއޭއިން ބުނި ނަަމަވެސް އެ ތަހުގީގުގެ އެއްވެސް މައުލޫމާތެއް މިދިޔަ ދިހަވަރަކަށް ދުވަހުގެ ތެރޭގައި ނުލިބެއެވެ.\nއެ ފަހުން އިތުރު މީހަކުވެސް ވަނީ މަރުވެފައެވެ. އެއީ ވެކްސިން ޖެހިފަހުން މަރުވި ދުވަސްވީ ފިރިހެން މީހާގެ އަންހެނުންނެވެ. އެއީ އުމުރުން 81 އަހަރުގެ މީހެކެވެ. އޭނާވެސް މަރުވީ ފެބްރުއަރީ 17 ވަނަ ދުވަހު ވެކްސިން ދީފައިވަނިކޮށެވެ. އެ އަންހެން މީހާ މަރުވީ ފެބްރުއަރީ 20 ވަނަ ދުވަހުއެވެ.\nއައްޑޫ އާއި ފުވައްމުލަށް ނުރައްކާ\nހުސްވި ފެބްރުއަރީ އަކީ މާލެ ސިޓީގެ އިތުރުން ފުވައްމުލަކު ސިޓީ އާއި އައްޑޫ ސިޓީވެސް ކޮވިޑް ނުރައްކަލަށް ހުށައެޅުނު މަހެކެވެ. އެ ދެ ސިޓީންވެސް ގިނަ ބަޔަކު ކޮވިޑަށް ޕޮޒިޓިވްވެ ރައްކާތެރިކަމަށްޓަކައި ހަރުކަށި ފިޔަވަޅުތަކެއް ވަނީ އަޅާފައެވެ. އެ ފިޔަވަޅުތަކަށް އަދިވެސް ލުއި ދީފައިނުވާއިރު ދެ ސިޓީވެސް އޮތީ ލޮކްޑައުން ކޮށްފައެވެ.\nއައްޑޫ ސިޓީގައި ދެ ކްލަސްޓާއެއް އުފެދި އައްޑޫއިން 51 މީހަކު ވަނީ ޕޮޒިޓިވްވެފައެވެ. އަދިވެސް އެ ސިޓީގައި 40 މީހަކު ބަލިން ފަސޭހަނުވެ އެބަ ތިއްބެވެ. މިވަގުތު އެންމެ ހާލަތު ގޯހީ މީދޫ ގައެވެ. އެ ރަށުން މިހާތަނަށް 13 މީހަކު ޕޮޒިޓިވްވެފައިވާއިރު ބަލި ޖެހޭ މީހުންގެ އަދަދު އިތުރުވަމުންދާތީ ހުޅުދޫމީދޫ ގައި ހާއްސަ ފިޔަވަޅުތަކެއް އަޅަން ޑިރެކްޓަރު ޖެނެރަލް އޮފް ޕަބްލިކް ހެލްތް ވަނީ އަންގާފައެވެ.\nފުވައްމުލަކު ސިޓީގައި ތިން ކްލަސްޓާއެއް އުފެދިފައިވެއެވެ. އެ ސިޓީން 61 މީހަކު ވަނީ ޕޮޒިޓިވްވެފައެވެ. ނަމަވެސް އެ ސިޓީން ބަލި ޖެހުނު ގިނަ މީހުން ވަނީ މިހާރު ރަނގަޅުވެފައެވެ. އެކްޓިވް ކޭސްތަކުގެ އަދަދަކީ 19 އެވެ.\nއައްޑޫ ސިޓީއާއި ފުވައްމުލަކުގައިވެސް ކާފިއު ހިންގާ ސުކޫލުތައް ބަންދުކޮށް ހަރުކަށި ފިޔަވަޅުތައް އަޅާފައިވަނީ ބަލި ކޮންޓްރޯލް ކުރުމުގެ ގޮތުންނެވެ.\nވެކްސިން ކެންޕެއިން ކާމިޔާބު\nކޮވިޑް-19 އިން ރައްކާތެރިވުމަށް މިވަގުތަށް ލިބިފައިވާ އެންމެ ބޮޑު ފަރުވާއަކީ އެ ބައްޔާ ދެކޮޅަށް ހޯދާފައިވާ ވެކްސިނެވެ. ރާއްޖޭގައި އިންޑިއާގައި އުފެއްދި ކޮވިޝީލް ވެކްސިން އެބަހުއްޓެވެ. އެ ވެކްސިންގެ 200،000 ޑޯޒް ލިބިފައިވާއިރު އޭގެ ތެރެއިން 111،000 ޑޯޒް ވަނީ ބޭނުން ކޮށްފައެވެ.\nފެބްރުއަރީ ފުރަތަމަ ދުވަހު ފެށި ގައުމީ ވެކްސިން ކެންޕެއިންގައި މިހާތަނަށް 111،415 މީހަކު ކޮވިޑް ވެކްސިންގެ ފުރަތަމަ ޑޯޒް ވަނީ ޖަހާފައެވެ. އެއީ އާބާދީގެ 25 އިންސައްތައެވެ. މިއީ ވަރަށް ބޮޑު ކާމިޔާބީއެކެވެ. ދުނިޔޭގެ ފެންވަރުގައިވެސް މިއީ ރެކޯޑެކެވެ. މިވަގުތުވެސް ރާއްޖެ އޮތީ އާބާދީގެ ނިސްބަތުން އެންމެ ގިނަ ބަޔަކަށް ވެކްސިންގެ ފުރަތަަމަ ޑޯޒް ދިން ގައުމުގެ ގޮތުގައެވެ.\nމީހެއްގެ ގަޔަށް ވެކްސިން ޖަހަނީ: ވެކްސިން ޕްރަގްރާމް ވަރަށް ކާމިޔާބު -- އަވަސް ފޮޓޯ\nރާއްޖޭގެ 178 ރަށުގައި ވެކްސިން ޕްރަގްރާމް ހިންގަމުންދާއިރު މިހާތަނަށް ވެކްސިން ޕްރަގްރާމް ނުފެށި އޮތީ ދެ ރަށެއްގައެވެ. ނަމަވެސް ވަރަށް އަވަހަށް މޯބައިލް ޓީމުތަކެއް ފޮނުވައިގެން ވެކްސިން ޖެހުމުގެ މަސައްކަތް އެ ދެ ރަށުގައިވެސް ފަށާނެ އެވެ.\nފިޔަވަޅުތައް އިތުރަށް ހަރުކަށި ކުރަނީ\nކޮވިޑްޖެހޭ މީހުންގެ އަދަދު ބޮޑުތަނުން އިތުރުވެ ރާއްޖޭގެ ހާލަތު ވަރަށް ބޮޑަށް ގޯސްވުމުން ރައްކާތެރިކަމުގެ ފިޔަވަޅުތައް ވަރުގަދަ ކޮށްފައި ވަނީ މިދިޔަ މަހުގެ ދެވަނަަ ދުވަހުން ފެށިގެންނެވެ. އެ ގޮތުން ރޭގަނޑު 11:00 އިން ފެށިގެން ފަތިހު 4:30 އަށް ކުރިއަށް ކާފިއު ދަނީ ހިންގަމުންނެވެ. ކަސްރަތު ކުރާ މީހުންނާއި އުމުރުން ދުވަސް މީހުންނަށް ފިޔަވައި، ޕާކުތައްވެސް ވަގުތީ ގޮތުން ބަންދު ކޮށްފައިވާއިރު ގިނަ ބަޔަކު އެއްވެގެން ކުރިއަށް ގެންދާ ކުޅިވަރު ހަރަކާތްތަކާއި ޓީމު ކުޅިވަރުތައް ވެސް ވަނީ މަނާ ކޮށްފަ އެވެ. އަދި ނާސަރީ އާއި ޕްރީ-ސްކޫލް ހިދުމަތް ދޭ ތަންތަން ބަންދު ކުރުމުގެ އިތުރުން ޔުނިވާސިޓީތަކާއި ކޮލެޖުތައް އޮންލައިންކޮށް ކިޔަވައި ދިނުމަށް ވަނީ އަންގައިފަ އެވެ.\nކާފިއު ވަގުތު މާލޭގެ މަގެއްގެ މަތި: ފިޔަވަޅުތަކުން ނަތީޖާއެއް ނެތް -- އަހުމަދު އަޝްހާދު އަބްދުﷲ (ޖެރީ)\nނަމަވެސް މަސް ދުވަހުންވެސް އެ ފިޔަވަޅުތަކުން އައި ހެޔޮ ބަދަލެއް ނެތެވެ. ޓެގް ޓީމުން ދެކޭ ގޮތުގައި ފިޔަވަޅުތަކާއެކު ނަތީޖާ ސުމެކެވެ. އެހެން ވަނީ ފިޔަވަަޅުތަކަށް ބޯލެނބުން ކުޑަވުމުންނެވެ. އެހެން ކަމުން އިތުރު ފިޔަވަޅު ނާޅާ ހާލަތު ރަނގަޅު ކުރެވެން ނެތެވެ. އެ މަޝްވަރާތައް މިހާރުވެސް އެބަ ހިނގައެވެ.\n"އަޅުގަނޑުމެންނަށް މި ފާހަގަ ކުރެވެނީ މިހާރަށް އަޅާފައިވަ ފިޔަވަޅުތަކުން އެދެވޭ ބަދަލުތަކެއް އަންނަ ކަމަކަށް ނުފެނެއޭ. މިހާރު އަޅާފައިވާ ފިޔަވަޅުތައް މި މިންގަނޑުގައި ހުރެއްޖެނަމަ އޭގެ މާނައަކީ އިތުރު ފިޔަވަޅުތައް ނާޅައިފިނަމަ އަދަދުތައް އެގޮތަށް ވަރަށް ގިނަ ދުވަހު ހުންނާނެ ކަމަށް ބެލެވޭ. އަދަދުތައް މަތީގައި ހުރެއްޖެނަމަ އެކަމުގެ ނުރައްކާވެސް ވަރަށް ބޮޑު،" ޓެގް ޓީމުގެ މެންބަރު ޑރ އަހުމަދު ޝަހީދު ވިދާޅުވި އެވެ.\nޝަހީދު ވިދާޅުވި ގޮތުގައި ފިޔަވަޅުތައް އަޅަން ހަރުކަށި ކުރުން މުހިންމު ވަނީ އަލުން ފުލް ލޮކްޑައުންއަކަށް ނުދާށެވެ. މިހާރު ހުރި ފިޔަވަޅުތަކުގައި ތިބެގެން ނަތީޖާ ނުނެރެވި އިތުރަށް ހާލަތު ގޯސްވެއްޖެނަމަ ދެން މަޖުބޫރު ވާނީ ލޮކްޑައުން ކުރާށެވެ. އެހެންވީމަ މިހާލަތަށް އިތުރު ފިޔަވަޅުތައް މަޖުބޫރެވެ.\nކޮވިޑް-19 އެޗްޕީއޭ މިނިސްޓްރީ އޮފް ހެލްތު + ކޮރޯނާ ވައިރަސް


Molhu Ithuru Gothakee Sirrun Sodhagaaiy Kurun: Huthuba - Vaguthu\nއިސްލާމީ މަރުކަޒުގެ ބޭރުގައި ހުރެ މީހަކު ފޮޓޯއެއް ނަގަނީ. --- ވަގުތު އިމޭޖަސް: މުހައްމަދު އަފްޒަލް\nސަދަގާތް ދިނުމަކީ ސިއްރާއި ފާޅުގައި ކުރެވިދާނެ ކަމެއް ކަމަށާއި އެކަމުގައި މޮޅު އިތުރު ގޮތަކީ ސިއްރުން ސަދަގާތް ކުރުން ކަމަށް މާލެ ސަރަހައްދު ފިޔަވައި ރާއްޖޭގެ ބައެއް ރަށްރަށުގައި މިއަދު އިއްވި ހުކުރު ހުތުބާގައި ބުނެފިއެވެ.\nހުކުރު ހުތުބާގައި ބުނެފައި ވަނީ ﷲ ގެ މަގުގައި ހޭދަކުރުމަކީ ވަރަށް މަތިވެރި އަޖުރަކާއި ސަވާބެއް އެކަމުގައި އެކުލެވިގެންވާ ކަމެއް ކަމަށާއި އެއީ ﷲ ގެ ރުހިވޮޑިގަތުމާއި މަގްފިރަތު އެމީހަކަށް ލިބެން އޮތް މަގެއް ކަމަށެވެ. މިއީ ވަކި މަހަކަށް ހާއްސަ ކަންކަމެއް ނޫން ކަމަށް ހުތުބާގައިވެއެވެ.\n"ﷲ ގެ މަގުގައި ހޭދަކުރުމާއި ހެޔޮ އަމަލުތަކަކީ މުޅި އަހަރުތެރޭގައި ވެސް ކުރަން ވާނެ ކަމެކެވެ،" ހުތުބާގައި ބުނެފައިވެއެވެ.\nހުތުބާގައި ބުނި ގޮތުގައި މުދަލަކީ ވެސް އިމްތިހާނެކެވެ. އެއީ ވަގުތީ އުފަލެއް ދީ ފަނާވެދާ އެއްޗެއް ކަމަށާއި ތިމާއަށް ފައިދާ ކުރާނީ ޝަރީއަތުގައި އެ މުދާ ހޭދަކުރަން ޖެހޭ އެންމެހައި ކަންކަމުގައި ހޭދަކުރުމުން ކަމަށް ވެސް ހުކުރު ހުތުބާގައި ބުނެފައިވެއެވެ.\n"އަޅުގަނޑުމެންނަށް އޮތީ މީހުންނަށް ހެޔޮ ފޯރުކޮށްދީ ހެޔޮ ގޮތުގައި ﷲ ގެ މަގުގައި ހޭދަކޮށް އުޅުމަށް އަވަސްވެގަތުމެވެ. މިކަމުގައި ލަސްކުރުމެއް ނެތެވެ. އެހެނީ ލޯ މަރާލަން ޖެހެނީ ކޮންއިރަކު ކަމެއް އެއްވެސް ނަފްސަކަށް ނޭނގޭނެއެވެ.\nސަދަގާތް ކުރުމުގެ އެންމެ މޮޅު އިތުރު ގޮތަކީ ސިއްރުން ސަދަގާތް ކުރުން ކަމަށާއި، ދެއްކުންތެރިކަމަށް ސަދަގާތް ކުރުމަކީ އަޒާބު ލިބެނިވި ކަމެއް ކަމަށް ވެސް ހުތުބާގައި ބުނެފައިވެއެވެ. ހުތުބާގައި ބުނީ، އިހްލާސްތެރި ނޫންކޮށް، ކުރާ ސަދަގާތަކީ ބާތިލު ސަދަގާތެއް ކަމަށެވެ. އިހުލާސްތެރިކަމެއް ނެތި ރަން ފަރުބަދައެއް ސަދަގާތް ކުރިއަސް އެއީ އަގެއް ހުރި ސަދަގާތެއް ނޫން ކަމަށް ބުނެފައިވެއެވެ.\nގިޔާމަތް ދުވަހު ނަރަކައަށް އެއްލާލެވޭ ތިން ބާވަތެއްގެ މީހުންގެ ތެރޭގައި ދެއްކުންތެރިކަމަށް ސަދަގާތް ކުރާ މީހުން ހިމެނޭ ކަމަށް ބުނާ ގުދުސީ ހަދީސެއް ހުތުބާގައި ފާހަގަކުރިއެވެ.\n"ﷲ ތައާލާ އަރުޝީގެ ހިޔާވަހިކަން ނޫން އެހެން ހިޔާވަހިކަމެއް ނުވާ ދުވަހު ހަތް ބާވަތެއްގެ މީހުންނަށް ހިޔާވަހިކަން ދެއްވާނެއެވެ. އޭގެ ތެރޭގައި ކަނާތުން ކުރާ ސަދަގާތް ވާތަށް ވެސް ނޭނގޭހާ ސިއްރުން ސަދަގާތް ކުރާ މީހާ ހިމެނެއެވެ." ހުތުބާގައި ބުނެފައިވެއެވެ.


United ge ehbbasvun Mata aakohffi\nބުރާސްފަތި 14 ނޮވެންބަރު 2019\n1441 ރަބީއުލް އައްވަލް 17\nކުޅިވަރު - ހުއާން މަޓާ\nމަޓާ އެއްބަސްވުން އާކުރީ 2021 ގެ ނިޔަލަށް\nކ. މާލެ 20 ޖޫން 2019 | ބުރާސްފަތި 16:10 2,151\nހުއާން މަޓާ - ގެޓީ އިމޭޖާސް\nމެންޗެސްޓާ ޔުނައިޓެޑާއެކު ހަދާފައިވާ އެއްބަސްވުން ސްޕެއިންގެ މިޑްފިލްޑަރ ހުއާން މަޓާ އާކޮށްފިއެވެ.\nއުމުރުން 31 އަހަރުގެ މަޓާ ޔުނައިޓެޑާއެކު ހަދާފައިވާ އެއްބަސްވުން އާކޮށްފައިވަނީ 2021 ވަނަ އަހަރުގެ ނިޔަލަށެވެ.\nއާ އެއްބަސްވުމުގައި ސޮއިކުރުމަށްފަހު މަޓާ ބުނީ، ކްލަބާއެކު ފަސް އަހަރު ހޭދަކުރެވިފައިވާ ކަމަށާއި، އޯލްޑް ޓްރަފޮޑްއަކީ ގެކަމަށް ފަހުރުވެރިކަމާއެކު ބުނެވިދާނެ ކަމަށެވެ.\nޔުނައިޓެޑުގެ ކޯޗު ސޯލްޝެއާ ބުނީ، އޭނާއާއެކު މަސައްކަތްކުރި ކުޅުންތެރިންގެ ތެރެއިން މަޓާއަކީ ވަރަށް ގާބިލު ކުޅުންތެރިޔެއް ކަމަށާއި، އޭނާއަކީ ވަރަށް ހުނަރުވެރި މޮޅު ކުޅުންތެރިޔެއް ކަމަށެވެ. އެގޮތުން ސޯލްޝެއާ ބުނީ، މަޓާގެ ތަޖުރިބާއާއެކު ގިނަ ކުޅުންތެރިންނަށް ކަންކަން ދަސްވާ ކަމަށާއި، ކުރިޔަށް ހުރި ސީޒަންތަކުގައި މަޓާގެ ބޭނުން ޓީމަށް ހިފޭނެ ކަމަށެވެ.\nރެއާލް މެޑްރިޑްގެ ޒުވާން ޓީމުން 2006 ވަނަ އަހަރު ކެރިއަރު ފެށި މަޓާ ވަނީ ވެލެންސިއާ އަދި ޗެލްސީ އަށް ވެސް ކުޅެފައެވެ.\nމަޓާ ވަނީ ވެލެންސިއާ އަށް ކުޅުނު 174 މެޗުގައި 46 ލަނޑު ކާމިޔާބުކޮށްފައެވެ. އަދި އޭނާ ވަނީ ވެލެންސިއާއާ އެކު ކޮޕާޑެލްރޭ ވެސް އެއް ފަހަރު ކާމިޔާބު ކޮށްފައެވެ. ޗެލްސީއަށް ކުޅުނު 135 މެޗުގައި 33 ލަނޑު ކާމިޔާބު ކޮށްފައިވާ މަޓާ ވަނީ އެ ކްލަބާއެކު އެފްއޭ ކަޕް، ޔުއެފާ ޗެމްޕިއަންސް ލީގު އަދި ޔުއެފާ ޔޫރޮޕާ ލީގު ވެސް ކާމިޔާބުކޮށްފައެވެ.\nޗެލްސީ ދޫކޮށް މަޓާ ޔުނައިޓެޑަށް ބަދަލުވީ 2013 ވަނަ އަހަރެވެ. މިހާތަނަށް ޔުނައިޓެޑަށް ކުޅުނު 218 މެޗުގައި 45 ލަނޑު ކާމިޔާބުކޮށްފައިވާ މަޓާ ވަނީ ޔުނައިޓެޑާއެކު އެފްއޭ ކަޕް، ލީގު ކަޕް، އެފްއޭ ކޮމިއުނިޓީ ޝީލްޑް އަދި ޔުއެފާ ޔޫރޮޕާ ލީގު ކާމިޔާބުކޮށްފައެވެ.\nސްޕެއިން ގައުމީ ޓީމަށް 41 މެޗުގައި 10 ލަނޑު ކާމިޔާބުކޮށްފައިވާ މަޓާ ވަނީ ސްޕެއިންގެ 19 އަދި 21 އަހަރުން ދަށުގެ ޓީމާއެކު ޔޫރޯ ކާމިޔާބުކޮށްފައެވެ.\nދައުލަތުގެ ހަރަދު ކޮންޓްރޯލް ކުރަން ޖެހޭ: ޒިޔަތު\nރޮހިންޔާއިންނަކީ މުޅި ސަރަހައްދަށާއި، ގައުމަަށް ހުރި ނުރަކަލެއް: ހަސީނާ\nކައުންސިލްތަކަށް ފައިސާ ދިނުމުގެ ކުރިން ހަރުދަނާ އުސޫލުތަކެއް ހަދަންޖެހޭ: އޮޑިޓަރ ޖެނެރަލް\nކެޕްޓަން އެމެރިކާގެ ރޯލުން އަލުން ނުފެންނާނެއޭ ނުބުނާނަން: ކްރިސް އެވަންސް\nޕީޕީއެމްގެ ޕޯޑިއަމް ދޫކޮށް ދިޔަ ބަޔަކަށް ދެން އަލުން ފުރުސަތެއް ނުދޭނަން: ޔާމީން\nހިލޭ ޑިގްރީ ޕްރޮގްރާމްގެ ދަށުން ދަރިވަރުންގެ އަތަށް ފައިސާ ދޭގޮތަށް ބަދަލުކޮށްފި\nސައުދީގައި ޓެރަރިޒަމަށް ފަންޑުކުރި 38 މީހަކު ޖަލަށްލާން ހުކުމް ކޮށްފި\nމަތީ ތައުލީމާއި ބެހޭ ބިލް ވަރަށް އަވަހަށް މަޖިލީހަށް ހުށަހަޅާނަން: ހަޔަރ އެޑިއުކޭޝަން މިނިސްޓަރ\nރާއްޖެ ބަލިކޮށް ނޭޕާލުން ލީގު ބުރުގެ އެއްވަނަ ހޯދައިފި\nއުތުރުގެ ރަށެއްގައި ޕްރިންސިޕަލަކު ދަރިވަރަކަށް ޖިންސީ ގޯނާކުރި މައްސަލައެއް ބަލަނީ\nއުއްތަމަ ފަނޑިޔާރު މަޤާމުން ވަކިކުރަން މާލަސްވެސް ވެއްޖެ!\nރައީސް ސޯލިހާއި، ރައީސް ނަޝީދާއި، މިނިސްޓަރު މާރިޔާގެ ކޮރަޕްޝަން މައްސަލަތަކެއް އޭސީސީއަށް\nއިންފުލުއެންޒާ ރޯގާ އިތުރުވާތީ ރައްކާތެރިކަމުގެ ފިޔަވަޅު އެޅުމަށް އިލްތިމާސްކޮށްފި


vnews - Rap concert eh belumah mathindhaaboateh vagah negumah masakkaiy koffi\nރެޕް ކޮންސަޓެއް ބެލުމަށް މަތިންދާބޯޓެއް ވަގަށް ނެގުމަށް މަސައްކަތްކޮށްފި\nބައެއް މީހުންނަކީ އެމީހަކު އެންމެ ގަޔާވާ ލަވަކިޔުންތެރިންނަށް މަރުދޭ ބަޔެކެވެ. އެލަވަކިޔުންތެރިން ވަގުތުން އަޑުއަހާލަން ފުރުސަތު ލިބުމަކީ އެމީހުންނަށް ދޫކޮށްނުލެވޭނެހައި އަގުހުރި ފުރުސަތަކަށްވެއެވެ. އެހެންކަމުން، ކޮންމެ ގޮތެއް ހަދާފައިވެސް އެލަވަކިޔުންތެރިންގެ އަޑު އަހާލަން ދާންޖެހެއެވެ.\nމިއީ ޖެޓެއްގެ ކޮކްޕިޓު ތެރެއިން ހައްޔަރުކުރި އުމުރުން 18 އަހަރުގެ ޒިމާކަސް ޑިވޯން ސްކޮޓް ކޮކްޕިޓުތެރޭ ހުރި ސަބަބެއް ކަމަށް ދެއްކި އުޒުރެވެ.\nއެމެރިކާގެ އާކަންސޯގެ ޓެކްސަކާނާ ރީޖަނަލް އެއާޕޯޓުގެ ސެކިއުރިޓީން އެއާޕޯޓުގެ ފެންސުމަތިން މީހަކު ފުއްމާލިކަން ފުލުހުންނަށް ރިޕޯޓުކޮށްފައިވަނީ4ޖުލައިގެ މެންދަމު 2:30 ހާއިރެވެ. އެމީހުން ކުރި ރިޕޯޓުގައި ފާހަގަކޮށްފައިވާ ގޮތުން، ފެންސުމަތިން ފުންމާލިމީހާ ވަނީ ޓްވިން-އެންޖިން ޖެޓަކަށް އެރުމަށް މަސައްކަތް ކޮށްފައެވެ.\nފުލުހުން އެއާޕޯޓަށް ދިޔައިރު، ސްކޮޓް އިނީ މަތިންދާބޯޓުގެ ޕައިލެޓު ސީޓުގައެވެ. ރިޕޯޓުތައް ބުނާގޮތުގައި އެވަގުތު އެތަނަށްދިޔަ ފުލުހުންގެ ދެ އޮފިސަރަކަށް މީގެކުރިން އެކި މައްސަލަތަކުގައި ސްކޮޓްއާ ދިމާވެފައިވުމުން، އޭނާއަކީ ކާކުކަން ދެނެގަތީ އެފުލުހުންނެވެ.\nކުށެއް ކުރަން އުޅުނުކަމުގެ ތުހުމަތުކޮށް ފުލުހުން ހުށަހަޅާފައިވާ ރިޕޯޓުގައިވާގޮތުން ސްކޮޓް ފުލުހުން ގާތު ބުނެފައިވާ ގޮތުގައި އޭނާ ގަބޫލުކުރާ ގޮތުގައި މަތިންދާބޯޓު އުދުހުމަކީ ފިތްތަކަކަށް ފިތާލުމާއި އަތްގަނޑުތައް އެނބުރުންހައި ފަސޭހަކަމެކެވެ. ހަމައެއާއެކު އޭނާ ދާންއުޅުނީ ސްޓޭޓުން ބޭރުގައި އޮތް ރެޕް ކޮންސަޓަކަށް ކަމަށް އޭނާ ވަނީ ފުލުހުން ގާތު ބުނެފައެވެ.\nވިޔަފާރިއާ ގުޅުންހުރި ވައްކަމެއް ކުރުމާއި 25،000 ޑޮލަރަށް ވުރެ އަގުބޮޑު މުދަލެއް ވަގަށް ނެގުމަށް މަސައްކަތްކުރި ކަމުގެ ތުހުމަތު ސްކޮޓްގެ މައްޗަށްކޮށް އޭނާގެ މައްޗަށް ދައުވާ ކުރުމަށް މިދިޔަ ހަފުތާގައި ވަނީ ފޮނުވާފައެވެ. މި ދެކުށަކީ ވެސް އާކަންސޯގައި3އަހަރާއި 10 އަހަރާއި ދެމެދުގެ ޖަލު ހުކުމަކާއި 10،000 ޑޮލަރުގެ ޖޫރިމަނާއެއް އަންނަ ކުށްތަކެއް ކަމަށް ރިޕޯޓުތައް ބުނެއެވެ.


SunOnline: Mahmoodhuge maru: Thuhumathugai hayyaru kohfai huri Saalimge aiy bindhijje\nމަހުމޫދުގެ މަރު: ތުހުމަތުގައި ހައްޔަރު ކޮށްފައިހުރި ސާލިމްގެ އަތް ބިނދިއްޖެ\nޢާލިމް އަބްދުއްލަތީފް 15 Nov 2021, 10:35\nމަހުމޫދުގެ މަރުގެ މައްސަަލައިގައި ހައްޔަރު ކުރި ސާލިމް -- ސަން ފޮޓޯ\nނިމިދިޔަ އޮކްޓޯބަރު މަހުގެ 13ވަނަ ދުވަހު އދ. ދަނގެތީގައި އަނިޔާވެރި ގޮތަކަށް މީހަކު މަރާލިކަމުގެ ތުހުމަތުގައި ހައްޔަރުކޮށްފައި ހުރި ޝާ އަލޮމް މިއާ (ސާލިމް)ގެ އަތް ބިނދިއްޖެއެވެ.\nދަނގެތީގައި އަނިޔާވެރި ގޮތަކަށް މަރައިލައިފައި އޮއްވާ ފެނުނީ އެ ރަށުގެ ވިޔަފާރިވެރިއެއް ކަމަށްވާ މަހުމޫދު އަބޫބަކުރެވެ. އޭނާގެ މަރުގެ މައްސަލައިގައި މިހާތަނަށް ފުލުހުން ހައްޔަރު ކުރީ ބަނގްލަދޭޝްގެ ރައްޔިތެއް ކަމަށްވާ ސާލިމް އެކަންޏެވެ.\nފުލުހުންގެ މީޑިއާ އޮފިޝަލް "ސަން"އަށް ވިދާޅުވީ ސާލިމް ޖަލު ގޮޅީގެ ފާހާނައިގައި އުޅެނިކޮށް ލިބުނު އަނިޔާއަކަށް މި މަހު ހަތްވަނަ ދުވަހު އައިޖީއެމްއެޗްގައި ފަރުވާ ދީފައިވާ ކަމަށެވެ. އަދި ފަރުވާ ދިނުމަށް ފަހު އޭނާ މިހާރު ދޫކޮށްލައިފައިވާ ކަމަށް ވެސް އޮފިޝަލް ވިދާޅުވިއެވެ.\nމިހާރު ސާލިމްގެ ހާލު ކިހިނެއް ކަމެއް ފުލުހުން ނުބުނެއެވެ.\nމަހުމޫދުގެ މަރަށް މަހަކަށް ވުރެ ގިނަ ދުވަސް ވެފައިވާއިރު ފުލުހުން މިހާތަނަށް ނޫސްވެރިންނާ ބައްދަލުކޮށްފައެއް ނުވެއެވެ. އަދި ފުލުހުން މިކަމާ ގުޅިގެން މިހާތަނަށް ނެރިފައިވަނީ އެންމެ ނޫސްބަޔާނެކެވެ.\nއެ ނޫސްބަޔާނުގައި ބުނެފައިވަނީ ފުލުހުން ބުނީ މި މައްސަލައިގެ ތަހުގީގުގައި ސާލިމް ދަނގެތީގައި ދިރިއުޅެމުންދިޔަ ގެ ބަލައި ފާސްކޮށް މައްސަަލައާ ގުޅުންހުރި ކަމަށް ބެލެވޭ ގިނަ އަދަދެއްގެ ތަކެތި ވަޅުލައިފައިވަނިކޮށް ހޯދައިފައިވާ ކަމަށެވެ. އަދި އެތަކެތި ތަހުލީލުކުރުމަށް ފުލުހުންގެ ބެލުމުގެ ދަށަށް ގެނެސްފައިވާ ކަމަށް ވެސް އެ ބަޔާނުގައި ބުނެފައިވެއެވެ.\nމަހުމޫދު މަރާލުމުގައި ސާލިމްގެ އިތުރުން އިތުރު މީހެއްގެ ނުވަތަ ބައެއްގެ ބައިވެރިވުުން އޮތްކަމަށް ކުރެވުނު ތަހުގީގުން ފާހަގަ ނުކުރެވޭ ކަމަށް ވެސް ފުލުހުން ވަނީ ބުނެފައެވެ.\nމަހްމޫދު މަރާލިކަން ސާލިމްގެ މައްޗަށް ސާބިތުވެއްޖެ\nމާލޭ ގެއެއްގައި މަރުވެފައި އޮތް ދިވެއްސެއް ފެނިއްޖެ\nހުއްޓިފައިވާ، ޔާމީން ރަޝީދުގެ މަރުގެ ތަހުގީގު ފަށައިފި


Banguralaai Masthuvaathaketheege Dhe Operation Ehgai Addu City in Dhe Meehaku Hayyaru Kohfi – Iru\nބަނގުރަލާއި މަސްތުވާތަކެތީގެ ދެ އޮޕަރޭޝަނެއްގައި އައްޑޫ ސިޓީން ދެ މީހަކު ހައްޔަރުކޮށްފި\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން އައްޑޫ ސިޓީގައި ހިންގި ބަނގުރަލާއި މަސްތުވާތަކެތީގެ ދެ އޮޕަރޭޝަނެއްގައި ދެ މީހަކު ހައްޔަރުކޮށްފިއެވެ.\nއެ ދެ އޮޕަރޭޝަނުގައި ހައްޔަރުކޮށްފައިވަނީ 30 އަހަރުގެ މީހަކާއި 55 އަހަރުގެ މީހެކެވެ. މި ދެމީހުންނަކީވެސް ދިވެހި ފިރިހެނުންނެވެ.\nއެ ދެ މީހުންގެ ތެރެއިން 30 އަހަރުގެ މީހާ ހައްޔަރުކޮށްފައިވަނީ މަރަދޫގައި ބަނގުރާ ކައްކާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން، ގަން ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އޮޕަރޭޝަނެއްގައެވެ.\nމި ހިނގާ ޖޫން މަހުގެ9ވަނަ ދުވަހު ހިންގި އެ އޮޕަރޭޝަނުގައި، އޭނާ ހައްޔަރުކޮށް އޭނާހުރި ސަރަހައްދު ބަލައި ފާސްކުރިއިރު ބަނގުރާކަމަށް ބެލެވޭ އެއްޗެއް ހުރި ދެ ފުޅި އާއި، ބަނގުރާ ތައްޔާރުކުރުމަށް ބޭނުންކުރާ ކަމަށް ބެލެވޭ ސާމާނު ފެނިފައިވެއެވެ.\n55 އަހަރުގެ މީހާ ހައްޔަރުކޮށްފައިވަނީ ހުޅުމީދޫގައި މަސްތުވާތަކެތި ގެންގުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި ހިނގާ ޖޫން މަހުގެ 8 ވަނަ ދުވަހު ހިންގި އޮޕަރޭޝަނެއްގައެވެ.\nހުޅުމީދޫ ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އެ އޮޕަރޭޝަނުގައި އޭނާ ހައްޔަރުކޮށް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި 13 ރަބަރު ޕެކެޓާއި ބަނގުރާ ކަމަށް ބެލެވޭ އެއްޗެއްހުރި ފުޅިއެއް ފެނިފައިވެއެވެ.\nއާޒިމާގެ ޝަރީއަތް މިއަދުވެސް ކެންސަލް\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް އައްޑޫ ސިޓީ ހުޅުދޫ މެޖިސްޓްރޭޓް ކޯޓަށް ހާޒިރު ކުރުމުން، މިނިސްޓްރީ އޮފް ހޯމްއެފެއާޒުން ކަނޑާއަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.


.ފަންނުވެރިންނަށް ޚާއްސަ ސިލްސިލާ ޝޯވތަކެއް .ފަންނުވެރިންނަށް ޚާއްސަ ސިލްސިލާ ޝޯވތަކެއް\nފަންނުވެރިންނަށް ޚާއްސަ ސިލްސިލާ ޝޯވތަކެއް ކުރިއަށްގެންދިއުމަށް ނެޝަނަލް ސެންޓަރ ފޮރ ދި އަރޓްސް، އެންސީއޭއިން ނިންމައިފިއެވެ.\nމި ޝޯވތަކުގައި ހުށައެޅުންތައް ދައްކާލަން ބޭނުންވާ ފަންނާނުންނަށް މިހާރުވަނީ އެ ފުރުޞާތު ހުޅުވާލާފައެވެ. އެންސީއޭއިން ބުނީ ސަލްޓަން ޕާކުގައި ކުރިއަށްގެންދިއުމަށް ނިންމާފައިވާ މި ޝޯތަކުގައި ހިމެނޭނީ ވިޝުއަލް އަދި ޕަރފޯމިން އާޓްސްގެ ދާއިރާގެ ހުށައެޅުންތައްކަމަށެވެ.\nސިލްސިލާ ޝޯވތައް ހަވީރު އަދި ރޭގަނޑުގެ ވަގުތުގަވެސް ކުރިއަށްދާނެކަމަށާއި، ހަވީރުގެ ހަރަކާތްތައް ޚާއްސަކުރަނީ ކުޑަކުދިންނަށްކަމަށްވެސް އެންސީއޭއިން ބުނެއެވެ.\nމި ހަރަކާތުގައި ބައިވެރިވުމަށް އެންސީއޭއިން މިހާރު ހުޅުވާލާފަވާއިރު، މިކަމަށް އެދި އޮންލައިންކޮށް ހުށައެޅޭނެއެވެ. ޝައުގުވެރިވާ ފަންނާނުން info@nca.gov.mv އަށް މެއިލް ފޮނުވުމަށްވަނީ އެދިފައެވެ. އަދި މިކަމާ ގުޅޭ އިތުރު މަޢުލޫމާތު އެންސީއޭގެ ފޯނު ނަންބަރު 3313456އަށް ގުޅައިގެން ހޯދޭނެކަމަށާއި މިއީ ވަކި މުއްދަތެއް ނެތްގޮތަށް ހުޅުވާލާފައިވާ ފުރުޞަތެއްކަމަށްވެސް އެންސީއޭއިން ބުނެއެވެ.\nއެންސީއޭއިން ބުނީ މި ސިލްސިލާ ޝޯވތަކުގެ މަޤްސަދަކީ ފަންނާނުންގެ ހުނަރުތައް ދިރުވާ އާލާކުރުމާއި ފަންނާނުންގެ ހުށައެޅުންތައް މުޖުތަމަޢުގެ ވީހާވެސް ގިނަ ބަޔަކަށް ދައްކާލުންކަމަށެވެ.\nއެންސީއޭއިން މީގެކުރިންވެސް އައީ މިފަދަ އެކި ހަރަކަތްތައް ބައްވަމުންނެވެ. އެގޮތުން ފަންނުވެރިންގެ ހުނަރު ދައްކާލުމާއި، އަދި ފަންނުވެރިކަން އުނގަންނައިދިނުމުގެ އެކިއެކި ހަރަކަތްތައްވެސް ވަނީ ކުރިއަށްގެންގޮސްފައެވެ.


Barudhan Lui Kuran ''Pasta'' Keun Rangalhu ބަރުދަން ލުއި ކުރަން ޕާސްތާ ކެއުން ރަނގަޅު – Huvadhoo News Barudhan Lui Kuran ''Pasta'' Keun Rangalhu Huvadhoo News\nބަރުދަން ލުއި ކުރަން ޕާސްތާ ކެއުން ރަނގަޅު\nޕާސްތާއިން މީހާގެބަރުދަން ލުއި ކޮށްދޭ\nބަރުދަން އިތުރުވުމުގެ މައްސަލަ އަކީ ގިނަ ބަޔަކު އެކަމާއި ވިސްނާ ފިކުރު ކުރާ ކަމެކެވެ. މީރު ކެއުން ތަކާއި ދުރުވެ، ކަސްރަތު ކުރުމާއި، ޑައިޓުގައި ތިބުން ފަދަ ކަންކަން މި ދިވެހި ރާއްޖޭގެ ވެސް ގިނަ ބަޔަކު އަންނަނީ ކުރަމުންނެވެ.\nއެގޮތުން ޕާސްތާއަކީ މިހާރު ގިނަ ބަޔަކަށް ވަރަށް ކަމުދާ ކެއުމަކަށް ވާއިރު، ތިން އިރަށް ޕާސްތާ ކައިގެން އުޅޭ މީހުން ވެސް އުޅެއެވެ. ފަލަ ވާނެ ކަމުގެ ބިރަށް ކިތަންމެ ކާ ހިތް ވިޔަސް ޕާސްތާ ނުކައި އުޅޭ މީހުން ވެސް މަދެއް ނޫނެވެ.\nނަމަވެސް ދުވަސްތައް ފާއިތުވަމުން ދާވަރަކަސް އެކި އެކި ތަންތަނުން ހަދާ ދިރާސާތައް ގިނަވެ، ނޭނގެ އަދި ގަބޫލު ކުރަން އުނދަގޫ އެތަކެއް ނަތީއްޖާތަކެއް ދިރާސާތަކުންދައްކައެވެ. އެގޮތުން ކެނެޑާގެ ހޮސްޕިޓަލަކުން ކުރި ދިރާސާއެއްގައި ހުދު ހަނޑުލާއި ދާދި އެއް އަދަދަކަށް ޕާސްތާގައި ވެސް ކާބޯހައިޑްރޭޓްސް ހުރި ކަމުގައި ވިޔަސް ޕާސްތާ އިން ލެޔަށް ނަގާ ހަކުރު ގެ މިންވަރު މަދު ކޮށްދޭކަމަށް ދައްކައެވެ.


އާންމު ކޮށް ލިޕްސްޓިކް ބޭނުން ކުރާ އަންހެނުންގެ 30 އިންސައްތަ މީހުންނަށް ސިއްޚީ މައްސަލަތަށް ކުރިމަތިވޭ: ދިރާސާ – Dhuvas Online\nއާންމު ކޮށް ލިޕްސްޓިކް ބޭނުން ކުރާ އަންހެނުންގެ 30 އިންސައްތަ މީހުންނަށް ސިއްޚީ މައްސަލަތަށް ކުރިމަތިވޭ: ދިރާސާ\nއަންހެން ކަނބަލުން ޒީނަތްތެރި ވުމަށްޓަކައި ލިޕްސްޓިކް ބޭނުން ކުރަމުން އަންނަތާ މިހާރު ގާތްގަނޑަކަށް 500 އަހަރަށް ވުރެ ގިނަ ވެދާނެ އެވެ. މި މުއްދަތުގެ ތެރޭގައި އަންހެނުންގެ ހިތްތަކުގައި މިއަށްވަނީ ވަރަށް ބޮޑު ލޯތްބެއް އުފެދިފަ އެވެ.\nމިކަމުގެ އެއް ހެއްކަކީ، ރީތިވާ ސާމާނު ލިބުމަށް ދަތި ދުވަސްވަރެއް ކަމުގައިވި ދުނިޔޭގެ ދެވަނަ ބޮޑު ހަނގުރާމައިގެ ދުވަސްވަރު، އިނގިރޭސިވިލާތުގެ އަންހެނުންނަށް އެންމެ ބޮޑު އުނިކަމެއް ލިބުނީ ރީތިވާ ސާމާނުގެ ތެރެއިން ވެސް ލިޕްސްޓިކް ނުލިބުމުންނެވެ. ކަން މިހެން ހުރި އިރު ލިޕްސްޓިކް ގެ ޑިމާންޑު އިންތިހާއަށް ބޮޑުކަން ފާހަގަ ކުރެވެއެވެ. ދުނިޔޭގެ އާބާދީގެ 63 އިން ސައްތަ އަންހެނުން ލިޕްސްޓިކް ގެ ބޭނުން ކުރާކަމަށް ތަފާސްހިސާބުތަކުން ދައްކާއިރު، މި ކަމަމުގެ ނުރައްކާތެރިކަން އެނގެނީ ކިތަށް މީހުންނަށް ބާއޭ މިއީ ކުރެވޭ ސުވާލެކެވެ. ނަމަވެސް ބައެއް ދިރާސާތަކުން އެނެގޭ ގޮތުގައި ލިޕްސްޓިކް ބޭނުންކުރާ ގިނަ މީހުންނަށް މިކަމުގެ ނުރައްކާތެރިކަން ނޭންގެއެވެ.\nލިޕްސްޓިކް ބޭނުން ކުރާ ގިނަ މީހުން ދެކޭ ގޮތުގައި ލިޕްސްޓިކް ބޭނުން ކުރުން ވެފައިވަނީ މޫނުމަތީގެ ރީތިކަމާއި ފުރިހަމަކަން ގެނައުމަށާއި އެހެން މީހުންގެ ސަމާލުކަން އަތުލުމަށް ފަސޭހަ އަދި އަވަސް ގޮތެއް ކަމުގަ އެވެ. ނަމަވެސް މިފަދައިން ޒީނަތްތެރި ވުމަށް ލިޕްސްޓިކް ޖައްސާ މީހުންނަށް ދެނެގަނެވިފައިނުވާ ކަމެއް އެބައޮތެވެ. ޕިސްޓިކްގައި އެކުލެވޭ ވިހަ ކެމިކަލް ތަކުން ދިމާވާ ސިއްޚީ މައްސަލަތަކުގެ ވާހަކަ އެވެ.\nވޯލްޑް ޖާނަލް އޮފް ފާމަސޫޓިކަން އިން ދާދި ފަހުން ކުރި ދިރާސާއަކުން އެނގުނު ގޮތުގައި އަންހެން ކަނަބަލުން އާންމުކޮށް ބޭނުން ކުރަމުންގެންދާ ލިޕްސްޓިކް ގައި ވިހަ ކެމިކަލް މާއްދާއެއް އެކުލެވެއެވެ. އެ ކެމިކަލްގެ ސަބަބުން ސައިޑް އިފެކްޓްސް އިންތިހާއަށް ބޮޑު ކަމަށް ދައްކައެވެ.\nމިދިރާސާއިން އެނގުނު ގޮތުން ތުންފަތުގައި ޖައްސަން ބޭނުންކުރާ ލިޕްސްޓިކްގެ ބާވަތް ތަކުގައި ލީޑްސް ނަކަމަށް ކިޔާ ކެމިކަލްގެ ބާވަތެއް ގިނަ އަދަދަކަށް އެކުލެވެއެވެ. އެހެން ކަމުން މި ކެމިކަލް ގިނަ އަދަދަކަށް އެކުލެވިގެން ވުމުގެ ސަބަބުން އެ ބޭނުންކުރާ މީހުންގެ ހަށިގަނޑުގައި ދައުރުކުރާ ލޭގެ ޕީބީ ލެވެލް ބިރުގަންނަ ދަރަޖައަށް މަތިވެގެން ގޮސް ސިއްޚީ ގޮތުން ބޮޑެތި މައްސަލަތަކެއް ކުރިމަތިވެއެވެ.\nމި ދިރާސާގައި އިތުރަށް ފާހަގަ ކޮށްފައިވާ ގޮތުގައި އާންމުކޮށް ބޭނުންކުރާ ލިޕްސްޓިކް ތަކުގައި ހިމެނޭ މި ކެމިކަލް މާއްދާގެ ސަބަބަުން އެ ބޭނުން ކުރާ މީހުންގެ ކިޑްނީ ފެއިލް ވުމުގެ ފުރުސަތު ބޮޑެވެ. އަދި އޭގެ ސަބަބުން ލޭގައާއި ހަށިގަނޑުގައި ޖަރާސީމުގެ މިންވަރު އިތުރު ވެ ހަށިގަނޑުގެ ދިފާއީ ހަކަތައިގެ ބާރުދެރަވެ ކިޑްނީ ފެއިލް ވުމާއި ކެންސަރަށް މަގުފަހި ވުމުގެ އިތުރުން ރިޕްރޮޑަކްސަން ސިސްޓަމަށް ވެސް މައްސަލަ ދިމާވާ ކަމަށް މި ހޯދުންތަކުގައި ބުނެފައިވެއެވެ. މީގެ އިތުރުން ލޮލުގެ މައްސަލަތަށް ކުރިމަތި ވުމާއި ހަމުގެ މައްސަލަތައް ވެސް ކުރިމަތިވާ ކަމަށް ދިރާސާގައި ބުނެފައިވެއެވެ.\nދިރާސާގައި ވާގޮތުން ވިހަ ކެމިކަލް ލީޑްސް އެންމެ ގިނައިން އެކުލެވިގެން ވަނީ ފިޔާތޮށި ކުލައާއި ރަތްކުލަ އަދި ބްރޯން ކުލައިގެ ލިޕްސްޓިކްގައެވެ. އެހެން ކަމުން މިބާވަތުގެ ލިޕްސްޓިކް ބޭނުން ކުރުމުން ދުރުވުމަކީ މުހިންމު ކަމެއް ކަމުގައި މި ދިރާސާގައި ބުނެފައިވެއެވެ.\nއިންޑިއަން ޖާނަލް އޮފް އެޕްލައިޑް އިން ހެދި ދިރާސާއެއްގައި ދައްކާ ގޮތުން ވެސް ލިޕްސްޓިކް އަކީ ސިއްޚީ ގޮތުން ގިނަ މައްސަލަތަކެއް ކުރިމަތިވާ އެއްޗެކެވެ. އިންޑިއަން ޖާނަލް އޮފް އެޕްލައިޑްއިން މި ދިރާސާ ހަދާފައިވަނީ އިންޑިއާގެ ބާޒާރުގައި ވިސްކަން ހުންނަ ވައްތަރުތަކަށް ރިއާޔަތް ކޮށެވެ. އެގޮތުން އިންޑިއާ ބާޒާރުން ލިބެން ހުންނަ އެކި ބްރޭބްޑުތަކުގެ ލިޕްސްޓިކް ބޭނުން ކޮށްފައިވެއެވެ. އެގޮތުން ލީޑްސް އެންމެ ގިނަ އިން އެކުލެވިފައިވާ ލިޕްސްޓިކްގެ ބްރޭންޑް ތަކަށް ބަލާއިރު، އެންމެ ގިނައިން ލީޑްސްގެ މާއްދާ އެކުލެވެނީ އެންމެ ހައިކޮލިޓީގެ ލިޕްސްޓިކް ބްރޭންޑް ތަކުގައެވެ. އެގޮތުން އެންމެ ގިނަ އަދަދަކަށް ލީޑްސް އެލެވިގެން ވަނީ މި ބްރޭންޑްތަކުގެ ޕާޕަލް ކުލައާއި ބްރޯން ކުލައިގައިއެވެ. ތިރީގައި ވާ ޓޭބަލް އަކީ އިންޑިއަން ޖާނަލްއިން ލިޕްސްޓިކްގައި ލީޑްސް އެކުލެވިގެންވާ މިންވަރާއި ގުޅޭގޮތުން ހަދާފައިވާ ދިރާސާގެ ނަތީޖާ ތަކެވެ.\nރަގަޅު ގޮތް says:\n“ލީޑްސް” އެއްނޫ ރަގަޅު ގޮތަކީ “ލެޑް” ދިވެހިން މިކިޔާ “ތިމަރަ”\nމީ އިންސާނުންގެ ހަށިގަނޑަށް ގިނަ އަދަދަކަށް އެތެރެވެއްޖެ ނަމަ ވިހައެއް ނުވަތަ ގެއްލުންދެނިވި މާއްދާއެއް\nޖަޕާނުގައި ދޫނި ރޯގާ ފެތުރެމުންދާ ކަމަށް އެ ގައުމުން އިއުތިރާފް ވެއްޖެ


Kashish Raajjeygai Hurikan Engeytha - Vaguthu\nކޮވިޑް-19: ހާލަތަށް ބަދަލެއް ނައިސް އަދަދުތައް މައްޗަށް - 1 ގަޑިއިރު ކުރިން\n5 ދުވަސް ކުރިން ( ފެބުރުއަރީ 18, 2021 )\nއިންޑިޔާގެ ޓީވީ އެކްޓްރެސް ކަޝިޝް ދިވެހިރާއްޖެއަށް އައިއްސި އެވެ.\nސްޓާ ޕްލަސް އިން މަޝްހޫރުވި ބަތަލާ ކަޝިޝް، އަސްލު ނަމުން ނަމަ އަމްނާ ޝަރިފް އަކީ ދިވެހީންނަށް އާ މޫނަކަށް ނުވާނެ އެވެ. 2003 ވަނަ އަހަރުން 2007 ވަނަ އަހަރުގެ ނިޔަލަށް ސްޓާ ޕްލަސް އިން ގެނެސްދިން ޑްރާމާ ސިލްސިލާ ކަހީ ތޯ ހޯގާ އާއި ހަމަ އެ ޗެނަލުން ގެނެސްދިން ޑްރާމާ ސިލްސިލާ ކަސޯޓީ ޒިންދަގީކީ2(2019-2020) ގައިވެސް އަމްނާ ވަނީ މުހިންމު ރޯލެއް ކުޅެފަ އެވެ.\nއުމުރުން 38 އަހަރުގެ އަމްނާ ރާއްޖެއަށް އައިސް ރިސޯޓެއްގައި ނަގާފައިވާ ފޮޓޯތައް އޭނާގެ އިންސްޓަގްރާމަށް ލާފައިވާއިރު އޭނާ މިހާރު ހުރީ ކަނޑިމަން ރިސޯޓުގައި އެވެ.\n2013 ވަނަ އަހަރު އަމިތް ކަޕޫރް އާއި ކައިވެނިކޮށް5އަހަރުގެ ކުއްޖަކުވެސް އަމްނާގެ ހުރެ އެވެ. ފިލްމީ ހަޔާތުގައި އެތައް އެވޯޑެއްވެސް ހާސިލްކޮށްފައިވާ އަމްނާ އަދިވެސް ފިލްމީ ދާއިރާގައި މަސައްކަތް ކުރާކަން ފާހަގަ ކުރެވެއެވެ.\nއަމްނާ ކުޅެފައިވާ ފިލްމުތަކުގެ ތެރޭގައި އަލީ ޗާޓް، އޭކް ވިލަން އަދި އާއޯ ވިޝްކަރޭ ފަދަ ފިލްމުތައް ހިމެނެ އެވެ. އަމްނާ ވަނީ މީގެ އަހަރުތަކެއް ކުރީން ރާއްޖެއަށް އައިސް ރާއްޖޭގެ މަޝްހޫރު ފިލްމީތަރި ޔޫސުފް ޝަފީއު (ޔޫއްޕެ) އާ އެކު ވީޑިއޯ ލަވައެއްވެސް ކުޅެފަ އެވެ.\nލާމަސީލު ސޫރަ ނަމަކަށް ކިޔާ މި ލަވަ އަކީ ވިދާ ތަރި ނަމަކަށް ކިޔާ އަލްބަމެއްގެ ލަވަ އެކެވެ. މި ލަވަ ކިޔާފައި ވަނީ ރާއްޖޭގެ ކުރީގެ ލަވަކިޔުންތެރިޔާ ބާރީ އެވެ.\nފިރިމީހާއަށް ޝާއްކުކޮށް ފޯނު ބަލައިގެން ފަޅާއެރިކަމަށް ދިވްޔަންކާ ބުނެފި


Amilla Ah Maruvaa Meehunge Rate Ithuruvumaaeku Haassa Minister Eh Japan Gai Hamajassaifi - Vaguthu\nޖަޕާނުގައި އަމިއްލައަށް މަރުވާ މީހުންގެ އަދަދު އިތުރުވެފައި ވާތީ ގައުމުގެ ބޮޑުވަޒީރު 'މިނިސްޓަރ އޮފް ލޯންލިނެސް'ގެ ނަމުގައި ކެބިނެޓަށް މިނިސްޓަރެއް އިތުރު ކޮށްފިއެވެ.\n'މިނިސްޓަރ އޮފް ލޯންލިނެސް' އަކީ ޓެޓްސުޝީ ސަކަމޮޓޯ ނަމަކަށް ކިޔާ މީހެކެވެ. ސަކަމޮޓޯ މަސައްކަތް ކުރާނީ މީހުން އަމިއްލައަށް މަރުވުމުގެ ހިޔާލު ތަކާއި ދުރުވުމަށް ސަރުކާރުގެ ފަރާތުން ކުރެވެން ހުރި ކަންތައްތައް ކުރުމަށެވެ.\nޖަޕާނު ފުލުހުންގެ ހިސާބުތަކުން ދައްކާ ގޮތުން 20،919 މީހުން 2020 ވަނަ އަހަރު އަމިއްލައަށް މަރުވެފައި ވެއެވެ. މިއީ ވޭތުވެދިޔަ 11 އަހަރު ތެރޭގައި އަމިއްލައަށް މަރުވާ މީހުންގެ އަދަދު އިތުރުވި ފުރަތަމަ ފަހަރެވެ. ފާހަގަ ކުރެވޭ ގޮތުގައި އަމިއްލައަށް މަރުވެފައިވާ މީހުންގެ ތެރޭގައި ގިނައީ އަންހެނުންނާއި ޒުވާނުންނެވެ.\n2020 ވަނަ އަހަރު އޮކްޓޯބަރ މަހު 879 އަންހެނުން ޖަޕާނުގައި އަމިއްލައަށް މަރުވެފައި ވެއެވެ. 2019 ވަަނަ އަހަރުގެ އޮކްޓޯބަރ މަހާއި އަޅާ ބަލާއިރު 2020 ގައި އަމިއްލައަށް މަރުވެފައިވާ މީހުން %70 އިތުރުވެފައި ވެއެވެ.\nޖަޕާނުގެ %16 ދުވަސްވީ މީހުންނަކީ އެކަނިވެރިކޮށް ދިރިއުޅެމުން އަންނަ ބަޔެކެވެ. އެމީހުން ބުނާ ގޮތުން ނަމަ އެހީތެރި ކަމެއް ފޯރު ކޮއްދޭނެ މީހަކުވެސް ނުހުރެއެވެ. ޖަޕާނުގައި އަމިއްލައަށް މަރުވި މީހުން ގިނަ ވުމުގެ ސަބަބެއްކަމުގައި ބެލެވެނީ ކޮރޯނާ ވައިރަސް ޕެންޑެމިކް ތެރޭގައި ލޯބިވާ މީހުންނާ ބައްދަލު ކުރުން މަނާވުމާއިއެކު، ގޭގައި ތިބެ އެތައް ބަޔަކު ޑިޕްރެސް ވުމެވެ.\n"ޖަޕާނުގައި އެކަނި އުޅޭ އަންހެނުން ގިނަ އަދި ގިނައީ ދާއިމީ ވަޒީފާއެއް ނެތި އުޅޭ މީހުން" ޖަޕާނުގެ ޕްރޮފެސަރެއް ކަމަށްވާމިޗިކޯ އުއެޑާ ބުނެފައި ވެއެވެ.\nޕެންޑެމިކްގެ ސަބަބުން ދުނިޔޭގެ އެކި ހިސާބުތަކަށް ބެލިޔަސް އެކަނިވެރިކަން ތަހައްމަލް ކުރަމުންދާ މީހުންނާއި އަމިއްލައަށް މަރުވާ މީހުން ގިނައެވެ.\nފުކްޝިމާ ރޭޑިއޯއެކްޓިވް ފެން ކަނޑަށް އަޅަން ނިންމައިފި\nފެބުރުއަރީ 24, 2021 00:06\nތި މީހާވެސް މަރުވާނީ އަމިއްލައަށް ކަންނޭންގެ.\nފެބުރުއަރީ 24, 2021 11:42\nމިކަމުންވެސް އެނގިގެންދަނީ މާއްދީ ގޮތުން ކުރިއަށް އަރައިގެން ދިޔަޔަސް ރޫހާނީ ބައި މަދުވަންޏާ އެކަމުން ކުރާނެ ފައިދާއެއް ނެތްކަން. ﷲ ސުބްޙަނަހޫ ވަތަޢާލާގެ ވަހީ ބަސްފުޅުގައިވާ ފަދައިން "ހިތްތަކަށް ހަމަ ޖެހުން ލިބެނީ ހިތްތަކުގެ ވެރި އިލާހު ހަނދުމަކުރުމުން ނޫން ހެއްޔެވެ."


ލިވަޕުލާއި އެވަރޓަން އެއްވަރުވެ ދެޓީމަށް ޕޮއިންޓެއް! | Sandhaanu\nލިވަޕުލާއި އެވަރޓަން އެއްވަރުވެ ދެޓީމަށް ޕޮއިންޓެއް!\nއިނގިރޭސި ޕްރިމިއަރ ލީގުގައި އިއްޔެ ލިވަޕޫލާއި އެވަރޓަން ބައްދަލު ކުރި މެޗް 2-2ގެ ނަތީޖާއިން އެއްވަރުވެއްޖެއެވެ. މިމެޗުގައި ދެޓީމުގެ ފަރާތުންވެސް ވަނީ ވާދަވެރި ކުޅުމެއް ފެނިގެން ގޮސްފައެވެ.\nމެޗުގެ ފުރަތަމަ ގޯލް ފުރަތަމަ ހާފް ފަށައިގެން3ވަނަ މިނިޓުގައި ކާމިޔާބު ކޮށްދިނީ ލިވަޕޫލްގެ ފޯވަރޑް ސާދިޔޯ މާނޭ އެވެ. މެޗްގެ އެހާ ކުރީކޮޅު މިލަނޑު ކާމިޔާބުކުރުންވީ ގިނަބަޔަކަށް ލިބުނު ހައިރާން ކަމަކަށެވެ. އޭގެ ފަހުން މާގިނައިރުތަކެއް ނުވެ ލިވަޕޫލްގެ ސެންޓްރަލް ޑިފެންޑަރ ވާޖިލް ވެންޑައިކް އަށް އަނިޔާވެ އޭނާ ވަނީ މެޗް ދޫކޮށްލަން ޖެހިފައެވެ.\nއެވަރޓަންގެ ފުރަތަމަ ގޯލް މެޗްގެ 19 ވަނަ މިނިޓުގައި ލިބުނު ކޯނަރަކުން ކާމިޔާބު ކޮށްދިނީ މ.ކިއާނެއެވެ. މެޗްގެ ފުރަތަމަ ހާފް ނިމިގެން ދިޔައީ 1-1 ގެ ނަތީޖާއިން ދެޓީމް ހަމަހަމަވެފައި އޮވެގެންނެވެ.\nދެވަނަ ހާފް ފެށިގެން ފުރަތަމަ ލީޑް ނެގީ ލިވަޕޫލް އިންނެވެ. މިގޯލް މެޗްގެ 72 ވަނަ މިނިޓުގައި ކާމިޔާބު ކޮަށްދިނީ ލިވަޕޫލްގެ ފޯވަރޑް މުޙައްމަދު ޞަލާޙްއެވެ. ލިވަޕޫލްގެ މޮޅުވުމުގެ އުއްމީދަށް ނިމުމެއް ގެނައީ އެވަރޓަންގެ ކެލްވަރޓް ލެވިން މެޗްގެ 81 ވަނަ މިނިޓުގައި ކާމިޔާބުކޮށްދިން ގޯލާއިއެކުއެވެ. މެޗްގެ އިތުރުވަގުތުގައި ލިވަޕޫލުންވަނީ އިތުރު ގޯލެއް ކާމިޔާބު ކޮށްފައެވެ. ނަމަވެސް ވީއޭއާރް ބެލުމަށްފަަހު އެއީ އޮފްސައިޑް ގޯލެއް ކަމަށް ރެފްރީވަނީ ނިންމައިފައެވެ.\nމިމެޗްގައި އެއްވަރުވުމުގެ ސަބަބުން ދެޓީމަށްވެސް ލިބިގެން ދާނީ އެއް ޕޮއިންޓެވެ. މެޗަށްފަހު ރެފްރީގެ ނިންމުންތަކަށް ގިނަބަޔަކު ވަނީ ފާޑު ކިޔައިފައެވެ.


Frontline allowance nudheythee IGMH ge naruhun ihuthijaaju kuranee - One Online\nއައިޖީއެމްއެޗް ނަރުހުން ކުރަމުންދާ އިހުތިޖާޖުތެރެއިން-- ފޮޓޯ: އެމްވީ ކްރައިސިސް\nފްރޮންޓްލައިން އެލަވަންސް ނުދޭތީ އައިޖީއެމްއެޗްގެ ނަރުހުން އިހުތިޖާޖު ކުރަނީ\nފްރޮންޓްލައިން އެލަވަންސް ނުދޭތީ ސަރުކާރުގެ މައި ހޮސްޕިޓަލް އައިޖީއެމްއެޗްގެ ނަރުހުން އިހުތިޖާޖުކުރަން ފަށައިފިއެވެ.\nކޮވިޑްގެ ކަންކަމުގައި އިސް ސަފުގައި ހަރަކާތްތެރިވާ ޑޮކްޓަރުންނާއި ނަރުހުންނަށް މިމަހު އެލަވަންސް ނުލިބޭތާ އެތައް މަހެއް ފަހުން މިމަހު މުސާރަ ޖަމާވިއިރު ފްރޮންޓްލައިން އެލަވަންސް ވެސް ވަނީ ޖަމާވެފައެވެ. އެލެވަންސްގެ ގޮތުގައި ބައެއް މުވައްޒަފުންނަށް 70،000 ރުފިޔާ ޖަމާވިއިރު ނަރަހުންނަށް ޖަމާވެފައި ވަނީ ހާހެއްހާ ރުފިޔާއެވެ. ނަމަވެސް އައިޖީއެމްއެޗްގެ ބައެއް ނަރުހުންނަށާއި ޑޮކްޓަރުންނަށް އެލަވަންސް ލިބިފައެއްނުވެއެވެ.\nއެލަވަންސް ޖަމާވި ގޮތުގެ މައްސަލަ ބޮޑުވެފައި ވަނިކޮށް ހުޅުމާލޭ ހޮސްޕިޓަލުގައި މަސައްކަތްކުރި އައިޖީއެމްއެޗް ނަރުހުންގެ އެލަވަންސް ޝީޓްތައް އައިޖީއެމްއެޗްގެ އެޗްއާރުން ފިނޭންސް މިނިސްޓްރީ އަށް ނުފޮނުވާކަން ޔަގީންވުމުން މިއަދު ހެނދުނުން ފަށައިގެން އެ ނަރުހުން ދަނީ އިހުތިޖާޖު ކުރަމުންނެވެ.\nއައިޖީއެމްއެޗުގައި މަސައްކަތްކުރާ ނަރުހަކު "ވަން" އަށް މިރޭ ބުނީ އެލަވަންސް ޝީޓޫތައް ފިނޭންސްއަށް ފޮނުވާފައިވާކަމަށް ބުނެ އޮޅުވާލާފައިވާ ކަމަށެވެ. އޭނާ ބުނީ ފްރޮންޓްލައިން އެލަވަންސް ޖަމާވެފައިނުވަނީ އެހެންވެގެން ކަމަށެވެ.\nއޭނާ އިތުރަށް ބުނީ މިއަދުން ހެނދުނުން ފަށައިގެން އައިޖީއެމްއެޗްގެ އެޗްއާރް އޮފީހުގެ ކުރިމަތީގައި އިހުތިޖާޖު ކުރަމުންދާ ކަމަށެވެ. އަދި ބުނީ އިހުތިޖާޖު ހުއްޓާލާނީ އެލަވަންސް ޝީޓޫތައް ފިނޭންސްއަށް ފޮނުވުމުން ކަމަށެވެ.\nއައިޖީއެމްއެޗުގައި މަސައްކަތްކުރާ އެހެން ނަރުހަކު "ވަން" އަށް މައުލޫމާތު ދެމުން ބުނީ އިހުތިޖާޖުގައި ގިނަ އަދަދެއްގެ ނަރުހުން ބައިވެރިވެފައިވާ ކަމަށެވެ. ނަމަވެސް ޑިއުޓީއަށް ބައެއް ނަރުހުން ދާން ޖެހޭތީ މިވަގުތު އިހުތިޖާޖު ކުރަމުންދަނީ 12 ވަރަކަށް ނަރުހުން ކަމަށެވެ.\nފްރޮންޓްލައިން އެލަވަންސް ނުލިބި ލަސްވާތީ މީގެ ކުރިން ހެލްތް މިނިސްޓްރީގެ ބޭރުގައި ވެސް ވޮލެންޓިއަރުން އިހުތިޖާޖު ކުރިއެވެ.\nމިދިޔަ އަހަރުގެ ޖުލައި މަހުން ފެށިގެން ފްރޮންޓްލައިންގައި މަސައްކަތްކުރާ މީހުން ތިން ކެޓަގަރީއަކަށް ބަހައި ސަރުކާރުން އަންނަނީ އެލަވަންސް ދެމުންނެވެ.\nއެ ކެޓަގަރީތަކުގެ ތެރޭގައި ހައި ރިސްކް ކެޓަގަރީ ނުވަތަ ކޮވިޑް ޖެހިފައިވާ މީހުންނާ ސީދާ ގޮތެއްގައި މުއާމަލާތް ކުރަންޖެހޭ މީހުންނަށް މަސައްކަތަށް ނުކުންނަ ކޮންމެ ދުވަހަކަށް 500 ރުފިޔާ ދޭގޮތަށް ވަނީ ހަމަޖައްސައިފައެވެ. ކޮވިޑަށް ޕޮޒިޓިވްވާ މީހުންނާ ސީދާ ގޮތެއްގައި މުއާމަލާތް ކުރަން ނުޖެހުނަސް، އެގޮތަށް މަސައްކަތް ކުރާ މީހުންނާއެކުގައި މަސައްކަތް ކުރަން ޖެހޭ މީހުންނަށް ކޮންމެ ދުވަހަކަށް 250 ރުފިޔާ ދޭގަތަށް ކެޓަގަރީކުރި އިރު ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި ދުވާލަކު ހަ ގަޑިއިރަށް ވުރެ އިތުރަށް މަސައްކަތްކުރާ ނަމަ ދުވާލަކު 200 ރުފިޔާ ދޭގޮތަށް ސަރުކާރުން ވަނީ ހަމަޖައްސައިފައެވެ.\nނަމަވެސް ސަރުކާރުން ހަމަޖައްސާފައިވާ ގޮތަށް އެލެވަންސް ނުލިބޭ ކަމުގެ ޝަކުވާ ވޮލަންޓިއަރުން ދަނީ ކުރަމުންނެވެ. އޭގެ ތެރެއިން ބައެއް މީހުން ބުނެފައިވަނީ އެލެވަންސް ޖަމާނުވާތާ އަހަރެއް ވެފައިވާ ކަމަށެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ އައިޖީއެމްއެޗް ކޮވިޑް 19 ނަރުހުން


ސިލްސިލާ ވާހަކަ: ޒާރާ – ތިރީސްވަނަ ބައި – Dhuvas Online\nސިލްސިލާ ވާހަކަ: ޒާރާ – ތިރީސްވަނަ ބައި\nޒާރާ ބޭރަށްނިކުމެ ސިޓިންރޫމާދިމާއަށް ހިނގައިގަތެވެ. ބަދިގެބަޔަށް ވަދެވޭނީ ސިޓިންރޫމް ތެރެއިން ކަމަށްވާތީއެވެ. ފަހަތުން އިމްރާން ދިޔައެވެ. ސިޓިންރޫމްތެރެއަށް ޒާރާއަށް ނިކުމެވުނުއިރު ސަރީފާ އޭނާގެ އިންތިޒާރުގައި އިނެވެ. ޒާރާ ފެނުމާއެކު ހިނިތުންވެލިއެވެ. ގޭގައި މަސައްކަތްކުރަންގެންގުޅޭ ހަސީނާ ގޭތެރެ ސާފުކުރުމުގައި އަވަދިނެތި އުޅެއެވެ.\n”ދަރިފުޅާ އަވަހަށް އާދޭ …… މަންމަ މިއިންނަނީ ދަރިފުޅު ނިކުންނަންދެން….. މަގޭ އިމްރާން ކައިރީ ކިތަންމެ ފަހަރަކު އަހާވެސް ލެވިއްޖެ ދަރިފުޅު ހޭލައިފިތޯ…..” ސަރީފާގެ މޫނުމަތިން ފެންނަނީ އިންތިހާ އުފާވެރިކަމެވެ. ޒާރާގެ ޖަވާބަކަށް އިންތިޒާރު ކުރުމެއްނެތި ސަރީފާ، ޒާރާގެ ގާތަށް އައިސް އަތުގައި ހިފައިގެން ސައިމޭޒާ ދިމާއަށް ހިނގައިގަތެވެ. ފަހަތުން އިމްރާންވެސް ދިޔައެވެ.\nސަރީފާ އޯގާތެރިކަމާއެކު ޒާރާ އިށީނުމަށް ގޮނޑި ދަމާލިއެވެ. ޒާރާއަށް މަޖްބޫރުވީ އެ ގޮނޑީގައި އިށީންނާށެވެ. ސަރީފާ މެދުކެނޑުމެއްނެތި ޒާރާގެ ރީތިކަމާ މަޑުމައިތިރި ކަމަށް ތައުރީފު ކުރަމުން ގެންދިޔައެވެ. ޒާރާއަކީ މަންމަ އުންމީދުކުރިކަހަލަ ކުއްޖެއްކަމަށްބުނެ އެތައްގޮތަކުން އިމްރާންގެ ހޮވުން ސަރީފާއަށް ކަމުދާމިންވަރު ހާމަކޮށްދެމުން ދިޔައެވެ. އެއިން އެއްވެސް ވާހަކައަކުން ޒާރާގެ މޫނަށް އުފާވެރިކަން ވެރިވާގޮތެއް ނުވިއެވެ. ވާނީވެސް އެހެންނެވެ. ޒާރާގެ ސިކުނޑިތެރޭގައި ހިނގަމުން ދިޔައީ މުޅިން އެހެން ކަމެކެވެ. ޒާރާ ވިސްނަމުން ދިޔައީ އޭނާގެ ގެޔަށް ދެވޭނެ ގޮތެކެވެ. އޭނާގެ ބައްޕަ ދެކިލަން ބޭނުންވާތީއެވެ. ކޮންމެވެސް ކަމެއް ގޯސްވެއްޖެއޭ ޒާރާގެ ހިތް ބުނަމުން ދާތީއެވެ. ޒާރާގެ ގާތުގައި ޖެހިގެންހުރި ގޮނޑީގައި އިމްރާން އިށީނީ ސަރީފާ އިޝާރާތް ކުރުމުންނެވެ. އެކަމުން ޒާރާއަށް އުނދަގޫ ވާންފެށިއެވެ. އެހެންނަމަވެސް އެކަން ހާމަނުކޮށް އިނދެވޭތޯ އޭނާ މަސައްކަތް ކުރިއެވެ.\n”ދަރިފުޅު ބޯނީ ޖޫސްތަ؟…… ނޫނީ ސައިތަ އަޅައިދޭންވީ…..” ތަށި ކައިރިކޮށްލަމުން ސަރީފާ ވާހަކަދެއްކީ ނުހަނު އޯގާތެރިކަމާއެކުގައެވެ. ތަށިތައް ގާތްކޮށްދީ، ޖޫސްތަށި އަޅާދިނީވެސް ސަރީފާއެވެ. ނުހަނު ލޯބިންނެވެ. ޒާރާއަށް ދުވަހަކުވެސް އޭނާގެ މަންމަގެ ފަރާތުން އެކަހަލަ އޯގާތެރި ޚިދުމަތެއް ލިބިފައެއް ނުވެއެވެ. ހައިރާން ކަމާއެކު ސަރީފާގެ މޫނަށް ޒާރާއަށް ބަލާލެވުނެވެ. އުފަން ދަރިއަކަށް ވެސް މަންމަ އަކު ކަންތައްތައް ނުކޮށްދޭހާލޯބިން ސަރީފާ ޒާރާއަށް ކަންތައްކޮށްދޭތީ އޭނާ ހައިރާންވިއެވެ. އޭނާގެ އުފަން މަންމަ އާ ސަރީފާގެ ހަރަކާތްތައް، ހިތާހިތުން އަޅާ ކިޔާލެވުނެވެ.\nކެއްކުމާ، ތަށިތެލިދޮވުންފަދަ ބަދިގޭ ހުރިހާ މަސައްކަތެއްކޮށްފައި، ނުވިތާކަށް ގޭތެރޭގެ އެހެން މަސައްކަތްތައް ކޮށްފައި ކާން އިށީނަސް މަންމަ ޒާރާއަށް ކުދިކިޔާނުލާ ދާނީ މަދުފަހަރަކުއެވެ. މަންމަގެ ރުންކުރު މިޒާޖުގެ ސަބަބުން މަންމަދެކެ ޒާރާ އަބަދުވެސް ޖެހިލުންވެއެވެ. ޒާރާއަށް ކާން ހަދާދީ، ކައިފިތޯބެލުމަކީ މަންމަ ކުރާކަމެއް ނޫނެވެ. އަންހެންކުދިންނަކީ އަމިއްލައަށް ހުރިހާކަމެއް ކުރަންޖެހޭކުދިންކަމަށް އަބަދުވެސް ޒާރާގާތު މަންމަ ބުނެއެވެ. އެގޮތަށް ޒާރާއަށް ވިސްނިފައި އޮންނަ ސަބަކީ އެއީއެވެ. ޒާރާ ބަނޑުހައިވެފަ ހުއްޓަސް އެކަން ދެނެގަންނަމީހަކީ މަންމަ އެއް ނޫނެވެ. ބައްޕަ އެވެ. ޒާރާ ކައިފިތޯ ބަލަނީވެސް މަންމަ އެއްނޫނެވެ. ބައްޕައެވެ. އެބައްޕަ ނެތްނަމަ ޒާރާ ކިހާ ނިކަމެތިވީސްހެއްޔެވެ. ގިނަދުވަސްދުވަހު މަންމަގެ ހަޅޭކުން ޒާރާއަށް ރޮވެއެވެ. އެފަދަ ކޮންމެ ވަގުތެއްގައިވެސް ޒާރާގޮވައިގެންގޮސް ހަމަޔަކަށް އަޅުވަނީ ޒާރާގެ ލޯބިވާ ބައްޕައެވެ. ތުއްތު އިރުއްސުރެ މިއަދާ ހަމައަށްވެސް ކަންތައްވަމުންދަނީ އެގޮތަށެވެ. ބައްޕަގެ ހަނދާންތައް އާވެގަތެވެ. ބައްޕަ ދެކިލަން ދާން ބޭނުންވިއެވެ.\n”ދަރިފުޅާ….. ދެން ފައްޓާ….. ކޮން ފިކުރެއްގަ….. މަންމައަށް ހީވަނީ ދަރިފުޅު ކޮންމެވެސް ކަމަކާ ވިސްނާނީހެން…..” ސަރީފާއަށް ޒާރާގެ މޫނުމަތީގެ ހާސްކަން ފާހަގަކުރެވުނެވެ.\n”ގެއަށްގޮސްލަން ……” ޒާރާ އިސްޖަހާލިއެވެ.\n”ތީ ދަރިފުޅު އެވަރަށް ވިސްނަންޖެހޭ ކަމެއް ނޫނެއްނު……. އިމްރާން އެހެރީއެއްނު…..ދަރިފުމެން ދެކުދިންދޭ …. ގެއަށްގޮސްލާފަ އަންނަން…. މަންމަ ހުންނާނެ ދަރިފުޅު މަންމައަށް ހަދިޔާކޮޅެއްވެސް ތައްޔާރުކޮށްލާފަ…..އަންނާނަން އެ ކޮތަޅު ހިފައިގެން …..ދަރިފުޅުމެން އަވަހަށް ސައިބޯލާ……” ސަރީފާ ކިހާހިތް ހެޔޮ ހެއްޔޭ ޒާރާގެ ހިތަށް އެރިއެވެ. އަވަސްއަވަހާ ޖޫސްތަށި ބޯލުމަށްފަހު ޒާރާތެދުވިއެވެ. ތަށި ހިފައިގެން ސިންކުކައިރިއަށް ޖެހިލީ އެތަށި ދޮވެލުމަށެވެ. ގޭގައިގެންގުޅޭ ހަސީނާ އެވަގުތު ނުހަނު ހަލުވިކަމާއެކު ޒާރާގެ ގާތަށް ޖެހިލިއެވެ. ޒާރާލައްވާ އެއްވެސް މަސައްކަތެއް ނުކުރުވަން ސަރީފާ ބުނެފައޮތްވާހަކަ ބުނަމުން ހަސީނާ، ޒާރާއަތުން ތަށިތައް އަތުލިއެވެ. ސަރީފާ އެވަރަށް ޒާރާއާދޭތެރޭ ވިސްނާކަން އެނގުނީމަ ޒާރާ ހައިރާންވި އެވެ. ގަބޫލުކުރަންވެސް ދަތިވިއެވެ. ހިތާހިތުން ސަރީފާގެ ރަނގަޅުކަމާ ހިތްހެޔޮކަމަށް ޝުކުރުވެރިވެވުނެވެ.\nއަމިއްލަ ގޭގެ ދޮރުމަށްޗަށް ކާރު މަޑުކޮށްލުމާއެކު ޒާރާ އަވަސް އަވަހަށް ކާރުން ފޭބިއެވެ. ހިތްހަމަޖެހުމުގެ ނޭވާއެއް ބޭރުކޮށްލެވުނެވެ. ހަދިޔާކޮތަޅު ހިފައިގެން ހިނގައިގަތުމުން އިމްރާން ވެސް ފަހަތުން ހިނގައިގަތެވެ. އެހެންނަމަވެސް ޒާރާ އެދުނީ އޭނާއެކަނި ގޭގައި ވަގުތުކޮޅެއް ހޭދަކޮށްލަން ބޭނުން ކަމުގައެވެ. ހަވީރު ބަލާއަންނާނެކަމުގައި ބުނެފައި އިމްރާން ދިއުމުން ޒާރާ ދޮރާށިން އެތެރެއަށް ވަނެވެ. ގޯތިތެރޭގައި އާއްމުކޮށް ބައްޕަ އުޅޭނެކަން ޔަގީނެވެ. ޒާރާއަށް އެނގޭކަމަކީ، އޭނާގެ ބައްޕަ ގަދަވެހުރިއްޔާ ގަސްތައް ބެލެހެއްޓުމުގެ މަސައްކަތް ކޮންމެދުވަހަކުވެސް މިގަޑީގައި ކުރާނެކަމެވެ. އެހެންކަމުން ވަށައިގެން ހޯދާލެވުނެވެ. ބައްޕަގޭތެރޭގައި އުޅޭކަން ޔަގީންވީ ބައްޕަގެ ފައިވާން ބޭރުގައި ހުއްޓާފެނުނީމައެވެ. ބައްޕަ ބަލިވީބާވައޭ ހީވެ ހިތްތެޅިގަތެވެ. އަވަސްއަވަހަށް ދޮރާދިމާއަށް ހިނގައިގަތެވެ.\nސިޓިންރޫމުގެ ދޮރު ކުޑަކޮށް ހުޅުވާލީ އެތެރޭގައި މަންމަ އުޅެފާނެކަމަށް ބަލާފައެވެ. އެއްވެސް މީހަކު ފެންނަން ނެތުމުން ޒާރާގެ ހާސްކަން އިތުރު ވިއެވެ. އަތުގައިހުރި ކޮތަޅު މޭޒުމަތީ ބެހެއްޓުމަށްފަހު ޒައިދަށް ގުޅާލިއެވެ. އޭނާ ނުހޭލާނެކަން އެނގިހުރެއެވެ. ވީ ހަމަ ޒާރާ ހީކުރިގޮތެވެ. ޒައިދު ފޯނެއް ނުނެގިއެވެ.\nޒާރާ ގަސްދުކުރީ ބައްޕަމެންގެ ކޮޓަރީގައި ޓަކިޖަހާށެވެ. ބަންދު ދުވަހެއް ކަމުން މަންމަ އަދި ނުހޭލާނެކަން ޒާރާއަށް ޔަގީންވާތީ ޓަކިޖަހަން ފަސްޖެހެވުނެވެ. އަދިވެސް ބޮޑަށް ދޮރާ ކައިރިއަށް ޖެހިލިއެވެ. ޒާރާއަށް ހީކުރެވުނުގޮތާ ޚިލާފަށް ކޮޓަރީގެ ދޮރު ހުރީ އެއްކޮށްލައްޕާފައެއް ނޫނެވެ.\n”ކަލޭގެ ދަރިފުޅު ބަލާބޮޑުކޮށްފައެހުރީ…. އަދި ނުވިތާކަށް ކަލޭގެ ދަރިފުޅަށް ދުވަހަކުވެސް ނުލިބޭނެފަދަ ތަނަވަސްކަމެއް ހޯދާދޭންވެގެން މުއްސަންޖަކާ ދެވާދީފަ އެހެރީ…. އެވަރުންވެސް ކަލޭގެ އަނގައިން ހެޔޮބަހެއް ނީވުނެއްނު…. އިއްޔެއްސުރެން ހުއްޓާނުލާ ތަސްބީހައެއްހެން ކިޔާލަކިޔާލަ ތިޔަހުންނަނީ ޒާރާ …ޒާރާ … ޒާރާ….އެ ނޫނިއްޔާ ކަލޭގެ ދަރިޔަކު ނެތީތަ….” މަންމަގެ ނަފުރަތުން ފުރިފައިވާ ޖުމްލަތައް އަމާޒުވަނީ ކާކަށް ކަން ޒާރާއަށް އޮޅިފައެއް ނެތެވެ.\n”ކަލޭ ބުނިކަންތައް މަށަށް ކޮށްދެވިއްޖެކަމަށް ހީކުރަން….. ދެނެއް ކަލެއާއެކު އެންމެ ފަޅި ސިކުންތަކަށްވެސް އަހަރެން އުޅޭކަށް ބޭނުމެއްނޫން އަހަރެންގެ ޝަރުތު ކަލޭ ފުރިހަމަނުކުރަނީސް……” ނާޒިމާ ވާހަކަދައްކަމުންދިޔައީ މަޑުން ނަމަވެސް އެ އަޑުގައިވަނީ އިންތިހާ ނަފުރަތާ ރުޅިވެރިކަމެވެ.\nމަންމަ އެބުނަނީ ކޮން ޝަރުތެއްގެ ވާހަކަބާވައެވެ. ޒާރާއަށް ރަނގަޅަށް އެވާހަކަތައް އަޑުއިވުނެވެ. އެހެންނަމަވެސް ދޮރާއަދިވެސް ކައިރިއަށް ޖެހިލެވުނީ ބޭއިޚްތިޔާރުގައެވެ.\n”ނާޒިމާ ތިޔަކޮށްދިންކަންތައް އަބަދުވެސް އަހަރެން ހަނދާން ބަހައްޓާނަން….. އެކަމަކު އަހަރެން ހިތް ބުނަނީ ޒާރާ ހުރީ އުފަލަކުން ނޫނޭ…. އެމަންޖެ ޕާޓީގަވެސް ހުރީ ނުލާހިކު………….”\n”ހުއްޓާލާ…………. ނާޒިމާގެ އަޑު ކުރިއަށްވުރެން ގަދަވިއެވެ.\n”އަހަރެންމީ ކަލޭގެ އަޅެއް ނޫނެއްނު….. ކަލޭ ސިއްރުކޮށްދޭން ބުނި ކަންތައް އޮންނާނީ ސިއްރުކޮށްދީފަ…….ކަލޭ އެދުނުފަދައިން ޒާރާއަށް އަހަރެންމީ ޒާރާގެ އުފަން މަންމަ ނޫންކަމެއް އަދިވެސް ނާންގަމެންނު….” ކިތައްމެ ހިތްނޭދުނަސް، އެއީ އަހަރެންގެ ދޮންދަރިއެއްކަމެއް އެއްވެސް މީހަކަށް އެނގުނަކަ ނުދެމެންނު…….. ދެންވެސް ކަލޭ ވެއްޖެއެންނު އެކަމަށް ޝުކުރުވެރިވެފަ އަހަރެން މިއެދޭފަދައިން މިގެއާ ގޯތީގެ އެއްބައި މަށަށް ހިބަކޮށްދޭން….. ”\nނާޒިމާގެ ޖުމްލަތައް އަޑުއިވުނު ހިނދު ޒާރާގެ ފައިދަށުން ބިންގަނޑު ދެމިގަތްހެން ހީވިއެވެ. މޫނުމައްޗަށް އަނދިރިވިއެވެ. ހަށިގަނޑުގައި ހިނގަހިނގާހުރިލޭ ގަނޑުވިކަހަލައެވެ.\nނުނިމޭ – ވާހަކައިގެ އާ ބައެއް 17 ސެޕްޓެމްބަރ ވާ ބުރާސްފަތި ދުވަހު ގެނެސްދެވޭނެ\nވ ރީތި, ހިތް އަވަސްވަނީ\nއުތުރާއި މެދުތެރޭގެ އަތޮޅުތަކަށް މިރޭ މޫސުން ގޯސް


Bidheyseenge mauloomaathu belehettumahtakai Atholhu module tha'aarafu koffi - vNews.mv\nބިދޭސީންގެ މައުލޫމާތު ބެލެހެއްޓުމަށްޓަކައި އަތޮޅު މޮޑިއުލް ތަޢާރަފްކޮށްފި\nޠާހިރާ އަޒްހާރު Male' | 25 February 2020, 19:10\nބިދޭސީންގެ މަޢުލޫމާތު ބެލެހެއްޓުމަށްޓަކައި 'އަތޮޅު' މޮޑިއުލް ގެ ނަމުގައި އިމިގްރޭޝަނުން ވިއުގައެއް ތައާރަފްކޮށްފިއެވެ.\nމިވިއުގަ ތަޢާރަފްކޮށްދެއްވީ މިކަމަށްޓަކައި މޯލްޑިވްސް އިމިގްރޭޝަންގެ ހެޑް އޮފީހުގައި ބޭއްވި ޙާއްސަ ރަސްމިއްޔާތެއްގައި، ރައްޔިތުންގެ މަޖިލީހުގެ ހޯރަފުށީ ދާއިރާގެ މެމްބަރު އަޙުމަދު ސަލީމްއެވެ.\n'އަތޮޅު' މޮޑިއުލް އަކީ އަތޮޅު ކައުންސިލް، ރަށު ކައުންސިލް، އަދި ކަމާއިގުޅުންހުރި ތަންފީޒީ އިދާރާތަކާއި ގުޅިގެން ކުރިޔަށް ގެންދިއުމަށް ނިންމާފައިވާ ވިއުގައެކެވެ.\nމި ވިއުގައިގެ ސަބަބުން ބިދޭސީންގެ ކަންކަން ބެލެހެއްޓުމުގައި ކައުންސިލްތަކުން ކުރާ މަސައްކަތަށް ގިނަ ފަސޭހަތަކެއް ލިބިގެންދާނެ ކަމަށް އިމިގްރޭޝަނުން ބުނެފައިވެއެ. އަދި މިކަމުން ސަރުކާރުގެ ލާމަރުކަޒީ ސިޔާސަތު ތަންފީޒު ކުރުމުގައި ފަސޭހަތަކެއް ލިބިގެން ދާނެ ކަމަށްވެސް އިމިގްރޭޝަނުން ބުނެފައިވެއެވެ.\nއިމިގްރޭޝަނުން ބުނީ މި ވިއުގައަކީ ރާއްޖޭގައި މަސައްކަތްކުރާ އަދި ދިރިއުޅޭ ބިދޭސީންގެ މަޢުލޫމާތު ބެލެހެއްޓުމަށް ފަރުމާކޮށްފައިވާ ވިއުގައެއް ކަމަށެވެ. މި ވިއުގަ ބޭނުންކޮށްގެން ރާއްޖޭގައި މަސައްކަތްކުރާ އަދި ދިރިއުޅޭ ބިދޭސީންގެ ހަރަކާތްތައް ކަމާބެހޭ އިދާރާތަކަށް ދެނެގަނެވޭނެ ކަމަށް އިމިގްރޭޝަނުން ބުނެފައިވެއެވެ.\nއެގޮތުން ރާއްޖޭގެ އެކި ކަންކޮޅުތަކުގައި ދިރިއުޅެމުންދާ ބިދޭސީން، އެއްރަށުން އަނެއްރަށަށް ހިޖުރަކުރާއިރު އެމީހުންގެ ހަރަކާތްތައް މި ވިއުގައިން ފުރިހަމައަށް އެނގިގެން ދާނެއެވެ.\nމީގެއިތުރުން މި ވިއުގަ ބޭނުންކޮށްގެން، ބިދޭސީންގެ ސައްހަ މަޢުލޫމާތު ހިމެނޭގޮތަށް ރަށްވެހި ބިދޭސީ އާބާދީ ބެލެހެއްޓޭނެއެވެ. އަދި ރާއްޖޭގެ މީހުން ދިރިއުޅޭ ހުރިހާ ރަށެއްގައި ދިރިއުޅޭ ބިދޭސީންނަކީ ރާއްޖޭގައި ހުރުމުގެ ހުއްދައާ އެއްގޮތަށް ނުވަތަ ހުއްދައާ ޚިލާފަށް އުޅޭ ބިދޭސީންކަން، މިމަޢުލޫމާތުގެ އަލީގައި ދެނެގަނެވޭނެއެވެ.\nއިމިގްރޭޗަނުން ބުނީ މިވިއުގަ އިތުރަށް ފުރިހަމަވެގެންދަނީ، އިމިގްރޭޝަންގައި ބިދޭސީންގެ މަޢުލޫމާތު ބެލެހެއްޓުމަށް ބޭނުންކުރަމުންދާ ނިޒާމުތަކާއި ގުޅިފައިވާ ވިއުގައެއްކަމުގައި ވުމާއި، އަދި އަދާހަމަ މައުލޫމާތު ހިނދުންހިނދަށް ލިބޭނޭ ނިޒާމެއް ކަމުގައި ވުމުން ކަމަށެވެ.\nމިހިދުމަތް އިތުރަށް ހަރުދަނާ ކުރުމުގެގޮތުން، ޖޫން 2020 އިން ފެށިގެން މިވިއުގައަށް ބަޔޯމެޓްރިކްސްގެ ގާބިލްކަން އިތުރުކުރެވޭނެއެވެ. އެއާއެކު ބަޔޯމެޓްރިކްސް ބޭނުންކޮށްގެން ރާއްޖޭގައި މަސައްކަތްކުރާ އަދި ދިރިއުޅޭ ބިދޭސީންގެ ޝަހުސު ދެނެގަނެވޭނެއެވެ. މިގޮތުން، އިނގިލީގެ ނިޝާން ބޭނުންކޮށްގެން ބިދޭސީ މީހާގެ ޝަހުސު ދެނެގަނެވި، އަދި ރާއްޖޭގައި ހުރުމަށް އެފަރާތަކަށް ދޫކޮށްފައިވާ ހުއްދައިގެ ތަފްސީލް ޔަގީންކުރެވޭނެ ކަމަށް އިމިގްރެޗަނުން ބުނެފައިވެއެވެ.\nހަމަމިއާއެކު، މޫނުގެ ސިފަ ބޭނުންކޮށްގެން، ސްމާރޓް ފޯނު މެދުވެރިކޮށް ބިދޭސީ މީހާގެ ޝަހުސު އަދި ރާއްޖޭގެ ހުރުމަށް އެފަރާތަށް ދޫކޮށްފައިވާ ހުއްދައިގެ ތަފްސީލް ބެލޭނެއެވެ.\nބިދޭސީންގެ މައްސަލައަކީ ރާއްޖޭގެ ސަލާމަތާއި ގުޅުންހުރި ކަމަކަށް ވީހިނދު، މި މަސައްކަތަކީ މިމައްސަލަތައް ހައްލުކުރުމަށްޓަކައި އިމިގްރޭޝަންގެ މަސައްކަތްތައް އިތުރަށް ހަރުދަނާކޮށް، ރައްޔިތުންގެ ސަލާމަތާއި ރައްކާތެރިކަން ކަށަވަރުކުރުމަށް ކުރާ މަސައްކަތެއް ކަމަށް އިމިގްރޭޝަނުން ބުނެފައިވެއެވެ.


GEMS massalaige isthiunaaf ninmaalaifi, dhen othy hukum\nޖެމްސް މައްސަލައިގެ އިސްތިއުނާފް ނިންމާލައިފި، ދެން އޮތީ ހުކުމް\nއުއްތަމަ ފަނޑިޔާރު އަބްދުﷲ ސައީދު: ޖެމްސް މައްސަލައިގެ އިސްތިއުނާފް އަޑުއެހުންތައް ވަނީ ނިންމާލާފައި - އަހުމަދު ޝުރާއު | އަވަސް\nސުޕްރީމް ކޯޓުގައި ގާއިމްކޮށްފައިވާ ގަވަމެންޓް އީ ލެޓާ މެނޭޖްމަންޓް ސިސްޓަމް (ޖެމްސް) ހިދުމަތް ކަނޑާލުމުގައި އުއްތަމަ ފަނޑިޔާރު އަބުދުﷲ ސައީދުގެ މައްޗައް އިއްވާފައިވާ ޖަލު ހުކުމުގެ އިސްތިއުނާފް އަޑުއެހުންތައް ހައި ކޯޓުން މިއަދު ނިންމާލައިފި އެވެ.\nމި މައްސަލައިގެ އިސްތިއުނާފް އަޑުއެހުން ފަށާފައިވަނީ މިދިޔަ ހޯމަ ދުވަހު އެވެ. އިސްތިއުނާފް އަޑުއެހުން ކުރިއަށް ގެންގޮސްފައިވަނީ ދެ ދުވަހެއްގެ މަތީން ނެވެ.\nމިއަދުގެ ޝަރީއަތުގެ މަޖިލީހުގައި މި މައްސަލަ ބައްލަވާ ބެންޗްގެ އިސް ގާޒީ ފަނޑިޔާރު ޝުޖާއު ވިދާޅުވީ، މި މައްސަލައާ ގުޅުންހުރި ފަހުބަސް ބުނުމުގެ ފުރުސަތު ދެ ފަރާތައް ދެވިފައިވާ ކަމަށް ގަބޫލު ކުރެވޭ ކަމަށާއި މި މައްސަލާގައި އަޑުއެހުންތައް ނިމުނީ ކަމަށެވެ. ދެން އޮންނާނީ މި މައްސަލާގެ ހުކުމް އިއްވުން ކަމަށާއި ހުކުމް އިއްވުމަށް ވަރަށް އަވަހަށް ޝަރީއަތުގެ މަޖިލިސް ވަރަށް އަވަހަށް ބާއްވާނެ ކަމަށް އިއުލާން ކުރައްވައި މިއަދުގެ ޝަރީއަތް ވަނީ ނިންމާލައްވާފަ އެވެ.\nމީގެ އިތުރުން އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދުގެ މައްޗަށް އިއްވި އެއް އަހަރާއި ހަތް މަހާއި ހަ ދުވަހުގެ ޖަލު ހުކުމްގެ އިސްތިއުނާފު އަޑުއެހުންތައްވެސް މިހާރު ވަނީ ނިންމާލައްވާފަ އެވެ. އަޑުއެހުންތައް ނިންމާލީ ތިން އަޑުއެހުމެއް ވަރަށް ކައިރިކައިރީގައި ބޭއްވުމަށްފަހު އެވެ. ދެ ފަނޑިޔާރުންގެ އަޑުއެހުންތައް ހައިކޯޓުގައި ކުރިއަށް ގެންދިޔައީ ވަކިވަކިންނެވެ.


Aburuge gaanooneh othun muhimmu tha?\nއަލުން އަބުރުގެ ގާނޫނެއް ގެންނަން މުހިންމުތަ؟\nމީގެ ކުރިން އަބުރުގެ ގާނޫނާމެދު ނުރުހުން ފާޅުކޮށް ނޫސްވެރިންގެ ތެރެއިން ބައެއް ނޫސްވެރިން އަޑު އުފުލަނީ -- އަހުމަދު ޝުޜާއު | އަވަސް\nކޮންމެ މީހަކީވެސް ނަމާއި އަބުރު ރައްކާތެރި ކުރުމުގެ ހައްގު ލިބިގެންވާ މީހެކެވެ. ނަމާއި އަބުރު ރައްކާތެރި ކުރުމަކީ ގާނޫނު އަސާސީ އިންވެސް ކަށަވަރު ކޮށްދީފައިވާ ހައްގެކެވެ. އެ ހައްގު ނިގުޅައިގަނެވޭނެ އެއްވެސް ބާރެއް ނެތެވެ. އެކަމަކު މިހާރު ފެނިގެންދަނީ ކޮންމެ ދުވަހަކުވެސް ކޮންމެވެސް މީހެއްގެ އަބުރު ކަތިލެވިގެންދާ މަންޒަރެވެ. އެކަން ހުއްޓުވާނެ މީހަކު ނެތެވެ. ހުއްޓުވޭނެ ގޮތެއް ވެސް ނެތެވެ. އެކަން ކަން ނެތީ އަބުރުގެ ގާނޫނު ނެތުމުން މިނިވަންކަން ލިބިގެން ހެއްޔެވެ؟ ގާނޫނެއް ނެތި މީހުންގެ އަބުރު ހިތަށް އެރި ގޮތަކަށް ކަތިލަން ދޫކޮށްލާފައި ބާއްވަންވީ ހެއްުޔެވެ؟\nއަބުރު ކަތިލުމާއި އަބުރަށް އަރައިގަތުން ހުއްޓުވަން ކުރީގެ ރައީސް އަބްދުﷲ ޔާމީންގެ ސަރުކާރުގައި ގާނޫނެއް މަޖިލީހުން ފާސްކޮށް ތަސްދީގު ކުރި އެވެ. އެ ގާނޫނުގެ ދަށުން މީހެއްގެ ހައްގަށާއި ނަމަށް، އަބުރަށް އަދި ގަދަރަށް ނުވަތަ ކަރާމާތަށް އުނިކަމެއް ނޫނީ ގެއްލުން ލިބޭ އަދި ސާބިތު ނުހިފޭ ދޮގު ވާހަކައެއް އެއްވެސް ހަބަރު ފަތުރާ ވަސީލަތަކުން ދައްކައިފި ނަމަ 50،000 ރުފިޔާ އާއި ދެ މިލިއަން ރުފިޔާއާ ދެމެދުގެ އަދަދެއްގައި ޖޫރިމަނާ ކުރެވޭނެ އެވެ.\nއެ ގާނޫނާއެކު އެންމެ ބޮޑަށް ހަނިވެގެން ދިޔައީ ނޫސްވެރިންގެ މިނިވަން ކަމެވެ. އެއާއެކު މިހާރުގެ ރައީސް އިބްރާހިމް މުހައްމަދު ސޯލިހުގެ އެންމެ އިސް އެއް ވައުދަކަށްވީ އެ ގާނޫނު އުވާލުމެވެ. އެކަމާމެދު ބައެއް ހިޔާލުތަފާތުވުން ތަކެއް ވެސް ހުއްޓެވެ. އެއީ އެ ގާނޫނު އެއްކޮށް އުވާނުލައި އިސްލާހު ކުރުމެވެ. ނަމަވެސް ރައީސް ސޯލިހުގެ ވެރިކަމުގެ ފުރަތަމަ ދުވަސްވަރު ވަނީ އެ ގާނޫނު މަޖިލީހުން އުވާލައި ތަސްދީގު ކުރައްވައިފި އެވެ.\nރައީސް އިބްރާހީމް މުހައްމަދު ސޯލިހު- ފޮޓޯ އެންވަޔަރުމެންޓް މިނިސްޓްރީ\nއެކަމާ ގުޅިގެން ވަރަށް ގިނަ ބައެއްގެ ފާޑުކިޔުން ވެސް މި ސަރުކާރަށް އަމާޒުވި އެވެ. ބައެއް ފަރާތްތަކުން ދިޔައީ ރާއްޖޭގައި މީހުންގެ އަބުރާއި ބެހުން ސަރުކާރުން ހުއްދަ ކުރީ ކަމަށް ބުނަމުންނެވެ. އަދި އެކަމަށް ހިތްވަރު ދެނީ ކަމަށް ބުނެ ފާޑުކިޔާފައި ވެސް ވެއެވެ.\nއޭގެ ފަހުން މިހާރު ފެނިގެން މިދަނީ އެފަދަ މަންޒަރުތަކެކެވެ. އަބުރުގެ ގާނޫނު އުވާލުމަށްފަހު ސޯޝަލް މީޑިއާގައި މީހުންގެ އަބުރު ކަތިލުމާއި އަބުރަށް އަރައިގަތުން އިތުރުވެފައިވާ ކަމަށް ގިނަ ބަޔަކު އެބަ ގަބޫލު ކުރެ އެވެ.\nހާއްސަކޮށް ފުރައްސާރައިގެ މައްސަލަތަކާއި މީސް މީހުންގެ ޒާތީ މައުލޫމާތު ބެލުމެއްނެތި ދަނީ ހިއްސާ ކުރަމުންނެވެ. ތެދު ހަގީގަތެއް ބެލުމެއްނެތި ކޮންމެވެސް ޕޭޖެއްގައި މީހުންގެ އަބުރަށް އަރައިގަނެ ހައްގުތައް ނިއުޅައިގަނެ އެވެ. އަބުރުގެ ގާނޫނެއް ނެތެވެ. އެމީހާއަށް ލިބިގެންދާ ގެއްލުމަކަށް ވިސްނާލުމެއް ނެތި އެވެ. އެމިނިވަންކަން މިހާރު މާބޮޑަށް ހައްދު ފަހަނަ އަޅައި ގޮސްފި އެވެ. އެއިން ކަމަކަށް ކުރެވޭނެ މާބޮޑު ކަމެއްވެސް އެޅޭނެ ފިޔަވަޅެއް ވެސް ނެތެވެ.\n"މިހާރު އަބަދުވެސް ބަލަންޖެހޭ ފޭސްބުކް ކަހަލަ ތަނަކަށް ވަދެފަ ޕޭޖެއްގައި އަމިއްލަ މީހާގެ ފޮޓޯ އެއް އިންތޯ، އެހާވެސް ބިރުވެރި، ތަނެއް ދޮރެއް ބެލުމެއްނެތި ހަމަ ކޮންމެ މީހަކު ފޮނުވާ އެއްޗެއްވެސް ޕޯސްޓް ކޮށްފާނެ، މީހެއްގެ އަބުރު ކުޑަ ހިނދުކޮޅެއްގައި ކަތިލެވިގެން މިދަނީ،" މީހަކު ބުންޏެވެ.\nމިހާލަތަށް ގޮސްފައިވާއިރު އަބުރުގެ ގާނޫނެއް ނެތުމަކީ ވަރަށް ބޮޑު މައްސަލައެއްކަމުގައި ގިނަ ފަރާތްތަކަކުން މިހާރު ދެކެ އެވެ.\nސަރުކާރުން އަބުރުގެ ގާނޫނެއް އަނބުރާ ގެނައުމުގެ ވިސްނުން އެބަހުރި ހެއްޔެވެ؟ އެޓާނީޖެނެރަލްގެ އޮފީހުން އެކުލަވާލި ލެޖިސްލޭޓިވް އެޖެންޑާގެ ބިލްތަކުގެ ތެރޭގައިވެސް އެބިލް ފެންނާކަށް ނެތެވެ. އެހެންކަމުން އޭގެ މާނައަކީ އަބުރުގެ ގާނޫނެއް އެކުލަވައިލަން މި ސަރުކާރުގެ ވިސްނުމުގައި ހެއްޔެވެ؟\nއިދިކޮޅު ފަރާތްތަކުން ގަބޫލުކުރާ ގޮތުގައި އަބުރުގެ ގާނޫނު އެއްކޮށް އުވާލުމަކީ ގޯހެކެވެ. އެ ގާނޫނަކީ އޮތުން މުހިންމު ގާނޫނެކެވެ. ބައެއް ބަދަލުތަކާއިއެކު ގާނޫނު އަލުން ގެންނަންޖެހެ އެވެ. އެގާނޫނުގެ މުހިންމުކަން އާންމު ރައްޔިތުންނަށް މިއަދު އިހުސާސް ކުރެވެ އެވެ.\n"އެ ގާނޫނުގައި ބައެއް ގޯސް ކަންތައްތަކެއްހުރި، މިސާލަކަށް ނޫސްވެރިންނަށް ވަރަށް ބޮޑަށް ހަރުކަށިކޮށް ހުރީ، އެކަމަކު އެގާނޫނުގައި ވަރަށް ގިނަ ރަނގަޅު ކަންކަން ވެސް ހުރި، މިސާލަކަށް ސޯޝަލް މީޑިއާފަދަ ތަންތާންގައި މީހުންގެ އަބުރު ކަތިލުން ހުއްޓުވި، އެކަމުގެ ސަބަބުން ވަރަށް ބޮޑަށް މީހުންގެ ޒާތީ ކަންކަމާއި ބެހުން ހުއްޓުނު، ނަމަވެސް ހިތާމައަކީ މިއަދު މިވަނީ އެކަންކަން ހައްދު ފަހަނަ އަޅައިގެން ގޮސްފައި، އެހެންވެ މިދަންނަވަނީ އަލުން އެ ގާނޫނު އަނބުރާ ގެނައުމަށް،" ޕީޕީއެމް މެންބަރަކު ވިދާޅުވި އެވެ.\nއަބުރުގެ ގާނޫނެއް އެކުލަވާލައި މަޖިލީހަށް ހުށަހެޅުމަކީ ވަރަށް މުހިންމު ކަމެއް ކަމަށް މިހާރު ގިނަ ފަރާތްތަކުން ދެކެއެވެ. ނަމަވެސް އެކަމާ ދެކޮޅު ހަދާ މީހުންވެސް މަދެއް ނޫނެވެ. އެފަދަ ފަރާތްތައް ދެކޭ ގޮތުގައި އެފަދަ ގާނޫނެއް އޮތުން މުހިންމު ނަމަވެސް އެ ގާނޫނު އެކުލަވާލުމަށްވުރެ މުހިންމު އެހެން ގާނޫނުތައް އެބަހުއްޓެވެ.\nއެގޮތަށް ގަބޫލުކުރާ ސަބަބެއްވެސް ބައެއް މީހުން ދައްކަ އެވެ. އެއީ ގާނޫނު އަސާސީން 33 ވަނަ މާއްދާގައި ނަމާއި އަބުރު ރައްކާތެރިކުރުމުގެ ހައްގު ކޮންމެ މީހަކަށްވެސް ލިބިގެންވާ ކަމަށް ބަޔާންކޮށްފައިވާތީ އެވެ. އަދި އާންމު ގަވާއިދުތަކާއިބެހޭ ގާނޫނުގެ ދެވަނަ ޖަދުވަލުގެ 10 ވަނަ ނުކުތާގެ ދަށުން "އަބުރާބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމާބެހޭ ގަވާއިދު" އަދިވެސް އޮތުމުންނެވެ.\nއަބުރު ރައްކާތެރިކޮށްދިނުމާއި ހިޔާލުފާޅު ކުރުމުގެ މިނިވަންކަމުގެ ގާނޫނު އުވާލުމާއެކު އާންމު ގާނޫނުގެ ތެރެއިން އަބުރާބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމާބެހޭ ގަވާއިދަށް އަމަލުކުރެ އެވެ.\nގާނޫނީ ވަކީލް ހުސެއިން ޝަމީމް ވިދާޅުވި ގޮތުގައި މިހާރުވެސް އަބުރު ރައްކާތެރި ކުރުމަށް ގާނޫނެއް އެބައޮތެވެ. މިހާރުވެސް މީހެއްގެ އަބުރު ކަތިލައިފިނަމަ އެގާނޫނުގެ ދަށުން ކަންކަން ކުރާނެ ގޮތްތައް ވަރަށް ސާފެވެ. އަދި އެފަދަ މައްސަލަތައް ކޯޓަށް ހުށަޅައިގެން ކުރިއަށް ގެންދެވޭނެ އެވެ. އެހެންކަމުން ޖިނާއީ ކަންކަން ހިމަނައިގެން އަބުރުގެ ގާނޫނެއް ވުޖޫދު ކުރުން އެހާ ރަނގަޅު ކަމަށް އޭނާ ގަބޫލެއް ނުކުރައްވަ އެވެ.\nގާނޫނީ ވަކީލް ހުސައިން ޝަމީމް - ފޮޓޯ: މުހައްމަދު އަފްރާހް | އަވަސް\n"އަޅުގަނޑަކަށް ނުފެނޭ ޖިނާއީ ބައި ހިމަނައިގެން އަބުރުގެ ގާނޫނު ގެންނާކަށް، އެކަމަކު އަބުރުގެ ގާނޫނު ވަރަށް ބޮޑަށް ގުޅިފައި އޮންނަނީ ޖުޑީޝަރީއަށް ކުރާ އިތުބާރަށް، އަސްލު މީހުން ކީއްވެތޯ ކޯޓަށް ނުދަނީ، އެވެސް އަހާލަންޖެހޭ ސުވާލެއް، މިސާލަކަށް މިހާރުވެސް އެބަ އޮތްތާ ގާނޫނެއް، ކުރިވެސް ކުޑަ ދުވަސްކޮޅަކަށް އަނެއް ގާނޫނު އޮތް އިރުވެސް ނުދޭ ކޯޓަކަށް، އެހެން ސިސްޓަމްތައް ބޭނުން ކުރަނީ، ކޯޓު ނިޒާމެއް ބޭނުމެއް ނުކުރޭ،" ޝަމީމް ވިދާޅުވި އެވެ.\nސަރުކާރާއި މަޖިލީހުގެ ކޯޅުމަށް އާ ބޮޅެއް!


Teamun furusathu nudhinumun Dhagadey ge suporterun ihuthijaajah\nއަޝްފާގް، އޭނާގެ ސަޕޯޓަރުން މިރޭ އިހްތިޖާޖަށް ނިކުންނަނީ ---\nގައުމީ ޓީމުގެ ކުރީގެ ކެޕްޓަން އަލީ އަޝްފާގް (ދަގަނޑޭ) އަށް ގައުމީ ޓީމުން ފުރުސަތު ނުދިނުމުން، އޭނާ ގައުމީ ޓީމަށް ނެގުމަށް ގޮވާލާ އިހްތިޖާޖަށް ނިކުންނަން ދަގަނޑޭގެ ސަޕޯޓަރުން ތައްޔާރު ވެއްޖެ އެވެ.\nއަންނަ މަހު ބަންގުލަދޭޝްގައި ބާއްވާ، ސާފް ޗެމްޕިއަންޝިޕްގެ ސްކޮޑުން އަޝްފާގްއަށް ފުރުސަތު ދީފައެއް ނުވެ އެވެ. އޭނާ ސްކޮޑަށް ނުނެގުމުން ގިނަ ބަޔަކު ދަނީ ސްކޮޑު ނެގިގޮތާމެދު ފާޑު ކިޔުން އަމާޒު ކުރަމުންނެވެ. އިންޑިއާގައި 2015 ވަނަ އަހަރު ބޭއްވި ސާފް ޗެމްޕިއަންޝިޕްގެ ކުރިން، އަޝްފާގް ވަނީ އެފަހަރުގެ ސާފް ސުޒުކީ ކަޕަކީ އޭނާގެ އެންމެ ފަހުގެ ސާފް މުބާރާތް ކަމަށް ނިންމައި އެކަން އިއުލާން ކޮށްފަ އެވެ.\nއޭނާ ނިންމި ނިންމުމުގެ މަތީގައި މިދިޔަ ހޯމަ ދުވަހާ ޖެހެންދެން އޭނާ ދެމިހުއްޓެވެ. ސްކޮޑް އިއުލާން ކުރި ފަހުން އޭނާ ވަނީ އޭނާގެ ނިންމުން ބަދަލު ކުރަން ތައްޔާރަށް ހުރިކަން އާންމުކޮށް އިއުލާން ކޮށްފަ އެވެ. އަޝްފާގް ބުނީ، ސާފް ޗެމްޕިއަންޝިޕްގައި ކުޅެން އޭނާ ތައްޔާރު ވަމުން ދިޔަ ކަމަށާއި ނަމަވެސް އޭނާ އަށް ކުޅެވޭނީ ގައުމީ ޓީމުގެ ކޯޗް ޕީޓާ ޝެގަޓް އޭނާ އަށް ފުރުސަތު ދޭނަމަ ކަމަށެވެ.\nއަޝްފާގް ސްކޮޑަށް ނުނެގި ސަބަބުތައް ކަމަށް ޝެގަޓް ހާމަކޮށްފައި ވާ އެއް ސަބަބަކީ އަޝްފާގް އުމުރެވެ. އަޝްފާގް މިހާރު އުމުރަކީ 32 އަހަރެވެ. އަންނަ މަހު ހައެއްގައި އޭނާއަށް 33 އަހަރު ފުރޭނެ އެވެ. އަޝްފާގް ޓީމަށް ނެގުމަށް ގޮވާލާ ބާއްވާ އިހްތިޖާޖުގައި އޭނާގެ މިހާރުގެ ކުލަބު ޓީސީ އާއި ކުރިގެ ކުލަބު ނިއު ރޭޑިއަންޓްގެ ބައެއް ސަޕޯޓަރުންވެސް ބައިވެރިވާނެ ކަމަށް އިންތިޒާމު ކުރާ ފަރާތްތަކުން ބުނެ އެވެ.\n"މިއީ ހަމައެކަނި އަޝްފާގްގެ ސަޕޯޓަރުން އެކަންޏެއްނޫން، ރާއްޖޭގެ ފުޓްބޯޅަ ސަޕޯޓަރުން މި އެއްވުމުގައި ބައިވެރިވާނެ،" އެއްވުން އިންތިޒާމު ކުރާ އޮފިޝަލަކު އަވަސް އަށް ބުންޏެވެ. "މުޅި ރާއްޖޭގެ ފުޓްބޯޅަ ސަޕޯޓަރުން ގަބޫލު ކުރޭ އަޝްފާގް [ގައުމީ ސްކޮޑް ގައި] ހިމެނެން ޖެހޭނެ ކަމަށް އެހެންވެ އެކަން ތަންފީޒު ކުރުމަށް ގޮވާލާ މި ހަރަކާތް މި އިންތިޒާމު ކުރަނީ."\nއޭނާ ބުނީ ގާތްގަނޑަކަށް 400 އެއްހާ މީހުން މި އެއްވުމުގައި ބައިވެރިވާނެ ކަމަށެވެ. އެއްވުން ބޭއްވުމަށް ހަމަޖެހިފައި ވަނީ މިރޭ 9:00 ގައި އާޓިފިޝަލް ބީޗް ސަރަހައްދުގައި ހަދާފައިވާ ފުޓްސަލް ދަނޑު ސަރަހައްދުގަ އެވެ.


Commonwealth aa alun gulhumah cabinet in ninmaifi\nރާއްޖެ - ކެބިނެޓް ނިންމުން\nކޮމަންވެލްތާ އަލުން ގުޅުމަށް ކެބިނެޓުން ނިންމައިފި\nއެގޮތަށް ނިންމެވީ މިއަދު ބޭއްވި ކެބިނެޓް ބައްދަލުވުމުގައި\nކޮމަންވެލްތާ ގުޅުން ކަނޑާލީ ރައީސް ޔާމީންގެ ސަރުކާރުން\nކ. މާލެ 19 ނޮވެންބަރު 2018 | ހޯމަ 18:00 1,510\nހޯމަ ދުވަހު ބޭއްވި ކެބިނެޓް ބައްދަލުވުމުގެ ތެރެއިން - ރާއްޖެއެމްވީ\nރައީސް އަބްދުﷲ ޔާމީންގެ ސަރުކާރުގައި ދިވެހިރާއްޖެއިން ގުޅުން ކަނޑާލާފައިވާ ކޮމަންވެލްތާ އަލުން ގުޅުމަށް ރައީސް އިބްރާހީމް މުހައްމަދު ސޯލިހްގެ ކެބިނެޓުން ނިންމަވައިފިއެވެ.\nކެބިނެޓުން މި ގޮތަށް ނިންމެވީ ހޯމަ ދުވަހު ބޭއްވި ކެބިނެޓް ބައްދަލުވުމުގައެވެ.\nކޮމަންވެލްތާ އަލުން ގުޅުމަކީ ރައީސް އިބްރާހީމް މުހައްމަދު ސޯލިހްގެ ސަރުކާރުގެ ފުރަތަމަ 100 ދުވަހުގެ ތެރޭގައި ކުރެއްވުމަށް ނިންމަވާފައިވާ ކަމަކަށްވާއިރު އެކަން ކުރުމަށް ކެބިނެޓުން ނިންމަވާފައި މިވަނީ އެމަނިކުފާނު ހުވާ ކުރެއްވިތާ ދެވަނަ ދުވަހުއެވެ.\nކޮމަންވެލްތްގެ މެމްބަރެއްގެ ގޮތުގައި 34 އަހަރު ވަންދެން އޮތުމަށް ފަހު އެ ޖަމިއްޔާ އިން ދިވެހިރާއްޖެ ވަކިވީ، 2016 ވަ އަހަރުގެ އޮކްޓޯބަރު މަހުގެ 19 ވަނަ ދުވަހު ބޭއްވި ރައްޔިތުންގެ މަޖަލީހުގެ ޖަލްސާގައި ފާސްކޮށްގެންނެވެ. ރައީސް ޔާމިންގެ ސަރުކާރުގެ ފަރާތުން އެ ބިލް ހުށައެޅީ ރާއްޖޭގެ ދާހިލީ ކަންކަމަށް ނުފޫޒު ފޯރުވަން އުޅޭ ކަމުގެ ތުހުމަތުކޮށްފައެވެ.\nއޭރުގެ އިދިކޮޅު ފަރާތްތަކުން ވަނީ ސަރުކާރުގެ އެ ނިންމުމަށް ވަރަށް ބޮޑަށް ފާޑުކިޔާފައެވެ. އެގޮތުން ކޮމަންވެލްތުން ވަކިވާން ނިންމީ، ސެޕްޓެމްބަރު މަހުގެ 23 ވަނަ ދުވަހު ބޭއްވި ކޮމަންވެލްތު މިނިސްޓީރިއަލް އެކްޝަން ގުރޫޕް (ސީމެގް) ގެ އެޖެންޑާގައި ރާއްޖެ ހިމަނައި، އިސްލާހު ނުވެއްޖެ ނަމަ ފިޔަވަޅު އަޅާނެ ކަމުގެ އިންޒާރު ދިނުމުން ކަމަށް ވަނީ ތުހުމަތު ކޮށްފައެވެ.\nކޮމަންވެލްތަކީ ޒަމާނުންސުރެ ރާއްޖެއަށް އެތައް ދާއިރާއެއްގައި އެހީތެރި ވަމުން ދިޔަ ޖަމްއިއްޔާއެކެވެ. ހާއްސަކޮށް ތިމާވެށީގެ ދާއިރާއަށާއި ތައުލީމީ ދާއިރާއަށް ވަނީ ފާހަގަ ކޮށްލެވޭ ވަރުގެ އެހީތެރިކަމެށް ފޯރުކޮށް ދީފައެވެ.